
În loc de prefaţă (Care e de florile mărului) 


Recitind prefața pe care o pregătisem mi-am dat seama că m-a 
luat gura pe dinainte şi am dezvăluit totul, ceea ce, trebuie să 
recunoaşteți, e lipsit de haz. Cum însă tot era scrisă nu m-am 
îndurat s-o arunc la coş, aşa încât am hotărât să-i fac loc la urmă, 
în chip de postfață. 

Depinde doar de voința fiecăruia de a-şi stăpâni curiozitatea. 
Mărturisesc că pentru mine nu aş pune mâna în foc. 

În orice caz, eu vă ţin pumnii! 

Autorul 


CAPITOLUL I În care pic ca musca-n lapte 


Am deschis ochii dar, orbit de lumina vie a lanternei 
îndreptată asupra mea, i-am închis repede la loc. 

- Cine-i? mormăi indispus. 

- Poliția! 

Recunosc cu mâna pe inimă că şi mie îmi plac bancurile, ba 
chiar admit ca uneori să mi se facă şi câte o farsă, dar să fiu trezit 
astfel, în toiul nopții, prea era din cale afară. 

Lăsându-mă înapoi pe pernă m-am scărpinat îndelung în 
creştetul capului pregătindu-mă să le stric plăcerea. 

-  Tirbuşon aveţi? 

Asta era o aluzie la o veche vorbă a noastră, prin care voiam să 
le arăt că nu se prind asemenea chestii la mine. 

- Avem tot ce trebuie, domnule. Vă rog să vă dați jos din pat 
şi să vă îmbrăcați. 

Cine naiba mai era şi ăsta? Glasul, reținut, avea o asprime 
care m-a surprins. Juca tare omu”! 

Înăbuşindu-mi un căscat m-am aplecat spre noptieră să-mi 
iau o țigară, când i-am zărit cizmele lucind în penumbră. Ei drăcie! 
Şi totuşi ceva nu era în regulă. Am apăsat butonul veiozei. Nimic. 

- Firul a fost tăiat, mă informă cu răceală acelaş glas. Până 
se va restabili circuitul vă rog să faceți ce v-am spus. Nu avem 
timp de pierdut. 

Să mă dau jos din pat! Uşor de spus: Insă cine ar putea bănui 
că am prostul obicei să dorm gol puşcă! Chiar şi iarna. 

Aşa că, vrând nevrând, am dat pătura deoparte până la brâu, 
apoi, dregându-mi glasul: 

- Dați lanterna mai încolo, să trag ceva pe mine. 

- Suntem între bărbați. Vă rog ceva mai repede. 

Raza de lumină nu se clinti nici măcar de un deget. La urma 
urmei n-am nimic de ascuns, mi-am zis şi am păşit ţanţoş, în 
costumul lui Adam, până la scaunul pe care atârnau hainele. Ca 
un făcut, în clipa în care îmi încheiam ultimul nasture s-au aprins 
deodată veioza şi plafoniera. Ceea ce însemna că şi ei încercaseră 
să aprindă lumina atunci când intraseră la mine în cameră. Cine 
ştie de când erau aici în timp ce eu dormeam ca un prunc! 


Erau trei. Polițistul cu lanterna şi doi civili. Până acum nu 
vorbise decât cel în uniformă. 

- Bun, pot să ştiu şi eu ce se întâmplă? i-am întâmpinat cu 
falsă veselie alegându-mi cu grijă o țigară mai puțin scuturată din 
pachetul de lângă veioză. 

- În primul rând să stăm puţin de vorbă. 

Deschisese gura unul dintre cei doi civili. Scund, mustață pe 
oală, negricios la față şi înțolit într-un costum de seară. Cu cravată 
pe căldura asta! 

Deci băieţii erau de la Poliţie, clar. Îmi venea să dau din coadă 
mai ales că din întâlnirile pe care le avusesem la viața mea cu 
Miliția nu apucasem să mă îndrăgostesc de uniformele albastre, cu 
toate că — ptiu! ptiu! — aceste întâlniri nu fuseseră chiar de gradul 
III. Aşa că dacă îi prind pe picior greşit —- parcă abuz în exercițiul 
funcțiunii se spune — le-o coc eu! 

Îi rânjesc irezistibil negriciosului şi-l întreb cu nonşalanţă: 

- Îmi permiteţi să deschid fereastra? 

- Te rog, doar eşti la dumneata acasă. 

Zâmbetul care însoțise aceste cuvinte nu avea darul să mă 
liniştească. Am împins cu umărul fereastra înțepenită şi mă 
pregăteam să aspir aerul proaspăt al nopții când m-am pomenit 
nas în nas cu chipul bronzat al unui tânăr polițist care mă privea 
întrebător. O boare rece a pătruns în încăpere odată cu mugetul 
depărtat al mării. Am revenit către vizitatorii mei nepoftiți şi am 
încălecat un scaun. 

- Vă rog să ne dați câteva date personale. Numele, ocupația, 
adresa... 

- Andrei Alexandru, antrenor la Clubul Sportiv M... din 
Bucureşti. 

- Absolvent al... 

- Da, am terminat facultatea acum doi ani; sunt profesor de 
sport. 

- Aveţi buletinul de identitate sau alt act? 

- Poftim. 

I-am înmânat buletinul şi carnetul de antrenor. Le răsfoi încet. 

- Anul naşterii? 

Parcă nu scria acolo, negru pe alb. Ridicai din umeri. 

- 1959. 

- Adresa din Bucureşti? 

- Strada Wolfgang Amadeus Mozart, numărul... blocul... 


Rostisem pedant, cam cum ai spune „Vladimir Ilici”, cine-mi 
putea zice ce? Negriciosul nu-şi putu stăpâni o imperceptibilă 
ridicare a sprâncenelor şi prin ochii săi tăciune sclipi scurt o 
licărire amuzată. Prin urmare băiatu' nu-i chiar prost, mi-am zis, 
fără a şti prea bine dacă e cazul să mă bucur sau nu. Dar 
începuse un interogatoriu în toată regula. Ce rost aveau toate 
acestea? Ce se întâmplase? Şi, mai ales, ce aveau taman cu mine? 

Că doar nu de florile mărului părăsise negriciosul and his 
band vreo sindrofie să mă trezească din somn, aşa, să mai treacă 
vremea... 

În timp ce răspundeam cu destulă siguranță la toate 
întrebările mi-am amintit deodată de Julică, tânărul pletos ce 
locuia uşă-n uşă cu mine. Mai mult ca să zic şi eu ceva, am 
întrebat malițios: 

- Ați procedat la fel şi cu vecinul meu, sau doar persoana 
mea vă interesează? 

Am înțeles imediat că pusesem picioarele în farfurie. Au rămas 
toți trei nemişcaţi, aşa cum încremeneşte un copoi când simte 
urma vânatului. 

- Cu dânsul am început. Îl cunoaşteţi? 

(Sesizasem o ezitare; mă apropiam pe dibuite de o explicație, 
sau era doar reacția celui obişnuit să pună întrebări şi nu să 
răspundă?) 

- Cum să nu, am sosit aici doar la câteva ceasuri după el. 
Atunci ne-am şi cunoscut. Nu v-a spus? 

- Deci nu îl cunoaşteţi dinainte? 

Părea să nu fi auzit întrebarea. 

- Nu. 

- Vi s-a părut ceva ciudat în purtarea lui? 

- Ciudat? Nu, nu cred. Dar dacă stau să mă gândesc, ceva 
m-a intrigat totuşi. 

- Ce anume? 

Întrebarea sună sec, grăbit. 

- Cum să vă spun; omul este constănţean şi a închiriat o 
cameră aici, în satul de vacanță de la Neptun, când putea foarte 
bine să locuiască la părinți, în Constanţa. O cheltuială care mi s-a 
părut de prisos. 

- Are bani mulți? 

Îl privesc mirat. Abia acum îmi dau seama că dau relații 
despre un om pe care aproape că nu îl cunosc. Răspund şovăind. 


- Habar n-am. Nu pare să ducă lipsă. Fumează ţigări 
scumpe, am adăugat după o clipă de gândire. 

- După dumneata, cam ce fel de om este vecinul? 

- De unde să ştiu; suntem amândoi în concediu. O 
cunoştinţă întâmplătoare. Relaţii de bună ziua, n-ai un foc, chestii 
din astea. Nu mi-am bătut capul să-l cunosc mai bine. Nu am de 
gând să mi-l fac prieten. 

- Dece? 

Năroadă întrebare. Negriciosul rămăsese pesemne la vârsta lui 
„de ce”. Mi-am pus în gând să mă rezum de acum înainte doar la 
întrebările lui, fără a mai adăuga nimic de la mine, altfel o vom 
lungi la nesfârşit. Omul meu părea însă a avea darul de a citi 
gândurile, căci aplecându-se spre mine spuse cu aer foarte grav, 
cu un fel de blândețe: 

- Domnule profesor, vă rog să mă înțelegeţi bine. Chiar dacă 
întrebările mele vi se par de prisos, gândiți-vă bine înainte de a 
răspunde. Orice amănunt ne poate fi de folos. 

Ciudat, dar cuvintele astea simple au făcut să-mi piară 
crisparea; încerc să fiu, cum zice el, de folos. Aspir adânc fumul 
țigării şi îi dau drumul. 

- Ei bine, eu toată viața am făcut sport. Şi e firesc să mă simt 
bine în tovărăşia unor oameni cu care am ceva în comun, cu care 
să pot comenta un meci, cu care să merg de pildă pe munte, care 
la nevoie m-ar căra în spinare dacă mi-aş rupe piciorul, în sfârşit... 

- Înţeleg. Iar vecinul dumitale nu este un astfel de om? 

- Probabil că nu; dar poate că mă înşel. De altfel am destui 
prieteni, nu duc lipsă. Vă repet că relaţiile dintre noi sunt cu totul 
întâmplătoare. Eu vreau să profit la maximum de tot ce-mi poate 
oferi litoralul, iar Julică îşi pierde vremea mai tot timpul cu nasul 
în mag. 

- Pe când dumitale nu-ţi place să pierzi vremea, nu-i aşa? 

Spusese asta pe un ton foarte natural, cu admirație parcă, dar 
mi s-a părut că surprind o sclipire ironică în ochii negri. 

- Nu, am răspuns scurt. 

Cineva a bătut în uşă apoi şi-a făcut apariția un nou personaj 
- dar mai sunteți mulți, maică? - un tip înalt şi deşirat, cu 
bicicletă pe nas, strângând la piept o ditamai geantă neagră de 
piele. Tuşi uşor privind întrebător la negriciosul care se ocupa de 
mine. Acesta era evident căpitanul echipei. De data asta răspunse 
neîntrebat: 

- O clipă, doctore, venim şi noi imediat. 

Apoi, întorcându-se iar spre mine: 

- Vă rog să ne spuneți, pe scurt, cum v-aţi petrecut timpul, 
să zicem începând de-aseară, de la orele douăzeci. 

Privirea mi-a alunecat fără să vreau la ceasul de la capul 
patului. Patru şi zece! Afară începea să se lumineze. După o clipă 
de gândire, am început să depăn: 

- Cu puţin înainte de ora opt am fost la biroul de voiaj să mă 
interesez de mersul trenurilor. Aştept în seara asta pe cineva de la 
Bucureşti. 

M-am oprit cu ochii la negricios, în aşteptarea întrebării care 
parcă plutea în aer. Spre mirarea mea însă, „De ce” mă îndemnă 
cu privirea să urmez. 

- Am dat o raită prin complexul comercial de lângă poştă, am 
intrat la autoservire să întreb dacă au crenvurşti la cutie... 

- Aveau? 

Sucit mai era şi ăsta. Simţeam că explodez. 

- Nu mai aveau, am pufnit enervat. 

După ce mi-am aprins altă ţigară, am urmat pasionantul 
reportaj: 

- Ah! era să uit. Am urcat pe terasă, la cofetărie, unde am 
intrat pentru o clipă la W.C.... 

(Pauză de mare suspense). 

- Şi? 

- Pot să vă asigur că a fost o reuşită deplină. După asta am 
trecut pe acasă, mi-am luat bonurile de masă şi un flanel, apoi am 
întins-o la restaurant, că se făcuse târziu. Mănânc la Modern. 

- Vecinul dumitale era acasă la ora aceea? 

- Da, am auzit voci şi dăduseră drumul la magnetofon. 

- De unde ştiţi că era acasă? L-aţi văzut? 

- Nu, dar presupun. 

- Să ne limităm la fapte; să nu facem presupuneri. Cel puţin 
deocamdată. 

„Să facem”. Ce să zic: adică noi doi, el şi cu mine; să te 
prăpădeşti de râs, şi alta nu! De mult nu mă mai distrasem atâta. 

- Mi-am permis apoi să mănânc şi eu, ca omu’. Ouă cu 
maioneză, un fel de aiureală cu ciuperci şi friptură. Borviz. Ah! şi o 
scobitoare. 

„De ce” este invulnerabil la obrăzniciile mele şi, lucru ciudat, 
pare că mai degrabă priveşte undeva în mine decât ascultă ce-i 
înşir. 

- Am cerut la urmă o cafea, peste meniu şi am ascultat 
muzică în timp ce o sorbeam. Am rămas ultimul la masă. Am plătit 
cafeaua, i-am lăsat restul chelnerului (un leu şi patruzeci de 
bănuți) şi am părăsit ringul în uralele tribunelor. 

Era limpede că negriciosul îmi stricase cheful, până şi mie 
bancurile pe care le torn îmi par searbede. Nu au nici un haz şi 
sunt furios; am încheiat raportul în grabă: 

- De la restaurant m-am întors direct aici. Cei de dincolo 
făceau gălăgie, dar lumina era stinsă. Nu ştiu dacă m-au auzit sau 
nu. M-am băgat în pat, am citit puțin (arăt moale spre cartea 
deschisă de pe noptieră) şi la unsprezece şi un sfert fix am dat 
stingerea. Ştiu ora pentru că am întors ceasul. Cam atât, după 
câte îmi amintesc. 

Negriciosul pare satisfăcut; se îndreaptă către uşa rămasă 
deschisă şi-mi aruncă peste umăr: 

- Mulţumesc. Şi acum să trecem dincolo. 

Slăbănogul cu ochelari îmi face loc lipindu-se de perete, cu 
geanta la piept, iar noi ceilalți părăsim încăperea în şir indian. 
Negriciosul în frunte, eu după el, urmaţi de polițist şi cel care până 
atunci nu rostise o vorbă. 

La Julică în cameră lumina e aprinsă iar uşa e dată la perete. 
Negriciosul intră primul şi se răsuceşte deodată pe călcâie, ca ochii 
țintă la mine. 

Pătrund la rândul meu. Lampa arde degeaba; afară e ziuă de-a 
binelea. Pe masă zace magnetofonul, cu o singura rolă goală. 
Alături îmi atrage atenţia o sticlă pântecoasă, pe trei sferturi plină 
cu un lichid gălbui şi astupată cu un cocean de porumb. Are o 
formă neobişnuită şi pare să conțină o băutură fină, iar coceanul 
se potriveşte ca nuca-n perete. 

Patul e la dreapta, după colțul L-ului pe care îl formează 
camera. 

Julică e acasă. Cu capul răsturnat pe pernă, mă priveşte cu 
ochii larg deschişi, iar din gură îi atârnă limba vânătă, uriaşă. 

E mort. 

CAPITOLUL II În care scroafa e făcută săpun 


Dimineaţa care a urmat mi-a rămas tulbure în amintire, ca un 
adevărat coşmar. Plimbare cu maşina la Constanţa, dus - întors, 
bineînțeles pe banii statului, apoi turul de agrement al birourilor 
Poliţiei, cu mereu alte figuri, dar cam aceleaşi întrebări. Completări 
de formulare, declarații, aşteptări obositoare între două convorbiri 
etc. E adevărat că în acest timp mi-a fost servită o cafea, cineva 
mi-a adus țigări şi am fost tratat corect. Ce puteam cere mai mult? 

La rândul meu, din clipa în care am dat ultima oară ochii cu 
bietul Julică, am devenit blând ca un mieluşel. Când e vorba de o 
crimă, căci fără îndoială că vecinul meu a fost asasinat, strâns de 
gât cu propria sa cravată, nu-i mai arde nimănui de glumit. 

Aşa că până la urmă s-a adunat un dosar cât toate zilele 
cuprinzând datele mele personale, în calitatea mea de martor 
important. După toate probabilitățile, se pare că sunt ultima 
persoană care l-a văzut în viață pe Julică, în afară de ucigaş 
desigur. Şi fără îndoială că şi asupra mea planează unele semne de 
întrebare, mi s-a spus de la obraz. Am picat ca musca-n lapte în 
toată încurcătura asta urâtă. 

Totul s-a încheiat cu o primire în biroul unui colonel. Pe 
fotoliul de lângă mine l-am regăsit pe negriciosul meu de azi 
noapte. Prin câteva cuvinte politicoase, dar ferme, colonelul mi-a 
pus în vedere ce am de făcut de acum înainte. În primul rând să 
nu vorbesc nimănui, sub nici un motiv, despre crimă. Suntem în 
plin sezon estival, turismul abia îşi revine după lunga letargie, aşa 
că... Apoi, nu voi părăsi litoralul fără să anunț în prealabil 
autorităţile. L-am asigurat că nici nu am de gând. Abia am sosit şi 
mai sunt destule zile până când se încheie seria, şi mai ales că, în 
seara, asta îmi soseşte logodnica. Pe lângă acestea, nu cumva să 
mă mut din căsuţa pe care o ocup. Am cam strâmbat din nas dar 
m-am învoit şi la treaba asta. În general trebuie să mă comport ca 
şi cum nimic nu s-ar fi întâmplat. lar în chip de rămas bun mi-a 
mai spus: 

- Domnule Alexandru, noi ne-am făcut o părere despre 
dumneavoastră. Nu uitaţi însă că e vorba despre viața unui om şi 
trebuie să facem şi imposibilul pentru a prinde şi pedepsi făptaşul. 
Suntem siguri că la nevoie putem conta pe sprijinul 

dumneavoastră. Dacă observați ceva deosebit, sau dacă între timp 
vă amintiți vreun amănunt care astăzi poate v-a scăpat din vedere, 
dați-ne de şțire imediat. Cu bine! 

Pe coridor „De ce” m-a reținut o clipă şi mi-a înmânat un 
cartonaş cu numele său şi un număr de telefon. 

- Puteți telefona la orice oră. Chiar dacă nu sunt acolo, las 
vorbă unde pot fi găsit. În caz de nevoie, cu mine luaţi legătura. 
Maşina vă aşteaptă jos. Noroc! 

Mi-am aruncat privirea pe bucăţica de carton. 

- Bine, domnule căpitan Mihăilă. 

Când am sosit la restaurant trecuse de ora patru. Mâncaseră 
cu toții de mult, sala de mese era goală, iar eu cum nu se poate 
mai flămând. M-am îndreptat direct spre bucătărie. Şi aici aproape 
pustiu, dar am avut norocul să o găseşte pe Erji, fata care serveşte 
zilnic la masa noastră. Încă din vremea studenţiei luasem bunul 
obicei să mă pun bine cu intendența. lar cu Erji mersesem poate 
chiar puțin prea departe. Drept care fata mă întâmpină bucuroasă. 

- Domnu” a întârziat? Luaţi loc lângă fereastră. Erji serveşte 
mintenaş. 

Şi, într-adevăr, iată-mă sorbind cu poftă din supa cu crutoane. 
Erji nu e grăbită la ora asta. Stă în picioare lângă mine şi mă 
priveşte. Supa e delicioasă. Bună fată, Erji, şi drăguță foc. 
Întotdeauna îngrijit pieptănată, cu părul strâns, are sprâncene 
castanii frumos arcuite deasupra ochilor verzi în care sclipesc 
puncte aurii. Ce mai, Erji îl are pe vino încoace. Doar că astăzi e 
palidă şi încercănată. 

- Ce-i cu tine, Erji, pari obosită.Te simţi rău? 

- Şi domnu” obosit. Nici nu bărbierit. 

Adevarat. Îmi trec palma peste bărbia ţepoasă. Dar numai grija 
asta n-o avusesem astăzi. 

- Nici domnu'Julică nu a venit la masă. 

Trebuie să spun că prin Julică o cunoscusem. Mă adusese 
încă din prima zi în sectorul în care servea fata. Erji venea în 
fiecare vară pe litoral şi se cunoşteau de mult. 

Da, Julică nu a venit la masă. Şi nu va mai veni niciodată. Am 
lăsat cana pe farfurie; îmi pierise pofta de mâncare. Dar ce să-i 
spun fetei? Când a ridicat privirea mi s-a părut că îi surprind ochii 
în lacrimi. Sau poate nu văzusem bine? Oare fusese ceva între ei? 
Am prins-o de încheietura mâinii. 

- Erji dragă, din păcate Julică a fost nevoit să plece pe 
neaşteptate. O telegramă de acasă... Nu ştiu exact despre ce e 
vorba şi când se întoarce. 

- Daa? 

Nu şi-a retras mâna. Îi simțeam pulsul grăbit. Ori era al meu? 
Am rămas aşa câteva clipe până când am observat că ne priveşte 
pe deasupra ochelarilor şeful de sală. I-am dat drumul. 

- La felul doi renunţ. Nu mi-e foame. Ai dreptate, sunt obosit. 
Pe diseară. 

- Vă aştept, domnu-. 

În drum spre casă mă tot gândeam la Erji. În lipsa lui Julică 
pusese cumva ochii pe mine? Sau îi căzusem cu tronc aşa, din 
senin? Îmi mai răsuna în urechi acel „Vă aştept, domnu”, spus 
galeş. Poate că era doar o închipuire. În orice caz, neplăcută 
treabă. Iar dacă Erji începe să mă întrebe cum am dormit şi alte 
treburi de soiul ăsta... Asta îmi mai lipsea. Nu că Ana ar fi geloasă. 
Dar s-ar porni să mă ia peste picior. Parcă o şi aud. Gândul mă 
duce la un prieten bun, fost coechipier, acum nu ştiu ce pe la 
ONT, aici la Neptun. El e salvarea! Zis şi făcut. Schimb direcția şi 
peste câteva minute dau buzna la Marian în birou. Amicul e 
instalat într-un fotoliu confortabil şi lucrează, zice, la un careu de 
cuvinte încrucişate. În timp ce răfoieşte un dicționar uriaş, îmi 
spune: 

- Ai avut noroc că m-ai găsit. Dar profit că au plecat cu toții 
să pot lucra în linişte. Că şi acasă... Dar ia spune, care-i baiul, 
puiule? 

- Uite ce-i: am bonuri de masă la restaurantul Modern şi 
vreau să mănânc în altă parte, îi spun pe nerăsuflate. 

- Unde anume? 

- Oriunde; nu am preferinţe. 

- Nu eşti mulțumit de mâncare, sau de serviciu? Ţi-i pun eu 
la punct cât ai zice peşte! râde Marian legănându-se în fotoliul 
care scârțâie sub greutatea lui. 

- Nu e vorba de asta. Nu mă prea împac cu mâncarea. Mi-e 
frică să nu mă apuce vreo gastrită. 

- Ia te uită. domle! Şi crezi că în altă parte se mănâncă 
altfel? Pe vremea când eram amândoi în deltă, donatori voluntari 
de sânge în folosul ţânţarilor, beai apă din Dunăre, ba mai şi 
plescăiai de plăcere. Ce ţi-e frate, când se urcă scroafa în copac! 

Simt că roşesc de ciudă. În treburi de astea sunt sensibil. Dar 
nu mă las. 

- E moartă-n cotineaţă, vrei să zici. Până la Modern e cale 
lungă... 

- Ce spui? Atunci hai s-o facem săpun! nu mă scuteşte 
Marian. 

Dar se dă bătut si ridică receptorul. 

les de la filială ţinând în mână noile tichete de masă. Mă 
opresc pe scări şi le cercetez. Deci, începând din seara asta voi 
mânca la... mamăă! La restaurantul Neptun! Cea mai selectă 
bombă de pe aici, unde nu se intră decât la ţol festiv, unde 
mănâncă numai tipi barosani, unde te strâng hainele şi-ţi vine să- 
ți ascunzi pantofii sub fața de masă, unde este un sacrilegiu să 
vorbeşti tare, unde te trec toate năduşelile până să descifrezi lista 
de mâncare şi ţi-e milă să te ştergi cu şervetul de olandă... 

Ce mai încoace şi încolo, mi-o făcuse Marian. Am râs în sinea 
mea; poate că în locul lui aş fi procedat la fel. Nu-i nimic, asta să- 
mi fie învățătură de minte. Important e că Ana nu va mai da ochii 
cu Erji. 

CAPITOLUL III În care descopăr legătura dialectică 
dintre culoarea fisticului și un mesaj cifrat 


După o zi de plajă pierdută dimineața aceasta îmi pare de 
două ori mai frumoasa. Am înotat până departe în larg şi apoi 
îndelung urmând linia malului. În tot timpul acesta Ana a 
sporovăit întruna, neluând în seamă sfaturile mele de a-şi păstra 
suflul. Fetele astea care au învățat să înoate încă din pruncie se 
mişcă în apă ca în elementul lor, cu negljență, parcă fără efort. Eu 
înot în forță şi sunt atent să păstrez un ritm constant, să-mi 
coordonez mişcările şi respirația. Pentru a mă răzbuna niţel, 
țâşnesc într-un craul vijelios, lăsând-o pe Ana mult în urmă; o 
aştept apoi pe loc, suflând în apă precum o focă, obținând astfel o 
serie de sunete nu dintre cele mai grațioase. 

Craulul meu trecuse probabil neobservat, căci Ana şi-a reluat 
ciripitul exact de unde îl lăsase. Ne-am întors pe plajă cu soarele 
în spate. Bătrânul privea spre larg cu mâna streaşină la ochi când 
ne-am prăbuşit la picioarele sale. 

- Dag’ unde aţi stat atâta, frate? 

- Am verificat forma lui Andrei, tată, râse Ana scuturându-şi 
părul ud. 

- Şi? face Bătrânul, intrând în joc. 

- Hm, hm. Aşa şi aşa, ar fi loc de mai bine. 

- Mă aşteptam. Nici mie nu mi se pare în formă băiatu’. Pare 
preocupat. Şi cam tăcut. Făceai mai bine să-l fi luat cu tine în 
practică. 

- Ce să faaac?! Nu ştii că suntem cinsprezece fete în grupă? 
Să fi pus lupul cioban la oi? Asta nu! 

Îmi creştea inima ascultându-i. Ce bine e să fi din nou printre 
ai tăi. Cam acesta e stilul, ne aliem câte doi împotriva celui de al 
treilea, forfecând-l, bârfindu-l, punându-i în seamă toate relele 
lumii, ca şi când nu ar fi de față. Apoi, pe neaşteptate, unul dintre 
parteneri trece în tabăra adversa şi jocul reîncepe. 

Bătrânul este mai ponderat, în schimb Ana şi cu mine nu 
cunoaştem limite; la masă ne certăm pe bucata de pâine mai 
mare, pe apă, pe prăjituri; mulți ne-au luat în serios, încercând 
timid să împace lucrurile. Iar noi ne tăvălim de râs. 

De data asta, eu sunt cel luat în tărbacă. 

- Ce vrei tată, „un bărbat frumos, curajos şi puternic ca un 
leu” (cita dintr-un film după care ne amuzasem luni în şir 
maimuțărind personajele. Ana era „Muta”, eu „Bestia” iar Bătrânul 
întrupa pe rând celelalte personaje) era firesc să cucerească 
jumate, din plajă. Mă întreb doar cine să fi fost? Vreo suedeză? Nu, 
că suedezele sunt sătule de blonzi. Vreo franțuzoaică? 

- Tì, că astea sunt pretenţțioase. 

- La urma urmei de ce să nu fi fost una de-a noastră? Unde 
mai pui că Andrei nu-i prea tare la capitolul limbi străine. Ia spune 
tu dragule, cum se zice „te iubesc” pe franțuzeşte? 

-  MMmmm... 

- Şi-o spune aşa, în gura mare fără ruşine. Respectă măcar 
părul meu alb! 

- Cine o fi fost, nu ştiu. Dar putea să te fi lăsat măcar să te 
bronzezi şi tu cât de cât. 

- Bine că ai pomenit, o întrerupe Bătrânul. Cred că e timpul 
să-l lăsăm pe Andrei să mediteze singur. Nu uita că asta este 
prima noastră zi şi nu aş vrea să alerg la noapte după iaurt... 

- Ai dreptate, papa. Şi eu simt că mă strânge pielea, mai ales 
pe umeri. Aşa pățeşti când te sacrifici să dai lecţii de înot tinerilor 
slab dezvoltați. Ne vedem mai târziu! 

Am rămas singur. Din sacul de sport am scos romanul început 
cu o seară înainte şi mi l-am pus la îndemână pe cearceaf. Apoi 
am închis ochii. 

Mă simt minunat. Zgomotul valurilor, ţipătul pescăruşilor, 
aerul sărat îmi dau de veste că e într-adevăr vară, că sunt în 
vacanță şi că viața e frumoasă. Stau nemişcat ca un buştean şi 
simt că mă cuprinde o dulce toropeală. 

Să nu adorm! Dintr-o săritură, am fost în picioare. Intru în 
mare pentru a-mi îndepărta moleşeala. Apa este tulbure aici la mal 
şi călduță. Depăşesc forfota şi bălăceala şi mă îndrept spre larg cu 
mişcări rare, puternice. Am pătruns într-o zonă în care unda este 
mai răcoroasă, iar valurile urcă şi coboară lent, ca pieptul unui 
uriaş adormit. S-a rispit orice urmă de toropeală. Înaintez repede, 
schimbând pe rând stilul. Într-un târziu mă răsucesc şi încep să 
mă bălăcesc în voie. Sunt singur. Caut să îmi recunosc cearceaful 
portocaliu din mozaicul multicolor al plajei. 

Şi într-adevăr, îl găsesc, dar nu-mi vine să-mi cred ochilor: 
cineva stă în genunchi lângă sacul meu de sport, pune ceva la 
subțioară, se ridică şi porneşte alene prin mulțime, depărtându-se. 

Între timp nici eu nu stau cu mâinile în sân. Am demarat spre mal 
precum o torpilă, stârnind jerbe mari de apă. La fiecare două bătăi 
ridic capul şi îmi fixez omul pentru a nu-l pierde prin mulțime. În 
apropierea malului l-am scăpat însă din ochi, în timp ce îmi 
croiam drum prin vânzoleala frenetică a copiilor. Dar reținusem 
direcția. 

Am luat-o la goană sărind peste cearceafurile întinse pe nisip 
evitând în ultima clipă ciocnirea cu o grăsană care era cât pe-aci 
să mă tragă în țeapă cu umbrela ei de soare. Pe aleea dintre cele 
două lacuri artificiale mi-am revăzut clientul: un puşti. Cămaşa de 
culoarea fisticului flutură afară din pantaloni. Schimbă obiectul cu 
pricina de la o subţioară la cealaltă. Aha, va să zică am de-a face 
cu un distins bibliofil. Las” că-ți arăt eu ţie! Eram furios că m-a 
făcut să alerg atâta pentru mai nimic: fusesem sigur că-mi 
şterpelise ochelarii de soare. 

Când i-am înfipt mâna în chică, a înghețat. Cartea i-a scăpat 
jos, mâinile i s-au depărtat, cu degetele desfăcute, a rămas 
nemişcat ca un fluture în insectar. Am slăbit puțin strânsoarea şi 
l-am răsucit cu fața la mine. I-am surprins în ochii negri o lucire 
de spaimă dementă. Ştiu că natura m-a înzestrat cu o față nu 
tocmai agreabilă. Bietul băiat! 

I-am dat drumul. 

- Mă nenorocitule, trec cu buldozerul peste tine! latru gros la 
el. 

Spaima din ochi s-a stins. Cu copiii nu izbutesc niciodată să 
fac pe al dracului. Au antene care nu dau greş. 

Peste o clipă cămaşa de culoarea fisticului se strecoară într-un 
slalom vertiginos prin şuvoiul celor care vin şi pleacă pe aleea 
dintre lacuri. Ridic cartea şi fac şi eu cale întoarsă. Desigur 
coperta viu colorată l-a atras. Se întâmplă uneori la vârsta lui. Îi va 
prinde bine spaima prin care a trecut. 

Revenit la pătratul meu de pânză cu bunul recucerit m-am 
lungit pe spate răsfoind încet cartea pentru a-mi aminti pasajul la 
care ajunsesem cu lectura. Am început să citesc, ținând cartea 
drept scut împotriva săgeților de foc ale soarelui. Tocmai întorceam 
pagina când ceva neobişnuit mi-a atras atenția. Pe mijlocul filei 
hârtia era găurită cu cinci minuscule perforaţii, perfect rotunde. 
Păreau înțepături făcute cu acul. 

Am întors în grabă foile următoare, cercetându-le pe fiecare în 
parte. Rezultatul acestei verificări m-a pus pe gânduri. Înțepăturile 
apăreau în nenumărate locuri, ca şi cum cineva ar fi vrut să 

sublinieze anumite litere sau anumite cuvinte. M-am ridicat într- 
un cot, ţinând cartea deschisă lângă mine. Întorc prima pagină şi 
descopăr o ştampilă ovală, vişinie, purtând inscripția: „Biblioteca 
de împrumut a Staţiunii Turistice Neptun”. 

Şi brusc fac legătura. Cartea o am de la Julică. Mai bine zis o 
luasem fără ştirea lui. Cu două zile în urmă intrasem la el să-i cer 
ceva de citit, dar nu am mai apucat să-i spun scopul vizitei că m-a 
şi pus la treabă; în timp ce îi reparam micul reşou electric pe care 
obişnuia să-şi fiarbă cafeaua, Julică a plecat după cumpărături 
lăsându-mă singur. De fapt de atunci nu l-am mai revăzut în 
viață. După ce m-am asigurat că reşoul funcționează din nou cum 
trebuie, am luat la întâmplare o carte dintr-un raft şi am trecut 
dincolo, la mine. Cartea pare să fi fost împrumutată de Julică de la 
biblioteca stațiunii. Aşa că găurelele ar putea fi atât opera sa cât şi 
a altcuiva, cine ştie prin câte mâini a trecut cartea asta. Ce să 
citească omul în concediu, dacă nu un roman polițist? Totuşi nu 
mă pot decide să abandonez ideea. Nu cumva este vorba de un 
mesaj cifrat? Să-i telefonez căpitanului Mihăilă? Mi-e teamă că îl 
deranjez degeaba din treburile lui, ba poate că mă fac şi de râs. 
Trebuie să aleg altă cale şi cred că am găsit. 

Mi-am îndesat degrabă catrafusele în sac şi am întins pasul 
către casă. După un ceas pătrundeam ca o vijelie în birourile 
dispeceratului ONT. Văzându-mă apărând Marian mă întâmpină 
cu un rânjet de la o ureche la cealaltă. 

- Aha! Băiatu” cu gastrita! Ce-ţi mai face burticica? 

- Bine, apuc să zic. 

- Mă bucur. Şi eu am o veste bună pentru tine. 

- 7??? 

Am deosebita plăcere să te anunţ că Erji a luat calificativul 
caute bine” la cursurile de perfecţionare. Mă bate gândul s-o 
transfer la restaurantul Neptun. 

- Erji? Care Erji? Ah! fata aceea... am bolborosit, luat pe 
neaşteptate. 

- Exact. Fata aceea. Am un şef de sală, ca focul, nu alta! 
Nimic nu-i scapă, aşa îl şi vreau, să nu-i scape nimic. 

Era greu de înghiţit pastila lui Marian. Mi se strepeziseră dinții. 
Am răsuflat adânc înainte de a riposta. 

- Mariane, nu-i ceea ce crezi tu. Din partea mea o poți 
transfera pe Erji şi în lună. 

- Deocamdată în lună nu avem încă sucursală, mă întrerupe 
Marian pe ton profesional. Mă gândeam doar la restaurantul 
Neptun, de aici. Nu mănânci şi tu acolo? 

-  Lasă-te de bancuri. Am venit pentru o chestie foarte 
serioasă... 

- Nu mai spune! mimează namila mirarea, pleznindu-și 
palmele. 

Bat cu pumnul în birou, exasperat. 

-  Potoleşte-te, pentru numele lui Dumnezeu. E poate un 
lucru mult mai serios decât îţi poţi închipui. Înainte de a-ţi spune 
însă despre ce este vorba, îţi atrag atenţia că mă bazez atât pe 
discreţia cât şi pe cunoştinţele tale. 

Ne aşezăm în sfârşit. 

- Ce fel e cunoştinţe? 

- De enigmistică. 

Am scos cartea la iveală. Uriaşul întinde mâna nerăbdător. 

- A-ncoa! 

Am retras mâna. 

- În primul rând să te pun în temă. 

- Mă rog, cum vrei. Dă-i drumul! 

Marian mă priveşte atent, potolit de tonul grav pe care l-am 
luat. Ciocănesc uşurel coperta cărții. 

- Acesta este un roman polițist, editat anul trecut. Este 
proprietatea bibliotecii de împrumut de aici din stațiune. S-ar 
putea ca cineva să fi încercat să transmită ceva cuiva, prin 
intermediul acestui exemplar. 

- Cineva, ceva, cuiva, maimuțăreşte Marian. Mă 
îmbolnăveşti, nu alta! Fără supărare, când ai aterizat matale 
ultima oară în freză? 

- Ai dreptate, toate astea sună ciudat şi încâlcit. Hai s-o 
lăsăm baltă. 

Mă ridic necăjit că nu am găsit înțelegere nici la cel mai bun şi 
vechi prieten. 

- Stai jos. Ce te-ai dezumflat aşa? Nu mai poate face omu’ o 
glumă cu tine! Să ne oprim deocamdată aici. Ce te face să crezi 
astea? 

-  Răsfoieşte cartea ținând-o în dreptul luminii. 

Îi întind volumul pe deasupra biroului. Marian se execută şi 
întoarce încet, filă după filă, aproape jumătate dintre foile cărții. O 
depune apoi uşor pe birou fluierând gânditor. Pare complet 
schimbat. Ochii i s-au aprins de curiozitate şi se vede de la o poştă 

că a intrat în priză. În sfârşit îmi recunosc omul. Am convingerea 
că am bătut la uşa care trebuie. „Bărbaţii nu sunt decât copii 
mari”, obişnuieşte mama să spună. Am zâmbit fără voie. Câtă 
dreptate are! Sunetul melodios al telefonului ne face pe amândoi 
să tresărim. 

- Alo! Da! Nu, domnul director Stanciu a plecat. Unde? La 
Pago-Pago, după ţigări, unde vrei dumneata! Ei bine, nu! Nu sunt 
eu! 

Receptorul rezistă impactului, probabil că nu e prima dată 
când e maltratat astfel. Încerc să fiu mai explicit: 

- Ai observat, cred, o serie de mici înțepături în dreptul unor 
litere sau cuvinte din text. Se poate foarte bine să avem de a face 
cu un fel de joacă, fără nici un scop precis. Eu am însă unele 
motive să cred că sunt multe şanse ca aceste semne să nu fie 
întâmplătoare. 

- Ce motive? 

Oftez. Ştiam că mai devreme sau mai târziu tot aici aveam să 
ajungem. Colonelul mi-a dat însă indicaţii precise să nu vorbesc 
„sub nici un motiv” nimănui. 

- Nu îți pot răspunde la întrebarea asta. Mulțumeşte-te să 
ştii că e o dovadă de mare încredere faptul că îți dau pe mână 
aceste date. Deocamdată atât. Mai târziu, de îmi va fi posibil, îți voi 
spune mai mult. Te rog să mă înţelegi. 

- În fine. Dar ai idee cumva, mesajul acesta, dacă este un 
mesaj, e în româneşte? 

Am rămas cu gura căscată. La asta nu mă gândisem. 

- Habar n-am. 

Marian izbucnește: 

- Brava, dome! Dar dacă e scris în malgaşa veche sau în 
hindustani? Trebuie să am oricum o bază de plecare, că băiatu’ 
nu-i computer, mă înţelegi? 

- Să sperăm că-i în româneşte. 

- Altceva! 

- Alte puncte de referință nu am. Doar că m-am gândit că 
poate cheia cifrului se află în titlul cărții sau în numele autorului, 
am adăugat inspirat. 

- Ori în numărul de tiraj, ori la pagina 213. Mulţumexc, 
mulțumexc mult! În orice caz, măi băiete, e bine să te obişnuieşti 
cu gândul că nu-s făcător de minuni. 

Adevărul este că Marian a fost de când îl ştiu omul cifrelor şi al 
exactității, care cumpăneşte totul cu luciditate. El era întotdeauna 

cel care ne calcula rațiile pe care le luam în excursii, cel care 
printr-un raționament rece îl readucea pe pământ şi pe cel mai 
entuziast dintre noi, temperându-i elanul juvenil. Asta însă nu 
înseamnă că nu este un om de acțiune. 

În birou s-a aşternut tăcerea. Prin ferestrele deschise aud 
deodată zgomotul străzii şi simt că mă cuprinde un fel de 
oboseală. 

Marian se hotărăşte. Îşi pune lăbuţa peste carte, escamotând- 
o. 

- Las-o aici. Să văd ce pot face. Aveam de gând să plec mâine 
la pescuit, că e duminică. Poate izbutesc să-i dau de rost la 
noapte. 

Mă ridic şi îi strâng mâna. 

- Îți mulţumesc, bătrâne. 

- N-ai de ce. Văd că altceva nu vrei să-mi spui. Nici nu insist. 
Dar dacă ai necazuri, ştii unde mă găseşti. Şi acum, roiu’! Am 
nevoie de linişte. 

Un băiat dintr-o bucată. Tocmai omul de care aveam acum 
nevoie. 

CAPITOLUL IV În care e vorba de bătrânul William 


Ana şi Bătrânul mânâncă şi ei la Neptun. A la carte. Nu pentru 
că Bătrânul ar fi snob, dar când e vorba de fata lui, nimic nu e 
prea bun. Aşa că, spre încântarea noastră, am prânzit împreună. 
În timp ce încercăm să ne şterpelim reciproc bucățelele de 
ciocolată din înghețată stabilim ordinea de zi pentru după amiază. 
Mânijii, adică Ana şi cu mine, ne vom duce să facem schi nautic, 
sau cel puțin vom încerca. Între timp Bătrânul va profita de 
acalmie, respectiv de absența Anei, pentru a rezolva 
corespondenţa. Şi a lui şi a ei. Pentru că trebuie să vă spun că nu 
o dată primisem scrisori semnate „cu drag, Ana”, scrise de mâna 
energică a Bătrânului. lar seara, după cină, urma să mergem la 
bar, evident la invitaţia lui papa. Planul de bătaie odată fixat, după 
ce ne-am despărțit cu greu în holul hotelului, m-am îndreptat şi 
eu spre căsuţa din pădure, să trag un pui de somn pentru a fi în 
formă. Am intrat fluierând fals cât cuprinde dar în clipa când am 
deschis uşa întreaga mea bună dispoziție s-a dus pe apa sâmbetei. 

Interiorul era cu dosul în sus, ca de pe urma unui batalion de 
scăpaţi de la casa de nebuni. Nu am de gând să vă descriu 
harababura, care domnea la mine. Şi acum mi se face rău doar 
când îmi aduc aminte. Până şi husele saltelei din cauciuc spongios 
fuseseră spintecate fără milă, cu cuțitul. Hainele zăceau aruncate 
vraişte, călcate în picioare şi mototolite, de cămăşile scrobite se 
alesese praful. Conţinutul sertarelor era împrăştiat pe podea. Se 
spărsese o sticlă de şampon iar lichidul gros încă se mai prelingea 
încet pe mochetă, ca un şarpe leneş. 

În primul rând m-am aşezat scârbit pe marginea patului, îmi 
venea să urlu de ciudă. De-aş avea norocul să-mi pice în mână 
tipul care a făcut toate astea! Cu dinții încleştați am început să mă 
gândesc cam ce tratament i-aş aplica. Paşi grei pe verandă m-au 
trezit însă din visare. Aşteptam încordat, pregătit să-mi întimpin 
cum se cuvine musafirul. 

Dar în pragul uşii a poposit silueta masivă a lui Marian. 
Priveşte uimit dezastrul, fluieră încetişor printre dinţi, apoi intră 
păşind ca un bărzoi printre rufăria şi nimicurile împrăştiate pe tot 
locul. Ridică un scaun şi-l încalecă. O vreme am tăcut amândoi. 

Marian scoate cartea de sub haină şi o azvârle pe patul desfăcut. 
Suflând într-o parte fumul țigării mi se adresează: 

- Ce înseamnă să ai carte! Voi spune stăpânei să te aştepte. 

- Care stăpână? izbucnesc iritat. 

- Julieta, fii liniştit, în mesaj nu se pomeneşte nimic de Erji! 

- I-ai dat de rost? tresar înviorat. 

- Bineînțeles. Doar nu era să-mi pierd ziua de pescuit. Fii 
atent: „Ce înseamnă să ai carte! Voi spune stăpânei să te aştepte”.! 
Îţi spune ceva? 

- Am lipsit la ora de latină. 

- Nu-i latină, deşteptule, ci engleză. Shakespeare! 

- Tot nu înțeleg nimic. 

-  M-aş fi mirat. 

Apoi, privind în jur: 

- În locul tău aş începe cu un duş rece. 

Poftim? 
Se recomandă după un atac de delirium tremens. 

- Doar nu-ţi închipui că eu... 

Am tăcut brusc. Fără să aibă aerul, şmecherul ăsta căuta să 
mă tragă de limbă. 

- În orice caz, îţi mulțumesc mult. Ai fost formidabil. 

-  Ăsta-i cuvântul: formidabil! Am şters-o, mă duc să 
pregătesc ceva bun pentru bibani. Le fac mâine o surpriză!... 

- Te duci la pescuit? 

- Sigur. Cu toate că s-ar putea să bată vântul. Dar de-o 
ciorbă tot aduc acasă. 

Se mai întoarce o dată din prag: 

- Poți veni şi tu. Dacă nu te doare burta. 

Am rămas iarăşi singur. Ştiu sigur că, în sinea lui, Marian este 
oarecum şifonat că nu i-am dezvăluit necazurile mele, acuzându- 
mă de lipsă de încredere. Bineînţeles că sunt cu mâinile legate şi 
pe deasupra nu are nici un rost să-l amestec. Să-l viziteze şi pe el 
careva în lipsă? Omul are nevastă şi copil. 

Acum sunt sigur că cineva doreşte cu orice preț să pună mâna 
pe carte. Dar poate că la urma-urmelor s-a convins că nu am ceea 
ce caută. Bine că am apucat să duc cartea lui Marian, bine că 
acesta a izbutit să dezlege mesajul, restul îmi este indiferent. Ridic 
cartea şi o aşez la vedere pe un raft. Nu au decât să vină să şi-o ia. 


1 Shakespeare, Romeo şi Julieta — Actul III, scena a 3-a. 

Cu toate că nu prea cred că voi fi călcat prea curând de asemenea 
musafiri nepoftiți. Ar deveni monoton, oricum! 

Am lăsat totul neatins, în halul în care se găsea şi am părăsit 
căsuţa din pădure. Nici măcar nu m-am învrednicit să încui uşa. 
Mi s-ar fi părut ridicol. 

De la poştă am telefonat căpitanului Mihăilă. După ce m-am 
recomandat mi s-a spus că pe domnul căpitan îl pot găsi la ora 
aceasta la o cantină din spatele centrului de închiriat biciclete. 

Nu e prea departe şi peste câteva minute pătrund în sala de 
mese şi îl zăresc pe dată la o masă de patru persoane. De data 
aceasta nu-i în costum de seară. Are o cămaşă cu mâneci scurte, 
ca tot omul, dar pielea albă a brațelor îl trădează pe cel care nu are 
timp de făcut plajă. 

Se şterge grăbit pe mustață, împinge scaunul înapoi şi mă ia 
de umeri în timp ce îmi strânge dreapta. 

- Ce mai e nou, domnule profesor? Doar o clipă! 

Se întoarce către comeseni spunându-le ceva cu glas scăzut. 
M-am retras din discreție câțiva paşi iar cei trei privesc şi ei 
distrați pe lângă mine, sau prin mine; atât de distraţi încât mă 
prinde gândul că aş fi din sticlă. Am ieşit împreună în căldura 
ucigătoare. 

-  Vreţi să veniți câteva clipe până la mine? 

- Cu plăcere. 

-  Bunăăă! Să vedeţi ce mai plăcere ne aşteaptă! 

„De ce” este însă cel mai schimbător om pe care l-am 
cunoscut. Deunăzi, întrebările sale curgeau ploaie, vrând să ştie 
cele mai neînsemnate şi neghioabe amănunte (nu-mi iese din cap 
chestia cu crenvurştii la cutie) iar acum curiozitatea lui nestăvilită 
pare secată cu desăvârşire. Pe drum mi-a vorbit despre nereuşita 
unei întâlniri de atletism, criticând organizarea făcută în pripă, 
lipsa unui program. Altădată aş fi participat cu aprindere la un 
asemenea subiect, dar acum nu izbuteam decât să emit din când 
în când câte un hm-hm slab şi echivoc. 

Sfidând legile nescrise ale ospitalităţii am intrat primul în 
cameră şi m-am răsucit apoi brusc privindu-l cu atenție. 

Nu ştiu dacă mă aşteptasem să-l văd chiar ca la dentist, dar 
nici aşa! Negriciosul meu nu prea e dus la biserică, trebuie să 
recunosc. Trăsăturile nu i s-au clintit nici atâtica, doar pupilele au 
oscilat o dată scurt, măturând natura moartă din fața sa. 

- Când ai constatat? 

Scurt şi concis. Nu „când s-a întâmplat”. Începusem să-i 
cunosc stilul şi îmi plăcea. Am încercat să fiu şi eu la înălțime. 

- Acum un ceas. Dar spune-mi, eu ce meclă am făcut când 
am intrat pe neaşteptate dincolo, noaptea trecută? 

- Ah, ai vrut să mi-o plăteşti? 

- Oarecum. 

- Ei bine, arătai de parcă îţi căzuse tencuiala! 

Îmi dau seama că de câteva minute începusem să ne tutuim. 
Asta m-a făcut să mă simt mai în largul meu. Cu dosul palmei am 
măturat buclucurile de pe pat, poftindu-l să se aşeze. Ridicând 
apoi o sticlă de ţuică de pe covor, rămasă ca prin minune întreagă, 
l-am privit întrebător. 

- Dacă ţii, poți să-mi torni un deget. 

Am băut în tăcere, apoi mi-am depănat povestea. Băiatul cu 
camaşa de culoarea fisticului şi cartea. Înţepăturile ciudate care- 
mi atrăseseră atenţia şi interpretarea dată de Marian. Şi, în sfirşit, 
bucuria care mă aşteptase acasă. 

Mihăilă îşi notă citatul din Shakespeare şi rămase cu ochii 
visători. Puse carnețelul încetişor la loc în buzunar şi reveni pe 
pământ. 

-  Lipseşte cumva ceva? Ai numărat banii? 

- Nu am decât ceva mărunțţiş. Restul îl țin pe un carnet CEC; 
nu lipseşte nimic. 

Se uita gânditor prin cameră, bătând toba cu degetele pe 
marginea patului. 

-  Treabă de profesionişti. Cel puţin doi inşi. 

Arată spre tăieturile din husa saltelei, care formează un T 
perfect. 

- Minimum de timp, maximum de eficiență! Amprente nu are 
rost să căutăm. Nu le vom găsi decât pe ale tale, de care şi aşa 
suntem sătui... Sfatul meu e să-ți faci singur ordine pe aici. Ce s-a 
stricat avem noi grijă să se înlocuiască până deseară. Iar cartea o 
păstrezi deocamdată aici, la vedere. Cămăşile mi le dai mie. 
Aranjez eu asta. 

L-am privit recunoscător. 

- Mulţumesc, în seara asta mă duc la bar şi tocmai mă 
întrebam ce mai pun pe mine... 

- Ţi-a sosit logodnica, conform previziunilor? 

- Fireşte. Doar nu sunt de la Institutul Meteorologic! 

După ce am împachetat într-un ziar cămăşile mele mototolite 
ne-am strâns mâinile şi ne-am despărțit în prag. Am tras cu 

buretele peste somnul de refacere din după amiaza aceasta, am 
ținut o scurta şedinţă cu mine însumi şi am stabilit cu majoritate 
de voturi că dracu” nu-i chiar atât de negru pe cât îmi păruse a fi 
cu numai o jumătate de oră mai devreme. 

După ce am făcut camera bec şi mi-am acordat un duş 
fierbinte, am grăbit pasul spre debarcader. Până să vină Ana am 
fumat o țigară, schimbând câteva vorbe cu lupii de mare, adică cei 
de la şalupe. 

Cică ar fi o groază de chichițe pe care trebuie să le ştii pentru a 
putea face schi nautic, care nu-i un sport pentru fişte cine. 
Degeaba le-am explicat că schiez binişor, că sunt înotător, că am 
echilibru şi aşa mai departe. Clătinau sceptic din capete, privindu- 
mă cu îndoială. Parcă le era milă să-mi ia banii. Cu toate că din 
fire sunt cam încăpățânat, ştiindu-mă urmărit de nenoroc în 
ultimul timp, eram gata-gata să mă las păgubaş, când iată că şi-a 
făcut apariția Ana, veselă şi radioasă, începând să mă înțepe încă 
de departe. Şi întreaga mea nehotărâre s-a spulberat. 

- Stai matale frumugşel aici pe ponton, vorbeşte mai puţin şi 
încearcă să reții ce şi cum fac eu. Totul ţi se va pare atunci simplu 
ca bună ziua. 

- Ce spuneţi, maestre! Să vorbesc mai puţin? Dacă şi eu tac, 
the rest is silence. 

-  Şitu, Brutus! Ce aveți toți cu Shakespeare astăzi? 

- Care toţi? se informează suav Ana. 

Din fericire nu mai am răgazul să-i răspund. Lupii de mare m- 
au şi luat în primire. 

-  Tălpile împinse înainte şi puţin în sus, corpul lăsat pe 
spate... Coatele lipite, aşa! Atenţie, pornim! 

Şalupa pleacă mugind, frânghia îşi desfăşoară cu repeziciune 
inelele şerpeşti, abia am timp să mă încordez şi... zdup! am țâşnit 
de pe debarcader călare pe valuri. 

Prima pornire, prima reuşită. Nu îndrăznesc să întorc capul să 
mă bucur de efectul succesului meu, trebuie să fiu atent doar 
înainte. Picioarele primesc şocul contactului cu apa; parcă aş 
aluneca peste o arătură. Îmi dau seama că sunt prea crispat, 
fireşte, greşeală de începător. În felul ăsta e sigur că nu voi rezista 
prea mult. Slăbesc puțin strânsoarea brațelor, relaxez muşchii 
picioarelor. Asta tocmai când şalupa începe sâ vireze. Vârful 
schiului stâng pătrunde puţin sub apă şi imediat simt cum 


1 (engl.) Restul e tăcere — Shakespeare, Hamlet, actul V, scena a 2-a. 
27 


decolez. Pornesc prin aer în derivă, complet dezechilibrat. Dau 
drumul remorcii şi, într-o plescăitură orbitoare, sunt răsturnat şi 
făcut knock-out. Plutesc resemnat şi în acelaşi timp destul de 
amuzat de neaşteptatul sfârşit al croazierei care începuse atât de 
bine. În jur tot mai plouă cu stropi; a fost un pleosc de cea mai 
mare frumusețe. 

Aud motorul reducându-şi în sfârşit turaţia iar şalupa se 
apropie încet, torcând ca un motan după ce a dat iama prin 
smântână. Lupul de mare îmi aruncă remorca şi mă copleşeşte cu 
sfaturi. Îi fac pe plac, dar degeaba, din mijlocul apei nu sunt în 
stare să mă ridic pe doage şi pace. Încercăm de două ori apoi mă 
las păgubaş şi mă cațăr pleoştit la bord. 

Sfertul meu de oră s-a scurs, dar ştiu că voi reveni. Sunt sigur 
că până la urmă tot voi izbuti să mă ţin pe valuri, iar din scurta 
experiență am prins gust pentru sportul acesta. Lupii de mare îmi 
confirmă debutul promițător felicitându-mă şi păşesc pe pontonul 
debarcaderului cu fruntea sus. 

E rândul Anei, care declară însă că se mulţumeşte cu rolul de 
spectator. Ceea ce să nu credeți că m-a scutit de câteva răutăți 
bine ţintite. Ne luăm rămas bun de la noii noştri prieteni şi, braț la 
braț, plecăm după cumpărături. 

Nu a trebuit mult timp ca în geanta Anei să se îngrămădească 
o groază de nimicuri „strict necesare”, după care şi sacul meu de 
sport se dovedi neîncăpător. Când să intrăm însă în complexul 
comercial am pus picioarele înainte, oprindu-mă în prag. 

- Uite ce: intră matale înăuntru, goleşte cu drag tot bazarul 
dacă asta te face fericită, eu însă rămân aici şi te aştept. Mi-am 
câştigat dreptul la o ţigară. 

- Egoist nesuferit, pufneşte Ana şi strâmbându-se la mine 
dispare pe loc în mulțimea care se revarsă prin uşile larg deschise. 

Pentru a nu fi îmbrâncit de colo până colo am izbutit să mă 
postez într-un colț mai ferit, după o coloană de piatră. Alergatul 
prin magazine nu-i de mine. 

Peste drum de complex e aleea care duce la dispecerat şi la 
Poliţie. În timp ce trag primul fum din ţigară urmăresc din ochi o 
Dacie a Poliției care tocmai a dat colțul şi se opreşte. Întârzii o 
clipă privirea asupra maşinii, gândindu-mă automat la Mihăilă. 
Când colo, cine credeţi că apare? Erji, Erji în carne şi oase, însoțită 
de un gradat. Urcă amindoi grăbiţi cele câteva trepte şi dispar în 
clădirea cenuşie a Poliţiei. 

Nu am timp să-mi revin din surpriza provocată de neaşteptata 
apariție când Ana răsare ca din pământ în fața mea, cu toate că 
mă pregătisem sufleteşte să mă mulțumesc cel puţin o jumătate de 
oră doar cu propria-mi tovărăşie. 

- Hai, dragul meu drag! 

Ştie foarte bine că nu pot suferi să mi se adreseze astfel. 
Mormăi ursuz: 

- Unde mă mai duci? 

- Eu? Nu te duc nicăieri. Tu însă vei avea amabilitatea să mă 
conduci la tine. 

Sunt atât de uluit încât am rămas fără replică. La Bucureşti 
încercasem de nu ştiu câte ori s-o aduc la mine, dar Ana se 
eschivase întotdeauna pretextând batjocoritor că aş fi un satir 
bătrân care ademeneşte fecioare neprihănite în bârlogul său 
precum şi alte nerozii de felul acesta, astfel că până la urmă nici 
nu am mai adus vorba. O dată a venit totuşi să mă viziteze, dar 
bineînțeles că eram la pat, cu un picior umflat cât o butie şi pe 
deasupra mai şi tuşeam de să mă rup în două. A venit însoțită de 
Bătrân, care în lipsă de altceva mai bun de făcut a degustat 
frenetic ţuica babacului, cu care prilej au şi legat prietenie la 
cataramă. 

lar acum, aşa fără veste, vine nechemată. Cine le mai poate 
înțelege şi pe fetele astea! 

Dar parcă mă urmăreşte un blestem. Astăzi e ziua surprizelor. 
La mine forfotă, nu alta. O echipă întreagă, îmi cară lucrurile în 
camera în care a locuit răposatul Julică. De data asta simt limpede 
că îmi sare dopul. Dintr-un salt sunt în mijlocul lor. 

- Stați aşa! Ce căutați la mine? Şi cine v-a dat voie... 

- Domnul Alexandru? Vă rog să nu vă supăraţi, dar este în 
interesul dumneavoastră. Conducta de la baie s-a spart în perete, 
curge apă, iar reparația va dura probabil câteva zile. Se va sparge 
zidul, va fi murdărie; aşa că vă punem la dispoziție camera din 
dreapta, care e mai spațioasă şi are şi balcon. 

Omuleţul flutură amplu din mâneci, foarte convingător de 
altfel, dar eu ştiu ce ştiu. Între timp toţi ceilalți au lăsat jos ce 
aveau în brațe, aşteptând placid rezultatul tratativelor. Iar eu mă 
abțin cu greu să nu mătur camera cu ei. Ce să caut eu în „camera 
mortuară”? Nu prea sunt superstițios de felul meu, dar oricum! Şi 
toate astea tocmai acum când venise Ana şi puteam fi şi noi o dată 
singuri-singurei. 

- Uite ce-i, omule! Nu mă mut nicăieri, să fie clar. Şi acum 
vreau sa-mi duceţi lucrurile înapoi, dar trap! Vă anunţ că mă voi 
plânge domnului director Stanciu! 

- Domnul Marian? Păi chiar dânsul a constatat spargerea 
conductei şi a dat ordin să mutăm lucrurile. Că nu de capul 
nostru am intrat aici, păcatele mele! Zicea că dincolo vă veți simți 
mai bine. 

Am rămas cu gura căscată. Să-mi facă mie Marian una ca 
asta! 

Ana, care până atunci tăcuse, mulțumindu-se doar să se uite 
de la unul la celălalt, luă brusc inițiativa. 

- Andrei, de fapt la tine într-adevăr e cam înghesuit şi 
gândeşte-te ce te faci dacă apa se întinde până în cameră. Vor veni 
să spargă peretele, va fi mizerie, nu te vei putea odihni... ia să 
vedem cum e dincolo! 

Şi, fără să mai aştepte răspunsul, intră păcănind din tocuri în 
camera lui Julică, urmată ca o umbră de omul lui Marian care nu 
mai isprăveşte cu plecăciunile, încântat fară doar şi poate de acest 
neaşteptat aliat. Oamenii le-au făcut loc. La mine nu se mai uită 
nimeni. 

Ce s-o mai lungesc, după zece minute eram dincolo, mutat cu 
tot calabalâcul, omulețul cu mânecuțele dispăruse într-un nor de 
fum cu întreaga lui echipă de manechine, iar Ana sta cocoțată în 
vârful patului — patul lui Julică - şi despacheta voios. 

Eu mă uitam pe fereastră şi parcă aveam cârcei la limbă... 

CAPITOLUL V În care noaptea rea nu se cunoaşte de cu 
seară 


La barul Paradis sosim bineînțeles mult mai târziu decât ne 
propusesem. Bătrânul, om cu experiență, reținuse însă din timp o 
masă aşa că am putut pătrunde, spre invidia celorlalți întârziați 
care bântuiau la intrare precum fluturii de noapte atraşi de lumina 
reclamei de neon. 

În timp ce tatăl Anei explică ospătarului în mod confidenţial ce 
doreşte să ni se aducă, mă uit plin de curiozitate prin local. Va să 
zică aşa arată un bar! Nu-mi e ruşine să recunosc că este pentru 
prima dată că păşesc pragul unui asemenea lăcaş. Impresia 
generală este favorabilă. Mă aşteptasem să găsesc o adunătură de 
mutre deochiate, bețivani, gălăgie, fum să-l tai cu cuțitul. Departe 
de aşa ceva; lumea e decent îmbrăcată, se vorbeşte în surdină, 
doar ici şi colo o izbucnire de veselie dintr-un grup mai animat. 
Sala rotundă este acoperită dar complet deschisă pe o latură, cea 
dinspre piscină. Briza proaspătă a nopţii asigură o excelentă 
aerisire, orchestra este de prima-mână - la asta mă pricep şi eu — 
iar loja noastră este destul de departe pentru a ne bucura de o 
audiție plăcută. 

Ana este strălucitoare în seara aceasta. Poartă o rochie albă de 
o croială simplă dar foarte elegantă care îi pune în evidenţă pielea 
uşor arămie; coafura savant elaborată sugerează o pedantă 
neorânduială, dar pun mâna în foc că tocmai această 
neorânduială ne costase cele două ore de întârziere. 

Fără să vreau am comparat-o pe Ana cu celelalte tinere femei 
din local şi am stabilit fără drept de apel că nici nu suferă 
comparație. 

- Andrei, la ce te gândeşti? 

Glasul Anei, felul tandru cum şi-a pus mâna pe brațul meu 
sunt ceva nou pentru mine, aşa că, luat pe neaşteptate, răspund 
şovăitor: 

- La nimic. Adică, mă gândeam... 

- La ce? 

- Mă gândeam că eşti cea mai frumoasă, am îndrăznit să 
şoptesc trăgând cu colțul ochilor la Bătrân. 

- Oh! 

Ana îşi retrage mâna şi mă priveşte foarte serioasă, fără urmă 
de ironie, aşa cum mă temusem. 

- Ştii, Andrei, că acesta e primul compliment pe care mi-l 
faci? Te pomeneşti că vei începe să-mi faci şi curte! Asta trebuie 
sărbătorit. Să bem! 

Seara începea bine. lar Bătrânul are o uimitoare capacitate de 
a părea a nu fi de față, atunci când e nevoie, participând totuşi din 
plin la buna noastră dispoziție. Am aruncat principiile peste bord 
şi mi-am îngăduit să beau coniac, cafea, din nou coniac şi, când 
începe dansul, sunt de un curaj nebun. M-am şi ridicat invitând-o 
pe Ana. Bătrânul îşi dă consimțământul zâmbind blajin şi părăsim 
masa ținându-ne de mână. Am în mod tulbure simțământul că 
pentru mine şi pentru Ana seara aceasta ar putea avea o 
importanță deosebită. 

Când ultima notă s-a stins tremurând, Ana s-a desprins încet 
din brațele mele. Ne-am îndreptat în tăcere către loja noastră. 
Tocmai ne strecuram printre rândurile de mese când în fața 
noastră s-a oprit un bărbat foarte elegant, foarte foarte înalt, foarte 
brunet, dezvelindu-şi dantura sănătoasă de la o ureche la cealaltă. 

- Ana! Tu, aici? Nu îți poți imagina cât de mult mă bucur să 
te întâlnesc! 

În clipa următoare se apleacă, cuprinde obrazul Anei între 
labele sale şi... smac! o sărută pe fiecare obraz în parte. 

Ana pare şi ea fericită de întâlnire. După ce îl împunge pe 
individ cu degetul în burtă zicându-i „grasule”, face în pripă 
prezentările. 

- Andrei Alexandru, Victor Lungulescu, alias Victoraş, zis 
Blându”, zis Mielu, zis Mitralieră, prieten din copilărie. TŢi-am 
povestit cum încercam să mulgem taurul comunal pe vremea când 
eram de-o şchioapă... 

Izbucnesc amândoi în râs. Dulapul se întoarce jovial spre mine 
şi mă văd silit să-mi strecor mâna într-a lui. Mă aşteptasem să-mi 
pârâie oasele, dar în loc de un cleşte mă simt cuprins de un fel de 
burete mare şi cărnos. 

- Îmi pare bine, mormăim amândoi deodată. 

Eu cu o octavă mai jos ca de obicei, el cu aerul că abia se 
abține să nu mă strângă la piept. 

Şi iată-ne în patru la masă. Se vede cât de colo că prietenul 
din copilărie al Anei este un obişnuit al localului. Cât ai clipi din 
ochi a fost adus încă un tacâm, se completează gheața în frapieră 

iar Victoraş comandă, râzând gros, şampanie franțuzească pentru 
toată lumea. Oberul se apleacă îndatoritor. 

- Demi sec! răspunde matahala pocnind din degete la 
întrebarea nerostită. 

Tipul are o vervă uluitoare. Povesteşte cu haz irezistibil, toarnă 
banc după banc şi toți se prăpădesc de râs. În schimb eu devin din 
ce în ce mai sumbru. Nu mai scot o vorbă, dar îmi stropesc gâtul 
uscat cu şampanie rece. Încep să-mi cântăresc omul din priviri. 
Nimic de zis, nu arată rău. La cele o sută de kilograme ale sale 
Victoraş are vioiciunea în mişcări a omului antrenat; nici o 
picătură de grăsime prea mult, pielea este bine întinsă pe obrazul 
ars de soare, are ochii strălucitori ai celui care plezneşte de 
sănătate şi se bucură din plin de viață. Individul degajă într- 
adevăr forță şi pare că face parte din categoria acelor rare 
fenomene care îşi pot permite să bea şi să mănânce oricât, să-şi 
piardă nopțile şi toate acestea, să le şi priască de minune. Pur şi 
simplu pentru că „aşa l-a făcut mumă-sa”, pentru a-l cita pe 
Bătrânul. Ceea ce mă intrigă şi irită cel mai mult este însă faptul 
că toată această desfăşurare de forțe pare că îmi este închinată 
mie, ca şi cum domnul Victoraş ar fi cuprins de un subit şi 
irezistibil elan de simpatie pentru persoana mea. Este plin de 
atenții, îmi umple neîncetat cupa, ba din când în când mă 
plezneşte uşurel pe umăr, ca şi cum ar vrea să mă convingă că nu 
îmi vrea răul. Bărbatul este centrul atenției ospătarilor care se 
agită acum în jurul mesei noastre aducând mereu alte platouri şi 
băuturi. Bătrânul s-a încălzit şi el, răscolit de amintirile din 
copilăria Anei, evocate de poveştile lui Victoraş. 

Colac peste pupăză, realizez că şampania franțuzească 
protestează împotriva mezalianței cu coniacul oltenesc de la 
început - am eu semnele mele — şi mă încearcă un sughiț de zile 
mari. Devin şi mai închis în carapacea mea, atent numai la 
primejdia care mă paşte. Luptă zadarnică însă. 

Scuzându-mă, părăsesc precipitat masa. les din bar să trag o 
gură de aer pe malul mării. Atenţie, Andrei băiatule, te-ai îmbătat. 

Am toate motivele să fiu prost dispus. La masă parcă 
inghițisem o umbrelă după apariția lui Victoraş; nu mai scosesem 
şi eu o vorbă, iar judecând după plumbul din picioare şi vata din 
urechi ar trebui să mă consider tras pe linia moartă. 

Fac câțiva paşi pe nisip respirând adânc. Dinspre bar 
orchestra izbucneşte într-un ritm îndrăcit. Parcă îl văd pe Victoraş 
înclinându-se în faţa Anei... Îmi vine să mă iau la palme. 

Lângă mine răsare deodată o stârpitură de om, cu tuleie 
neîngrijite în jurul gurii şi pe bărbie, cu chica lățoasă şi slinoasă 
curgând peste gulerul râsfrânt al unei cămăşi gen prelată de 
camuflaj. Tuleiele se retrag ca o cortină franjurată descoperind 
câțiva colți galbeni şi strâmbi. 

Cu o voce neaşteptat de groasă îmi spune ceva într-o limbă 
latină. 

- Non capisco, bodogănesc ursuz şi dau să plec. 

Observ atunci că omul are un chiştoc stins între degete şi 
ghicesc că vrea un foc. În timp ce fac marea greşeală să-mi înfund 
amândouă mâinile în buzunare în căutarea brichetei, stârpitura 
lasă jos mâna cu chiştocul şi o scoate fulgerător pe cealaltă, pe 
care o ţinuse până atunci la spate. Încercarea mea de a mă feri îmi 
apare şi mie ridicol de lentă iar în clipa următoare, într-o explozie 
orbitoare, plaja întreagă se ridică izbindu-mă în față. 

CAPITOLUL VI În care fac pe mortu-n păpuşoi 


Acum când ştiu exact cum s-au petrecut lucrurile şi sunt 
lămurit în toate privințele, îmi stă pe limbă să vă explic toate 
dedesubturile aventurii mele, dar îmi dau seama că asta ar strica 
tot efectul. Până una-alta ma voi limita deci să istorisesc ce s-a 
întâmplat mai departe. 

M-am trezit brusc, cu o sfârşeală ciudată în tot corpul. Capul 
mă durea să-mi pleznească şi până şi lumina chioară a veiozei îmi 
făcea rău. Gol până la brâu, Victoraş era instalat picior peste 
picior într-un fotoliu şi citea un Paris Match. Mâna stângă îi 
atârna neglijent până la podea ţinând degetele pe buza unui pahar 
cu picior. 

Mi-am amintit imediat unde mi se rupsese filmul şi am 
recunoscut camera lui Julică, respectiv a mea. Am încercat să 
ridic puţin capul de pe pernă, dar o durere insuportabilă în ceafă 
şi în moalele capului m-a făcut să scot un geamăt. 

- Aha! Să fie într-un ceas bun! 

L-am privit cu furie neputincioasă. Era limpede că numai 
Victoraş mă putuse căra până acasă, că el mă dezbrăcase, îmi 
pusese un prosop ud pe cap şi mă priveghiase ca pe un mort. Cu 
toate acestea eram incapabil de un elementar sentiment de 
recunoştinţă şi îl priveam cu duşmănie printre pleoapele abia 
mijite. 

- Cât e ceasul? 

Doamne, ăsta e glasul meu! Sună a doagă. 

- Nu-i târziu, abia trei. Ți-ar trebui acum o ciorbă de 
potroace, acrăă! Un somn bun şi până mâine eşti ca nou. 

- Unde-i Ana? 

- La ea în pat, unde să fie? S-a cam şifonat un pic, dar îi 
trece. Nu ştii cum sunt femeile? 

Victoraş îmi face cu ochiul şi goleşte paharul. Încerc să mă 
concentrez dar nu pricep nimic. 

- Ce s-a întâmplat? 

- Aha! Nu ştii. Trebuia să-mi închipui. Păi, e simplu. Ai 
turnat la coniace şi la şampanie pe goarnă până ţi-ai făcut plinul 
apoi te-ai retras de la masă trăgând focuri rare. După un timp, 
văzând că nu mai apari, am pornit în căutarea ta. Dormeai pe 

plajă ca un prunc şi duhneai de la o poştă. Îți mai lipsea o plăcuţă 
cu „No smoking”! 

Râsul ăsta gros, ca un nechezat, mă scotea din sărite. Am 
închis ochii. Deci asta era. Au crezut că mă îmbătasem. Până şi 
Ana. Am hotărât că deocamdată e mai bine să nu dezmint 
varianta, aceasta. 

- Şi? 

- Restul e banal. Te-am adus cu tot ceremonialul cuvenit 
până acasă, am făcut împreună cu şoferul o partidă de haltere 
până te-am văzut urcat în pat, apoi restul publicului s-a retras din 
discreție. Eu am rămas. Alte întrebări? 

Îmi dau osteneala să fiu totuşi cât de cât politicos. 

- Mulţumesc. Am nişte vodcă în noptieră. Şi țigări. Dacă ţi-e 
foame... 

-  Aveai vodcă, vrei să spui. Aşa e mai corect. Şi să ştii că am 
trecut şi eu la Carpaţi. Precum vezi, m-am servit singur. lar acum 
cred că te voi lăsa. Mai ai nevoie de ceva? 

Întreaga sa atitudine este foarte degajată, camaraderească. Ar 
trebui să fiu cucerit. Dar uite că nu sunt. 

- Nu. Şi încă o dată... 

- Pentru nimic, se întâmplă oricui. Ura! 

Victoraş se ridică vioi din fotoliu. Îşi culege din mers cravata, 
şi cămaşa, iar din uşă îmi mai face o dată cu ochiul. Păşeşte ca o 
pisică, fără cel mai mic zgomot. Doar pantofii săi negri de lac 
scârțâie uşor şi plăcut. În clipa următoare am rămas singur. 

O tăcere sinistră se lasă deodată în încăperea în care a fost 
ucis un om. Stau nemişcat câtva timp, având impresia nelămurită 
că ar trebui să acționez în vreun fel. Dar cum? 

Mă ridic încet în capul oaselor şi îmi dau jos picioarele de pe 
pat. În mod neaşteptat înțepăturile de pumnal din cap par acum 
mai puțin dureroase şi încep să mă simt ceva mai bine. Sprijinit în 
mâini cercetez cu privirea în jurul meu. Cel mai bun lucru pe care 
l-aş putea face ar fi să dorm, iar mâine voi hotărî mai departe. 
Zăresc scrumiera plină pe colțul măsuţei joase. Victoraş a fumat 
ca un turc. Ba a mai scăpat şi scrum pe jos, mocheta poartă şi ea 
urma rotundă a paharului său. Toate astea irită spiritul meu de 
ordine. Cu un icnet mă ridic în picioare şi mă îndrept păşind 
nesigur spre mijlocul odăii, cu gândul să strâng barem puțin şi să 
pun toate la locul lor. 

În aceeaşi clipă descopăr în spatele fotoliului un portofel 
elegant de piele. Altădată nici prin cap nu mi-ar fi trecut să-l 

deschid, ci l-aş fi pus la păstrare pentru a-l înapoia păgubaşului. 
Dar pătimisem prea multe în ultima vreme şi devenisem bănuitor. 
Am început aşadar, fără nici un scrupul, să golesc conținutul 
portofelului pe masă, examinând cu atenţie fiecare hârtie în parte. 

După ce am terminat am pus totul la loc iar portofelul l-am 
lăsat să cadă pe jumătate deschis în spatele fotoliului, exact aşa 
cum îl găsisem. Am renunțat să fac ordine şi m-am întins la loc în 
pat trăgându-mi prosopul ud aproape până peste ochi. Am rămas 
nemişcat, cu veioza aprinsă pe noptieră. 

Nu a trebuit să aştept prea mult. În liniştea nopții am auzit nu 
departe portiera unei maşini. Peste puțin timp podeaua de pe 
coridor a pârâit uşor. Respiram adânc şi rar ca un om cufundat în 
somn. Inima însă îmi batea să-mi spargă pieptul. Printre gene 
priveam încordat colțul L-ului pe care îl forma camera. Acolo 
trebuia să apară musafirul pe care îl aşteptam. Îl simțeam 
aproape, dar nici un zgomot nu-i trăda prezența. Continuam să 
răsuflu liniştit. 

Şi, într-adevăr, iată-l pe domnul Victoraş la picioarele patului, 
privindu-mă fix. Masca omului vesel şi lipsit de griji a pierdut-o, 
chipul său cu sprâncenele încruntate vădeşte doar o crispare 
îndârjită. 

Alunecă uşor ca o umbră spre fotoliu, cercetează rapid locul şi 
brusc se apleacă ridicând ceva de pe jos. Mă priveşte un timp, cu 
nehotărâre parcă, apoi se retrage aşa cum a venit. 

Pun mâna în foc că domnul Victoraş se plimbă acum desculț, 
nefiind însoțit de scârțâitul monden al încălțărilor dumisale. Cu 
toate că sunt lac de transpirație, lucrul acesta îmi dă o satisfacție 
răutăcioasă. Cred că, în sfirşit, am marcat şi eu un punct. 

CAPITOLUL VII În care socot că e bine să fac ceea ce nu 
trebuie făcut și fac tocmai ce nu e bine... 


Când, cu mulți ani în urmă, am asistat prima oară la un meci 
de rugby, mi-a plăcut foarte mult, cu toate că nu am priceput mai 
nimic. La fel se întâmplă şi acum, cu diferența că nu-mi place; iau 
parte la un joc ale cărui reguli nu le cunosc, iar partenerii îmi sunt 
total străini. Miza jocului constituie de asemenea o taină pentru 
mine, dar fără îndoială că trebuie să fie destul de mare, devreme ce 
pentru ea a fost stinsă o viață de om. 

lată la ce mă gândeam în timp ce căutam să-mi recâştig forțele 
sub un duş fierbinte. Toate elementele mele componenete sunt pe 
cale să revină la normal exceptând un cucui alungit, de formă 
ciudată, ascuns sub peria aspră care mă delimitează către miază- 
noapte. E de mirare că o asemenea lovitură nu mi-a crăpat capul 
în două. Singura explicație este că am fost pălit cu un sac de nisip, 
sau altă „specialitate” asemănătoare. 

Socotesc treaba cu cucuiul drept o chestiune personală şi am 
de gând s-o plătesc cu vârf şi îndesat. În timp ce las apa 
binefăcătoare să mi se scurgă în voie peste creştetul meu dureros, 
încerc să stabilesc un plan de acţiune. În romanele polițiste pe 
care le-am citit, eroul ştie întotdeauna ce trebuie să facă, se află 
mereu unde trebuie şi scapă ca prin minune din orice situație. Cu 
toate că trăiesc un adevărat roman, constat cu tristețe că mă aflu 
mereu exact acolo unde nu ar trebui, că habar nu am ce trebuie să 
fac, cum să acționez şi că mie mi se sparg toate oalele în cap. 

Faptul că am nimerit în aceeaşi vilă cu Julică este doar o 
simplă coincidență; regretabilă, dar desigur o coincidență. Cineva 
însă ştie că posed o carte interesantă. Cineva ştia sau bănuia că 
am luat această carte cu mine pe plajă. Ştia că voi merge seara la 
bar. Ba mai ştia şi de cine voi fi însoțit. Aici coincidența încetează. 

Prima concluzie logică este să încetez la rândul meu să tac 
ceea ce este de aşteptat că voi face, să nu mă duc unde ar trebui 
să merg, etc. 

Buun! Deci, practic, ce ar fi logic să facă în dimineața aceasta 
un personaj atât de important ca mine? 

După gafa de aseară ar fi normal să mă reped la o florărie, să 
achiziționez un buchet de flori cât casa şi să mă prezint la prima 
ora în fața Anei, cerându-mi spășit iertare pentru ruşinoasa 
purtare. 

Cade! 

Apoi, iertarea odată obţinută, după micul dejun luat în trei pe 
terasa însorită a hotelului Neptun, ar trebui să mă înghesui plin 
de zel, să car salteaua pneumatică şi sacoşa Anei până la plajă, 
unde în continuare m-aş arăta plin de atenții mişcătoare. 

Cade şi asta! 

Cu tot regretul, îmi voi fixa pentru astăzi un alt program. Zis şi 
făcut. les pe uşă ca o furtună, străbat în goană străzile încă pustii 
la ora aceasta, scurtez drumul peste o splendidă peluză spre 
indignarea unui grădinar care ridică mut brațele spre cer, dau 
scurt colțul şi sosesc gâfâind la sediul ONT-ului. 

Am mulțumirea să zăresc îndată hodoroaga lui Marian tuşind 
astmatic la poalele scărilor. Pe locurile din spate sunt stivuite o 
mulțime de undițe, scule şi alte bagaje. În timp ce mă apropii 
încetinind pasul iată-l şi pe Marian ieşind cu spatele, încărcat cu 
termose şi pachete, încercând să închidă uşa. 

- Te mai aştept mult? îi şuier la ureche. 

Marian tresare niţel, nu atât cât mi-aş fi dorit, apoi se răsteşte 
fără să întoarcă capul. 

- Nu sta ca un trântor! Pune mâna odată. 

L-am eliberat de tot harnaşamentul pe care l-am depus apoi în 
maşină. Marian se instalează la volan iar eu mă arunc lângă el fără 
să-mi dau măcar osteneala să deschid portiera. Prietenul meu se 
uită urât, dar nu zice nimic. 

Protestând vehement din toate încheieturile, hodoroaga s-a 
pus în mişcare. E ora şase. Ne oprim pe şosea la benzinărie. 
Schițez gestul să bag mâna în buzunar dar amicul devine cu 
adevărat sinistru, aşa că mă fac că plouă. 

Trecătorii matinali se opresc trăzniți la trecerea noastră. Nu 
exagerez dacă spun că avem un aer eroic. Aici mă simt obligat să 
vorbesc puțin despre maşina lui Marian, pentru care a întâmpinat 
unele greutăți când s-a pus problema înscrierii ei în circulație. 
Până atunci însă a trudit un an întreg s-o transforme şi s-o 
adapteze nevoilor sale. 

Inițial fusese un fel de cutie pe patru roți, de o marcă 
nedefinită, pentru care însăşi ideea de mişcare părea a fi un 
adevărat sacrilegiu. Partea din spate îți sugera un câine cu coada 

între picioare, fapt compensat oarecum de capota neobişnuit de 
lungă a motorului, asemănătoare unui sicriu cu capacul aşezat 
anapoda. 

Cele două enorme faruri cromate, dispuse asimetric din cauze 
nelămurite, îi conferă un iz de lux din vremea ei de glorie. Cum 
fusese imposibil să le refolosească, să le demonteze sau măcar să 
le taie, părând a face parte inseparabilă şi organică din însăşi 
structura maşinii, Marian fusese, pur şi simplu obligat, spre 
regretul lui, să monteze în interiorul lor alte faruri, moderne. 
Evident că revizia tehnică anuală îi scotea peri albi de fiecare dată, 
dar într-un fel ori într-altul farurile sfârşeau să bată unde trebuie. 

Partea superioară a caroseriei fusese îndepărtată relativ uşor 
prin tăiere cu flacăra, ceea ce uşurase considerabil biata 
maşinărie. E adevărat că mai rămăseseră câteva cioturi 
carbonizate şi contorsionate care însă, desigur din motive estetice 
şi de protecţie a muncii, fuseseră înfăşurate cu leucoplast roz. 

Partea din spate se sfârşeşte acum cu un grătar care susține 
un cufăr din răchită împletită, ferecat la colțuri şi încins în curele. 
Semnalizatoarele, amplasate sus, pe o parte şi cealaltă a 
parbrizului, sunt alcătuite din câte o limbă roşie din sticlă, 
prevăzute cu bec, care atunci când sunt acționate se ridică 
şovăitor o clipă apoi recad ostenite la loc, cârând ca o coțofană,; 
desigur nu poți şti niciodată dacă becul se va aprinde sau nu, dar 
de cârâit cârâie întotdeauna. Ceea ce este suficient, susține 
Marian. 

Ar mai fi multe de spus, iar posesorul acestei fosile pe roți este 
oricând gata să dezvăluie detalii senzaţionale care privesc partea 
intimă, cea care nu se vede, a maşinii. Aceasta însă este de tip 
sport prin definiție, deoarece nu este folosită niciodată decât 
pentru a merge la pescuit. Din care motiv nici nu a fost spălată 
vreodată şi degajă un uşor iz de cherhana... 

După o vreme părăsim şoseaua națională şi ne angajăm pe un 
drum plin de praf şi hârtoape. În jurul nostru toate clămpăne, 
capota motorului parcă mestecă cheeving gomm, săltând când pe 
dreapta când pe stânga. Înfingându-mi mâna cam pe unde ar fi 
trebuit să se afle tabloul de bord şi prinzându-mă la întâmplare de 
ceva care pare cât de cât că nu se va desprinde în momentul 
următor, încerc să nu fiu azvârlit afară. 

Mereu înainte! După ce am urcat coama unui deal, oprim 
pentru ca hodoroaga să-şi mai tragă sufletul. La picioarele noastre 
se deschide o privelişte neaşteptată. Înconjurat din trei părți de 

pădurea întunecată, smaraldul scânteietor al bălții pare o uriaşă 
piatră nestemată prinsă în căuşul dealurilor. 

Deasupra noastră pe cerul fără nori se roteşte lent, în cercuri 
largi, o familie numeroasă de pelicani: părinţii vâslesc rar din 
aripile întinse şi par a fi afectați de un complex de superioritate 
(cine ştie, poate au aflat că sunt declarați monument al naturii). 
Puii pot fi recunoscuți lesne după zborul lor nesigur, după 
mişcările neîndemânatice. Marian rupe tăcerea într-un târziu. 

- Sunt la ora de zbor. Nu ştiu de ce vin atât de departe, 
tocmai aici. Poate că deasupra bălții se formează curenți de aer 
ascendenți... 

Mai zăbovim puțin pe coama dealului, îmbătați de mirosul 
câmpului şi de atâta linişte şi pace. Coborâm apoi drumeagul 
abrupt şi ne alegem cu grijă locul de pescuit pe o limbă îngustă de 
pământ, având soarele în spate. După ce am descărcat în tăcere 
ne-am aşezat turceşte în iarbă, fiecare pregătindu-şi uneltele şi 
nada. 

Marian cunoaşte bine locurile; porneşte fără şovăire înaintea 
mea pe o potecă din marginea apei. În cinstea noastră broaştele 
organizează un concurs fulger de sărituri de la trambulină, 
plescăind pe rând în apa limpede. 

Ne instalăm la o oarecare depărtare între noi, cu undițele 
desfăşurate în evantai. 

Ziua de pescuit a început. 


În timp ce spintecăm peştii, îi curățăm, îi dăm cu sare şi, 
înfăşurați în frunze, îi aşezăm în coşul de răchită împletită, mă 
simt cuprins de o oboseală plăcută. 

Schimbul de cuvinte între Marian şi mine s-a rezumat în tot 
cursul zilei doar la câteva vorbe. Când totul e gata strâns şi 
împachetat încheiem ceremonialul cu câte o duşcă zdravănă dintr- 
o sticlă plată, care mă face să mă cutremur şi să tuşesc. Prietenul 
meu se uită compătimitor, cu sprâncenele ridicate. 

- Degeaba atâta osteneală, din tine nu scot eu niciodată un 
pescar adevărat! 

- Ia mai scuteşte-mă. Scoteam peşte din baltă de pe vremea 
când mai erai în scutece. Şi, mă rog, ce legătură are pescuitul cu 
băutura? Dacă ție îți place să bei dinamită lichidă, n-ai decât. Eu 
prefer lapte... 

Marian dă din mână a lehamite. 

- Timp pierdut cu tine. Tocmai asta e dureros, că nu vezi 
legătura. 

După arşița zilei, răcoarea serii mă face să regret că nu mi-am 
luat ceva mai călduros la mine. Prin parbrizul prăfuit încep să 
sclipească luminile litoralului, înlocuind stelele care sunt acoperite 
de nori; sunt semne că în curând va ploua. Mă gândesc la plaja de 
mâine, la cei care mă aşteaptă şi se întreabă desigur unde am 
dispărut fără să las o vorbă. Patima pescuitului m-a făcut să uit 
până şi întâmplările din urmă. 

Sunt mulțumit că i-am transmis lui Mihăilă interpretarea 
mesajului, aşa cum o ştiam de la Marian; odată cu asta m-am 
achitat de obligaţii, dar îi mai rezerv încă o surpriză. E limpede că 
Victoraş, bunul prieten al familiei Ionescu, are un amestec în 
afacerea asta. Şi nu mi-ar pare deloc rău sa-l văd strâns niteluş cu 
uşa, să vedem pe unde va scoate cămaşa. De ce a copiat semnele 
misterioase din carte, de unde ştia de ele şi, mai ales, ce legătură 
există între el şi stârpitura nespălată care m-a aranjat noaptea 
trecută? Întreaga purtare a numitului Victoraş a avut un tâlc şi ar 
fi o nerozie să tac. De fapt sunt un pic mândru de stratagema pe 
care am născocit-o pentru a-l demasca. Cine ştie dacă nu tocmai 
datorită mie se vor putea descurca ițele şi se va ajunge astfel la 
descoperirea făptaşului... 

- Unde vrei să te las? 

Întrebarea m-a trezit din gândurile mele optimiste. 

- Merg cu tine până la sediu să te ajut la descărcat. 

- Când ai gastrită nu-i bine să ridici greutăți. 

Ceva îmi spune că voi mai auzi cuvântul ăsta destul de des în 
următorii doi-trei ani. Aşa e Marian; o ţine într-una când are de ce 
să se lege. La despărțire mai sunt gratificat cu o ultimă palmă 
prietenească care ridică un nor de praf de pe spinarea mea. 

Şovăi puțin între gândul de a merge acasă pentru a-mi 
schimba ţinuta şi dorința de a revedea mai curând pe Ana. Las în 
dreapta satul de vacanţă şi mă îndrept în marş forțat spre centru, 
unde se află hotelul Neptun. La ora asta e o înghesuială ca pe 
Lipscani. Sub lumina darnică a neonului lumea se plimbă în sus şi 
în jos pe bulevard; la tot pasul te împiedici de copii bucălaţi, unii 
cu baloane, alții sugând grav câte o îngheţată, muştruluiți din 
scurt de mamele lor în toate limbile pământului. Trec minicaruri 
pictate strident, mici birje trase de măgăruşi, grupuri de pletoşi cu 
nelipsita chitară... Turnul lui Babel, nu alta. 

Din pragul spațiosului hol al hotelului Neptun am păşit parcă 
în cu totul altă lume. Se vorbeşte în şoaptă, gesturile sunt 
măsurate, covoarele adânci înăbuşe zgomotul paşilor. Încercând să 
nu par intimidat de atmosferă mă îndrept hotărât spre recepţie. 
Din spatele biroului se ridică prevenitor un tip distins, cu părul 
alb, înţolit ca pentru nuntă. Privirea îi alunecă spre peştii pe care îi 
țin spânzurați pe o sfoară dar expresia nu i se schimbă câtuşi de 
puţin. 

Bună seara. Aş vrea să vorbesc cu cineva din familia 
Ionescu, camera 301. 

- Familia Ionescu? murmură tipul schimbându-se deodată la 
față. 

Felul cum se întoarce spre tabloul cu chei îmi aminteşte de 
chinogramele pe care le foloseam la atletism, proiectate cu 
încetinitorul. 

- Da, sunt sus în apartament. O clipă, vă rog. 

Face un semn discret cuiva din spatele meu. 

- Apartamentul 301! strigă, inutil de tare. 

Mă întorc şi mă trezesc față în față cu un vlăjgan ciolănos, mai 
înalt cu un cap decât mine. Îmi face semn să-l urmez. Mă supun 
puțin enervat. Parcă eu nu aş fi putut nimeri şi singur. Dar mă 
rog, dacă ăsta o fi obiceiul casei... 

Cele două ascensoare sunt deservite de baiețandrii în livrea, 
dar vlăjganul pare că vrea să se joace singur cu butoanele; puştiul 
se opune şi câştigă partida. O pereche de bătrânei vor să intre şi ei 
în cabină dar vlăjganul le închide uşa în nas. 

În timp ce urcăm, toţi trei ne tragem ochiade pe furiș: lift- 
boyul pare scandalizat de ținuta mea vestimentară, de peşti nici să 
nu mai vorbim; lunganul mă măsoară şi el feroce prin oglinda 
cabinei iar eu la rândul meu stau şi mă întreb de ce nu poartă 
uniforma reglementară şi ce caută un munte de om ca el să facă o 
treabă pe care şi un copil e în stare s-o ducă la bun sfârşit. Din 
câțiva paşi pe coridor am ajuns în fața uşii cu numărul 301. 
Prăjina bate de trei ori, mai-mai să crape uşa în două. Mă 
pregătesc să întâmpin corul de reproşuri când în prag apare chipul 
răvăşit, de nerecunoscut, al Bătrânului. 

- Tu eşti, Andrei, bine că ai venit! 

Apoi, către lungan: 

- E în ordine. Ne poţi lăsa. 

Pătrund în apartament dar nu o zăresc pe Ana. Pe masă două 
scrumiere sub câte o piramidă de mucuri stinse. Asta nu-i 
seamănă Bătrânului. Cu inima cât un purice mă întorc spre el. 

- Ce se întâmplă? Unde e Ana? 

Îmi pune tremurând mâinile pe umeri şi mă priveşte disperat, 
cu lacrimi în ochi. Stau încremenit, aproape fără să mai suflu. 
Apoi izbucneşte într-un hohot: 

- Au răpit-o, Andrei, au răpit-o! 

CAPITOLUL VIII În care îmi creşte nivelul de trai 


Cu toată durerea de care este copleşit, Bătrânul caută să-mi 
expună cât mai concis faptele. Mă aşteptaseră la micul dejun, apoi 
pe plajă, până pe la ora zece. Se gândeau amândoi că nu sunt 
obişnuit cu băutura şi că dorm desigur somnul refacerii. Ana 
bănuia că îmi este ruşine să apar după felul cum scăpasem caii 
seara trecută iar Bătrânul la rândul său se socotea vinovat de cele 
petrecute, pentru că prea mă îndemnase să beau. Până la urmă 
Ana nu a mai răbdat şi a plecat spre mine să vadă cum îmi este, 
dacă nu am nevoie de ceva. Lucrurile le-a lăsat pe plajă, zicând că 
se întoarce curând. Şi dusă a fost. 

Către prânz, cuprins de nelinişte, Bătrânul a strâns singur 
totul şi a pornit în căutare. Locuinţa mea era pustie, aşa că s-a 
înapoiat la hotel dar şi aici cheia era neatinsă la locul ei iar Ana nu 
dăduse nici un semn de viață. După câteva ceasuri de chinuită 
aşteptare s-a hotărât şi a telefonat la Poliţie. 

Cu puţin înainte de sosirea mea fusese anunţat că Ana a fost 
văzută ultima oară înainte de ora 11 de către lupii de mare de la 
debarcader, care au declarat că au recunoscut-o în clipa în care se 
urca într-o maşină, bineînţeles neînsoțită de mine. Semnalmentele 
Anei fuseseră răspândite în toată rețeaua, iar la hotel era în 
permanență cineva în preajma Bătrânului. 

În felul acesta se lămurea şi ciudăţenia primirii mele aici 
precum şi prezența lunganului care mă călăuzise, până sus. 
Ascultam şi cu toate acestea parcă nu înțelegeam nimic. 
Rămăsesem în picioare pironit locului; pomenindu-mă deodată cu 
peştii în mână i-am azvârlit furios într-un colț. 

Ascultându-l pe Bătrân am devenit un sloi de gheaţă. O furie 
rece pusese stăpânire pe mine şi mă frământam să găsesc o 
soluție. Eram gata la orice. Undeva în mine cineva striga ca într-o 
catedrală: Ana! Ana! 

Omul sfărâmat de lângă mine tăcu. Mă privea încordat abia 
stăpânindu-şi tremurul bărbiei. Simțeam că aşteaptă totul de la 
mine, chiar şi o minune. 

- Andrei, băiatul meu, ştii doar că nu vă am decât pe voi 
doi... 

Trei ciocănituri puternice în uşă. M-am repezit să deschid. 

- Domnule Alexandru, sunteți chemat la recepţie. 

Vlăjganul îmi facu loc să trec şi, fără să mai aştept ascensorul, 
mă aruncai pe treptele scării coborându-le din patru în patru. 

Omul cu părul argintiu îmi arată aparatul telefonic deschis pe 
biroul recepției. 

- Cineva doreşte să vă vorbească. A insistat să nu vă dau 
legătura sus la 301. 

- Alo! 

- Andrei Alexandru? 

- Da! Cine sunteți? Ce doriți? latru în receptor. 

- Nu are importanţă cine sunt. Doresc doar să-ți dau ştiri 
despre o anumită persoană care ştiu că te interesează. Ori poate 
mă înşel? 

Mi-a înghețat sângele în vine. Simţeam limpede cum mi se 
zbârleşte părul de pe brațe. Vocea suna înăbuşit, ca şi cum 
interlocutorul meu ar fi vorbit printr-o batistă. 

- Ascult, am articulat, cu gura brusc uscată. 

- Cu domnişoara să ştii că nu avem nimic. Tu ne interesezi, 
amice. Dacă nu vrei să i se întâmple ceva neplăcut -— vocea ezită o 
clipă — ceva ireparabil, trebuie să faci punct cu punct tot ce îţi voi 
spune. Alo, mă auzi? 

- Da, da, aud. 

- În ordine. Deschide bine urechile! După ce încheiem 
această plăcută disuție te scuzi sub un pretext oarecare şi intri în 
restaurant. Să nu faci altfel, că rămâi văduv! Nu-i spui nimănui 
vreun cuvânt, nu laşi vorbă. Din restaurant treci la stânga în 
bucătărie, o străbațţi la repezeala şi ieşi prin uşa de serviciu. Acolo 
te aşteaptă un prieten (vocea chicoti înfundat) o veche cunoştinţă a 
dumitale. E clar? 

- Da. 

-  Bagă bine la cap: fără prostii. Să ştii că nu glumim! 

Un ţăcănit m-a înştiințat că necunoscutul de la celălalt capăt 
al firului întrerupsese legătura. Ce necunoscut! Pun mâna în foc 
că era glasul lui Victoraş. El vorbeşte în stilul ăsta. Om vedea noi 
care pe care, domnule Victor! 

Recepționerul este ocupat, dar vlăjganul mă priveşțe ţintă 
încrețindu-şi fruntea. Îi fac un semn amical şi, în timp ce mă 
îndepărtez, improvizez la întâmplare: 

-  Aşteaptă-mă o clipă. Mă întorc imediat. 

Fără să-i dau răgazul să-mi spună ceva am traversat holul cu 
paşi mari strecurându-mă apoi printre perdelele groase de pluş 

vişiniu care maschează intrarea în restaurant. Sala este luminată 
dar la ora aceasta încă nu se serveşte. Găsesc imediat bucătăria şi 
nici aici nu-mi dă nimeni atenție. Bâjbâi puțin pe un coridor şi 
după o stivă cu navete goale descopăr ieşirea. Mă trezesc pe latura 
dinspre miazănoapte a hotelului şi imediat zăresc o maşină lungă, 
joasă, apropiindu-se lin, aproape fără zgomot. Se opreşte în 
dreptul meu şi portiera din spate se deschide. 

Cobor cele câteva trepte şi mă apropii precaut. La volan e 
stârpitura din noaptea trecută. Nici nu ştiu când am trecut la 
fapte; i-am înfipt mâna în guler şi mă pomenesc că sunt pe cale 
să-l scot prin geam, ca pe un dinte stricat. De pe bancheta din 
spate zăresc îndreptată asupra mea ţeava neobişnuit de groasă a 
unui pistol, iar în spatele pistolului un tip care se răsteşte la mine 
cu ton poruncitor. Nu înțeleg ce spune dar nu trebuie să fii 
neapărat poliglot să-ți dai seama ce vrea. Cu regret dau drumul 
stârpiturii dar, ca din greşeală, îl buşesc puțin cu capul de rama 
de sus a geamului. Tratamentul aplicat are un efect nesperat, 
omul rămâne ca anesteziat, cu bărbia în piept. Cel din spate îl 
scutură şi se rățoieşte la el, în timp ce mă ameninţă în continuare 
cu arma lui ciudată. Mă uit nevinovat de la unul la celălalt şi simt 
cum îmi revine buna mea dispoziție naturală. 

Curios că în fața gurii urâte a pistolului nu mă simt paralizat 
de frică. Pentru mine constituie doar un argument serios, de care 
sunt silit să țin seama; dar asta numai până când se va ivi o ocazie 
favorabilă. Şi sunt sigur că dacă se va ivi, voi şti s-o apuc cu 
amândouă mâinile. 

În cele din urmă pletosul iese din amorțeală; îşi scutură mereu 
chica ca şi cum ar fi contractat un tic, iar printre colții galbeni ies 
într-un mare show non-stop sumedenie de invective la adresa mea. 
Îl privesc plin de bunăvoință şi îmi promit să repet figura; are 
repertoriu, băiatu”! 

Pistolul mă cheamă la el şi mă frâng în două pentru a intra în 
maşină. Stârpitura maltratează scurt pinioanele şi cu o smucitură 
o luăm din loc. Pentru că nimeni nu-mi dă cuvântul mă înfund 
comod în spătar şi mă convoc la o şedinţă fulger. 

Cam descreierați băieții, n-am ce zice! Să salți în felul acesta 
doi oameni în plin Neptun, să-i sechestrezi şi să te mai şi plimbi 
prin gălăgie târând pistolul după tine, înseamă ori să fii nebun, ori 
disperat. Înclin mai degrabă spre a doua alternativă. Nebunii sunt 
solitari, pe câtă vreme eu am de-a face cu o întreagă organizaţie. 
Încep să-i număr pe degete: stârpitura, prietenul cu pistolul din 

dreapta, Victoraş, poate şi omul de la telefon. Deci cel puţin trei 
sau patru, dintre care doi străini. Aceştia trebuie să fie, după 
părerea mea, capii răutăților. Dar cam ce soi de treburi au venit să 
învârtească la noi în țară şi de ce li s-a căşunat taman pe mine? 

E drept că nu au cartea, dar ce nevoie mai au de ea odată ce 
Victoraş a copiat mesajul? Căci nu mă îndoiesc că s-a grăbit să-l 
ducă plocon la ai săi. lar acum ce mai au cu mine? Pentru ce 
riscaseră răpirea Anei care, orice s-ar spune, nu a fost o treabă 
uşoară şi nici lipsită de primejdie? Desigur pentru a mă scoate pe 
mine din bârlogul unde bănuiau că m-am ascuns. Dacă nu m-aş fi 
dus de dimineaţă la pescuit, cu siguranță că Anei nu i s-ar fi 
întâmplat nimic, în schimb eu aş fi fost de mult în ghearele lor. 

Mai e ceva care mi se pare logic să urmeze; nu cred să aibă 
prea multe sedii, pe aici prin târg; mă vor duce deci în acelaşi loc 
în care o ţin şi pe Ana. Un gând cumplit îmi fulgeră deodată prin 
minte; pot fi oare sigur că Ana mai trăieşte? Poate că au folosit-o 
doar drept momeală şi apoi s-au descotorosit de ea. Ăştia sunt în 
stare de orice. Dar mă liniştesc singur spunându-mi că Ana este 
totuşi singurul lor argument pentru a obţine ceva de la mine. Dar 
scopul odată atins, şansele Anei şi ale mele de a supraviețui vor 
deveni cam şubrede. 

Acestea odată lămurite, cred că cel mai bun lucru de făcut este 
să aştept cuminte desfăşurarea evenimentelor, ori vreun prilej de a 
mă elibera sau de a da de ştire celor care desigur ne cauă. 

Între timp observ că am ajuns la Constanţa. Stârpitura opreşte 
reglementar la stopuri şi are o conduită exemplară. Desigur că 
vrea să evite cu orice preț vreun incident care ar avea urmări 
neplăcute pentru noi toți, pentru fiecare în alt fel, bineînţeles. Spre 
uimirea mea nu oprim şi părăsim Constanţa pe şoseaua care duce 
spre Tulcea. Zburăm în noapte cu 140 kilometri la oră. Dau să-mi 
scot o ţigară din buzunar, dar pistolul mi se înfige prompt între 
coaste. Mimez gestul fumatului, dar vecinului meu nu-i cade fisa. 
Cu o mişcare extrem de înceată introduc totuşi două degete în 
buzunarul de la piept al cămăşii şi scot o ţigară. Apăsarea 
pistolului slăbeşte şi răsuflăm amândoi uşurați. 

Nespălatul de la volan se apleacă înainte şi cotrobăie sub bord, 
pornind casetofonul. Cele două difuzoare stereofonice din spate îmi 
ridică simțitor nivelul de trai şi, de nu ar fi pistolul, aproape aş 
zice că e o plimbare plăcută. 

Cam după un ceas de goană părăsim şoseaua națională virând 
la dreapta şi ne îndreptăm către nord-est, după aprecierea mea. 

Socotesc de rău augur faptul că nu m-au legat la ochi şi pot astfel 
să memorez drumul. E cumva vorba de un drum fără întoarcere, 
în ceea ce mă priveşte? 

Ceasul cu fosfor de la bord arăta zece când am cotit la stânga 
pe un drumeag de ţară. Pe ambele părți se ridică înalt stuful, din 
loc în loc apar ochiuri de apă. Înaintăm din ce în ce mai greu, 
stârpitura are de furcă, nu glumă, cu vitezele, încercând să ne 
scoată din câte o groapă în care ne împotmolim din ce în ce mai 
des. Ne oprim într-un târziu şi coborâm din maşină în noroiul 
adânc. Mă întâmpină corul asurzitor al broaştelor. Îmi ridic în 
grabă gulerul şi îmi las jos mânecile suflecate ale cămăşii, de frică 
să nu fiu mâncat de viu de țânțarii pe care îi simt dându-mi 
târcoale în roiuri dese. 

Stârpitura, care se vede că e om la toate, apare de undeva din 
beznă cu un snop de stuf în braţe. Îl propteşte de maşină şi se 
retrage din nou în umbră. Aşteptând să acopere complet maşina 
cu snopi de stuf pistolarul şi cu mine ne pleznim cu sârg strivind 
țânțarii care au devenit de-a dreptul nesuferiți. După un ultim ocol 
dat maşinii, cu lanterna în mână, pentru verificarea camuflajului, 
pornim toţi trei clefăind cu încălțările prin noroi. Omul cu pistolul, 
care e în costum închis şi pus la patru ace, nu zice nimic, în 
schimb stârpitura înjură tot timpul de mama focului, cu toate că e 
jegos şi plin de petece de sus şi până jos. 

Ne aplecăm să trecem pe sub plase pescăreşti întinse la uscat 
şi iată-ne într-o curte neîngrădită de pe malul apei având în mijloc 
o colibă acoperită cu stuf. Pe sub uşă se strecoară o dâră subțire 
de lumină. Se aud voci şi muzică. Poate că doar uşa aceasta mă 
mai desparte de Ana şi, la acest gând, încetinesc paşii. 

Primul intră stârpitura, fără să bată la uşă. Se duce direct la o 
masă din colț şi îşi umple o cană pe care o dă peste cap. Cel din 
spatele meu mormăie ceva şi mă împunge în spinare, drept 
îndemn să intru la rândul meu. Coliba este alcătuită dintr-o 
singură încăpere, dar Ana nu-i aici. Doi necunoscuți mă privesc 
chiorâş. Între ei şi ultimii sosiți are loc un schimb de cuvinte într-o 
păsărească care nu-mi spune nimic. Pentru a le arăta cât îmi sunt 
de indiferenți, mă duc şi mă lungesc pe singura laviță din 
încăpere, acoperită cu o pătură veche şi roasă. Adevărul este că m- 
a ajuns oboseala. Închid ochii. 

Dar nu-mi este dat să am parte de clipa aceasta de odihnă. 
Sunt apucat de încheietura mâinii şi de un picior şi azvârlit brutal 
pe podea. Toţi izbucnesc într-un râs grosolan. Cel care mă trântise 

îmi mai repede şi un bocanc între coaste în timp ce mă ridic. Văd 
roşu. Sar înainte ca un nebun, ceilalți sar şi ei, cineva îmi pune 
piedică, mă împleticesc dar nu cad, înhaț din mers o bucată de 
scândură şi o trăznesc cu un icnet scurt drept în capul agresorului 
meu. Ne oprim cu toţii, ca la comandă. Pe obrazul celui lovit a 
apărut brusc o dungă neobişnuit de albă din care în clipa 
următoare încep să țâşnească boabe mari, roşii. Reluăm chermesa 
cu elan sporit. Au tăbărât împreună pe mine, lovindu-mă sălbatic, 
fiecare cu ce apuca. În învălmăşeală am apucat să plasez şi eu 
câteva ciocane, dar sub ploaia de lovituri am căzut într-un 
genunchi, ferindu-mi capul cu amândouă mâinile. 

S-au retras lăsându-mă tremurând de furie şi umilință. 
Privesc gâfâind în jur. Nimeni nu scăpase fără vreo amintire de la 
mine, însă nici unul nu era aşa de frumos împodobit ca primul 
meu client. Avea o față ca de iahnie şi sunt sigur că de acum 
înainte nu îşi va mai prezenta candidatura la vreun concurs de 
frumusețe. 

În timp ce amfitrionii mei îşi ling rănile, îmi fac şi eu 
inventarul. De priveliştea din camera nu mă pot bucura decât cu 
un singur ochi. Celălalt felinar e stins şi umflat ca o pătlăgică. 
Părul şi fața îmi sunt lipicioase de sângele scurs din două tăieturi 
de pe cap. Pentru a completa tabloul, degetul gros de la mâna 
stângă îmi e scrântit sau rupt şi a început să se umfle văzând cu 
ochii. Nu am nici un oscior care să nu mă doară. 

Sprijinindu-mă de un scaun mă ridic în picioare şi, cu paşi de 
nou născut, mă îndrept către masă. Ridic o sticlă cu apă minerală 
lăsând lichidul gazos şi rece să mi se scurgă pe cap. Pe masă 
zăresc felurite țigări şi o brichetă. După ce mă servesc cu o țigară 
mă întorc cu fața spre noii mei prieteni. 

- Unde-i Ana, ticăloşilor? A-N-A! zbier la ei. 

Se pornesc să râdă şi să facă gesturi obscene. Omul cu 
pistolul, căruia ceilalți îi spun Tony, îmi face semn să am răbdare. 
Arată la ceas şi ridică trei degete. 

- Trei ore? întreb neîncrezător. 

Trei ore! Ce va fi peste trei ceasuri? O vor aduce pe Ana aici? 
În pustietatea asta din marginea Deltei? Ori aşteaptă pe cineva 
care vorbeşte româneşte, cu care urmează să mă pot înțelege? 

Oricum locul de pe laviță este al meu şi vreau să văd cine va 
mai îndrăzni şi a doua oară să mă dea jos! Sunt gata să o iau de la 
început. 

După ce mă aşez încetişor, îi privesc provocator. Nomber one, 
cel cu brazda pe mutră, se uită câinos, dar nu are aerul că ar fi 
dispus să-mi calce teritoriul. 

Mă întind cât sunt de lung pe pledul care miroase a DDT de 
trăzneşte şi închid ochii. În clipa următoare am şi adormit. 

CAPITOLUL IX În care mă joc de-a baba-oarba fără a da 
însă în mintea copiilor 


Victoraş mă priveşte, fumând gânditor. În prima clipă nu îmi 
dau bine seama unde sunt. Apoi îmi amintesc fulgerător totul. Mă 
ridic greoi de pe laviță şi rămân sprijinit în mâini. Mă dor oasele şi 
am un cap de ministru. 

- Unde-i Ana? mă răstesc răguşit la Victoraş, cuprins de 
furie. 

- Anae la loc sigur. E sănătoasă si nu a pățit nmic. Cel puţin 
până acum. Totul însă depinde de tine. 

- Ce vreți de la mine? 

Priveşte spre tovarăşii săi care îşi caută de lucru pân jurul 
mesei. Coboară glasul şi se apleacă spre mine. 

-  Bagă de seamă: după câte ştiu nu vorbeşte nici unul dintre 
ei româneşte. Dar nu e sigur. Aşa că trebuie să vorbim încet şi să 
ne înțelegem repede. Nu avem timp de pierdut. De dragul Anei voi 
încerca să te ajut. 

Îl privesc bănuitor. Mă întreb câtă încredere pot avea într-un 
individ de teapa lui şi dacă totul nu-i decât o manevră. 

- Bine, spune ce doreşti. 

- Dacă îmi răspunzi la câteva întrebări şi dacă nu îmi 
ascunzi nimic, vei putea pleca de aici nevătămat. Vei fi condus la 
Tulcea, de unde te vei descurca mai departe singur, cum vei şti. 

- Şi Ana? 

- Ana este reținută într-o cameră de hotel la Neptun. Este 
păzită de unul din oamenii noştri. După ce faci bine şi răspunzi la 
toate întrebările mele, îmi anunț omul, care părăseşte imediat 
hotelul. Când ajungi la Tulcea poți telefona la rândul tău la 
Neptun ca Ana să fie eliberată. Până atunci prietenul nostru va fi 
departe. După cum vezi, m-am gândit la toate şi am ales soluția 
aceasta care vă scuteşte pe amândoi de o mulțime de necazuri. Şi 
să nu crezi cumva că mi-a fost uşor să obțin aceasta pentru voi. 
Dar dacă mă minți cu ceva, să ştii că Ana e pierdută. De tine nici 
nu mai încape discuție. 

Victoraş vorbeşte pe un ton grav, repede şi concis. Pare 
preocupat sincer de soarta noastră, ca omul care face tot ce poate 

pentru a-şi scoate prietenii din impas. Îmi întinde pachetul său de 
țigări şi bricheta. 

În timp ce îmi aprind o ţigară cât pot de încet, mă gândesc cu 
rapiditate. Ceva scârțâie aici; dacă pe Ana o ţin sechestrată într-o 
cameră de hotel, aşa cum pretinde, înseamnă neapărat că o ţin 
legată şi cu un căluş în gură. Şi atunci ce rost a avut să mă care 
pe mine atâta amar de drum până aici, când mă puteau chestiona 
mult mai uşor la Neptun, chiar în prezența Anei. Sub amenințarea 
aceasta directă e de presupus că ar fi obţinut orice de la mine. 
Deci ori Ana este în altă parte, ori... nu mai este! lar Victoraş 
minte de stinge. 

Mă prefac că înghit gogoaşa şi trec la următorul punct de pe 
ordinea de zi. Poate reuşesc să înțeleg ceva din discuția pe care o 
vom avea. 

- Clar. Şi acum întrebările. 

Victoraş răsuflă uşurat şi trage scaunul mai aproape. Trebuie 
să mă stăpânesc să nu-l strâng de gât şi îmi plec privirea pentru a 
nu-mi citi în ochi intenția ucigaşă. 

- În primul rând vreau să ştiu când anume ţi-a dat Julică 
volumul care ne interesează şi în ce scop. Şi mai vreau să ştiu tot 
ce ţi-a spus, cuvânt cu cuvânt. 

-  Julică nu mi-a dat nici o carte. 

Victoraş are un gest de nerăbdare. 

- Văd că ne pierdem timpul de pomană. Calci cu stângul încă 
de la început. 

- Deloc. Ăsta-i purul adevăr. Cartea am luat-o întâmplător, 
fără ca el să ştie. 

Îi povestesc cum am intrat în posesia cărţii buclucaşe, cum i- 
am reparat reşoul lui Julică şi cum după ce acesta a plecat, am 
luat la întâmplare o carte dintr-un raft. Victoraş mă priveşte 
pătrunzător. După un minut de tăcere clatină din cap şi mă 
întreabă mai departe. 

- Hai să zicem că aşa a fost. Ce ai făcut cu cartea? 

- Am citit câteva capitole seara înainte de culcare şi am pus- 
o pe noptieră. A stat acolo două zile. 

- Chiar şi atunci când te-a vizitat Poliția peste noapte? 

- Da, şi atunci o aveam la căpătâi. 

- Ce te-au întrebat? 

- Cine sunt, cum mi-am petrecut timpul cu o seară în urmă, 
dacă îl cunosc pe Julică şi alte chestii de astea. 

- De carte te-au întrebat? 

- Nu. 

- Nici tu nu le-ai spus nimic? 

- Nu, n-am făcut nici o legătură. Am declarat doar ca citisem 
până la unsprezece, dar nu m-au întrebat ce carte anume, de unde 
o am şi nici eu n-am specificat. 

- Nici atunci şi nici a doua zi? 

- Nu. Văd că eşti bine informat. 

- Sunt, face Victoraş apăsat. Şi acum, spune-mi ce-i cu 
mesajul. 

- Care mesaj? 

- Nu face pe prostul! Doar ţi-am spus condiţiile, altă şansă n- 
ai. Nici tu şi nici Ana. Aşa ca fă bine şi spune tot ce ştii. 

- Acum aflu că e vorba de un mesaj. Am crezut că e vorba de 
o carte care conține o parolă; ca un fel de carte de vizită pentru 
cineva. 

Victoraş stinge ţigara cu talpa pe duşumea. Nu mă slăbeşte o 
clipă din ochi. 

- Mă rog. Se putea interpreta şi aşa. Mi-ai dat chiar o idee. 
Dar să continuăm. Cine ţi-a spus? 

- Nimeni. Am constatat singur. 

- Cum?! Întrebarea plezneşte ca un bici. 

- Foarte simplu. Pe plajă, ţineam cartea în dreptul soarelui şi 
am observat găurelele acelea mici. M-au intrigat şi am răsfoit tot 
volumul constatând că sunt grupate sistematic în dreptul unor 
anumite cuvinte; asta m-a făcut curios. 

- Cine a dezlegat cifrul? 

În fața ochilor îmi apoare silueta lui Marian la volanul 
hodoroagei sale, ridicând mâna prieteneşte, aşa cum l-am văzut 
ultima oară. Pentru nimic în lume nu trebuie să-mi amestec 
prietenul într-o asemenea încurcătură. 

- Vorbeşte mai repede, ţi-am spus că timpul nostru e limitat, 
mă strânge cu uşa Victoraş. 

- Păi, să vezi, am copiat semnele separat... 

- Pe ce le-ai copiat? Nu s-a găsit nici o însemnare la tine în 
cameră. 

Odată cu asta Victoraş recunoaşte cu cinism actul de 
vandalism petrecut la mine. 

- Direct pe nisip, pe plajă, am răspuns, inspirat în ultima 
clipă. 

- Mda, înțeleg, asta explică multe. Zici deci că te-ai apucat să 
copiezi semnele; în ce scop, te pricepi cumva la aşa ceva? 

- Puțin, fac eu mimând falsă modestie, adăugând însă 
imediat: 

- Am câştigat cândva şi un concurs de enigmistică, primul pe 
țară. Şi acum mai corespondez cu Popescu Sascut... 

- Cu cine? sare Victoraş interesat. 

- Popescu Sascut, fac eu indignat de atâta ignoranță. Cel mai 
mare specialist al nostru în materie. În timpul războiului era în 
Anglia; se pare că îl folosea Inteligence Service pentru descifrarea 
codurilor germane. 

Mint de îngheață apele. Ba încă şi cu o dezinvoltură de care nu 
m-aş fi crezut în stare. Spre mirarea mea, Victoraş pare 
impresionat şi îmi mai întinde o ţigară. Nu îl refuz, gândindu-mă 
că poate îmi voi putea masca ezitările acoperind golurile cu gestica 
fumătorului cu tabiet. Bătrânul pune o manevră asemănătoare în 
seama fetişcanelor care îşi ascund prostia râzând tot timpul. 

- Cum suna mesajul pe care l-ai descifrat? 

Tonul lui Victoraş este neglijent, de parcă ar întreba într-o 
doară, nefiind vorba de ceva esențial. Dar tocmai lucrul ăsta mă 
pune în stare de alarmă. Aici trebuie să fie cheia de care depinde 
totul. Gândesc în viteza a patra: nu mi se pare firesc să-mi ceară 
textul mesajului când ştiu precis ca Victoraş l-a copiat întocmai 
din carte. Dacă îl are, de ce mi-l mai cere? Tovarăşii săi nu au 
binevoit să-i spună şi lui conținutul mesajului, care îi trebuie şi lui 
personal? Nu l-au putut descifra? L-a copiat cumva greşit? Ori 
Victoraş face un joc dublu? Timpul e prea scurt pentru a găsi un 
răspuns la atâtea întrebări. Risc la rându-mi o întrebare: 

- Ați avut 24 de ore la dispoziție să luați cartea şi să 
descifrați mesajul, mai ales că cifrul nu era cine ştie ce. De ce îmi 
ceri mie dezlegarea? 

- Aici eu pun întrebări. Nu tu! Ei bine, mai repede, cum suna 
mesajul? Să nu-mi spui că l-ai uitat! 

- Ba îmi amintesc perfect. Dar nu văd rostul întrebării, sunt 
sigur că îl ştii la fel de bine ca şi mine. În sfârşit, dacă asta te face 
fericit... Mesajul cum îi spui, suna astfel... 

Îmi storc creierii să găsesc ceva potrivit, ceva care să-i încurce 
toate socotelile. Simțeam instinctiv că jocul trebuie forțat într-un 
fel. Deodată înalț capul şi rostesc răspicat: 

- The restis silence! 

Efectul întrece toate aşteptările. 

- Cum ai spus?! zbiară Victoraş sărind în picioare şi 
răsturnând scaunul. 

Îl privesc mirat şi repet fraza, aşa cum o auzisem de la Ana, la 
debarcader. 

- Eşti sigur? se holbează Victoraş la mine, într-o stare de 
agitație greu de descris. 

- Cum mă vezi şi cum te văd, fac eu foarte serios, încredințat 
că sunt pe calea cea bună. Partida cu Victoraş e un fel de-a baba 
oarba. Dar odată şi odată mi se vor dezlega şi mie ochii... Revin 
brusc pe pământ dându-mi seama ce grozăvie am putut spune. 
Până şi un copil şi-ar putea da seama că am minţit. Caut cu 
disperare răspuns la întrebarea care neapărat trebuie să vină. 
Victoraş întoarce încet capul spre mine dar eu am găsit soluția 
chiar în clipa în care deschide gura. 

- Ia ascultă! Cum dracu’ ai putut descifra un mesaj în 
englezeşte, când tu nu ştii o boabă... 

- Ce copil eşti! Dezlegarea se face literă cu literă odată ce ai 
găsit cheia, aşa că se poate dezlega şi un text în sanscrită. Noi 
ăştia care ne ocupăm de enigmistică obişnuim să mai folosim şi 
dicționare, iar de Shakespeare închipuie-ţi că am auzit... Mai ai şi 
alte întrebări inteligente de soiul ăsta? 

Victoraş e praf. Mă părăseşte şi, cu multă şovăială, le 
comunică celorlalți rezultatul discuţiei noastre. Stârpitura îşi 
scutură mereu chica şi se porneşte să dea un recital de înjurături. 
La asta se pricepe, nimic de zis. Ceilalți ascultă în tăcere 
aruncându-mi din când în când priviri piezişe. Cel mai calm pare a 
fi pistolarul meu de aseară, Tony, care preia şi inițiativa. 
Porunceşte ceva stârpiturii care începe imediat să se îmbrace. 
Omul cu brazda pe mutră scoate dintr-un gemantănaş de piele un 
aparat pe care îl aşează pe masă, în fața lui Tony. Acesta întinde 
antena telescopică şi o îndreaptă spre ferestra deschisă. E vorba 
desigur de un mic aparat de emisie-recepţie, cu rază mică de 
acțiune. Dar bine sunt înzestrați, mişeii! Tony apasă pe o clapă şi 
se apleacă spre aparat, rostind câteva cuvinte. Apoi trece pe 
recepție. După o clipă răspunde la fel de scurt o voce groasă de 
bărbat. Pistolarul vorbeşte apoi ceva mai mult, însoţindu-se de 
gesturi largi, ca şi cum ar vrea să se facă mai bine înțeles. Se pare 
că e pe cale să împartă instrucțiuni unei a doua grupe, căci din 
aparat se aude acum alt glas, ceva mai nazal. 

Cum tot nu pricep o iotă mă ridic plictisit şi, nepoftit de 
nimeni, mă apropiu de masă şi încep să mă hrănesc cu ce găsesc. 
Şi găsesc cam de toate, trebuie să recunosc; salam de Sibiu, 
măsline, friptură rece, brânzeturi, sos Whorcester, compot de 

ananas, ţuică de Turț, direct din sticlă, doar nu e cazul să mă 
formalizeze într-un cadru atât de intim. Alcoolul îmi arde gâtlejul 
şi fără voie gândul îmi zboară la Marian. Ehei! de-ar fi şi el aici, ce 
mai curățenie am face noi doi! Blând băiat Marian, dar unde dă el, 
nu mai creşte iarba. Un om dintr-o bucată. N-ar fi stat liniştit la 
taclale cu Victoraş, ca nepricopsitul de mine. Dar poate că maniera 
forte nu este indicată acum. Trebuie să câştig timp, cu atât mai 
mult cu cât stârpitura şi omul cu brazda tocmai se pregătesc de 
plecare. Ceea ce înseamnă că nu voi mai avea de-a face decât cu 
doi pezevenghi. Sunt curios să aflu pe cine vor cădea sorții. 

Prin fereastră zăres un debarcader pe lângă care se scurg 
apele gălbui ale unui canal. Pe celălalt mal desluşesc în lumina 
tulbure a dimineţii o colibă ascunsă printre sălcii. Brusc devin 
interesat. Dacă e locuită nu se poate ca cei de peste drum să nu 
observe mişcarea de aici. Mă întorc spre Victoraş. 

- Cine mă însoţeşte până afară? 

- Du-te singur, face namila fără să se întoarcă. Dar nu te 
depărta, n-are rost, ascultă-mă pe mine. 

În regulă. Târşâindu-mi picioarele, ca un om sfârşit, ies la aer 
şi fac câteva mişcări de înviorare. Respir adânc aerul curat şi 
umed al dimineţii şi parcă mă mai dezmorțesc puţin. Dau ocol 
casei şi găsesc locul cu pricina. Mă gândesc că trăiesc un roman 
polițist dar treaba asta n-am întâlnit-o nicăieri. Eroii n-au nevoi. 
La debarcader descopăr abia acum o șalupă având coca din 
material plastic, lucind argintiu şi legănându-se cuminte la 
capătul unei parâme. la te uită! 

Câţiva nagâţi trec deasupra mea dar țipătul lor este acoperit 
deodată de zgomotul puternic al unui motor. În prima clipă nu-mi 
dau seama ce poate fi şi de unde vine, când uşa colibei este 
smulsă cu violență şi apare în fuga mare stârpitura care îmi face 
semne disperate să intru înăuntru. Nu este înarmat. Îl privesc 
liniştit cum se apropie. Se opreşte brusc la doi paşi de mine, cu 
respirația tăiată. Pentru el asta ar putea fi clipa adevărului. Îl văd 
cum păleşte. Dar mă stăpânesc şi intru în colibă urmat de paşii 
săi şovăitori. Deasupra noastră trece cu zgomot de tunet un 
elicopter. 

CAPITOLUL X În care fac puţină curăţenie 


Am rămas în trei. Amicul Tony, Victoraş şi cu mine. Pentru 
finala pe care o simt că se apropie, eu personal aş fi preferat să pic 
în altă grupă. Ceilalți au plecat cu şalupa argintie de la 
debarcader. Omul cu curcubeul pe față a debarcat pe celălalt mal 
al canalului unde îl aştepta un altul, care i-a luat locul în șalupă; 
după aceea s-a îndreptat printre sălcii spre coliba pe care o 
zărisem. Ceea ce înseamnă că nici din partea aceasta nu mă 
puteam aştepta la vreun ajutor. 

Îmi cântăresc adversarii din priviri. Tony pare un sloi de 
gheață; un dur care nu vorbeşte de prisos, nu se pierde niciodată 
cu firea, periculos ca un şarpe. Victoraş e un adevărat butoi cu 
dinamită, lipsit de orice scrupul, pe deasupra mă depăşeşte cu 
vreo cincisprezece kilograme; e odihnit şi bine hrănit. Greu mă văd 
făcându-le față într-o confruntare directă, mai ales în halul în care 
mă aflu. Cu toate acestea trebuie să-mi încerc şansa. Dacă se va 
ivi vreun prilej nu trebuie să-l las să-mi scape. 

Mă apropiu de Victoraş şi, cu umilință în glas, îi cer o ţigară. 
Îmi vine să mă iau la palme când îmi aud glasul: 

- Îmi dai şi un foc? 

Trag fumul cu nesat şi deschid cu prudență ostilitățile. 

- Ascultă, Victoraş. Cu toate că eşti amestecat într-o afacere 
care nu-mi place, trebuie să-ți spun că îți sunt recunoscător 
pentru că încerci să faci ceva pentru noi. Înseamnă că eşti totuşi 
un om de treabă. 

Aici fac o pauză. Trebuie să-l conving neapărat că îi ciugulesc 
din palmă. Victoraş mă ascultă turnându-şi atent un pahar. 
Urmez pe acelaşi ton: 

- Nu vrei să-mi spui şi mie despre ce e vorba? Naiba ştie, 
poate că te pot ajuta cu ceva. Să ştii că nu sunt un tip încuiat. Un 
om ca tine nu face chestii de astea decât dacă e vorba de un câştig 
baban. Cât crezi tu că scoate un pârlit de profesor de sport? Dacă 
pică ceva, de ce nu? Poate cunoştinţele mele de enigmistică sau... 

- Andrei, pe bune, să se termine întâi povestea asta, să mă 
conving că joci cinstit, după care putem discuta. Nu zic ba. 

Se adresează apoi pistolarului şi îi spune ceva printre dinți. 
Omul mă priveşte inexpresiv cu ochii săi de peşte mort în timp ce 

pescuieşte o măslină de pe masă. Mormăie ceva şi umblă la 
aparatul de pe masă care tocmai începuse să bâzâie. În clipa 
următoare cade trăznetul. 

Din aparat se aude, limpede, glasul Anei: 

- Ajutor! Oh, Andrei, unde eşti... Scapă-mă de... 

Se aude o bufnitură, un geamăt, apoi o voce aspră de bărbat 
bolboroseşte ceva în păsăreasca lor precipitată. 

Tony închide brusc, dar e prea târziu. Am sărit în picioare şi 
privesc fascinat aparatul. Ana! De unde a vorbit? Unde o țin 
ticăloşii? Privirea pe care Victoraş o îndreaptă fără să vrea spre 
coliba de dincolo mă dumireşte. Cum de nu m-am gândit! 

Cu mâinile împreunate mă răsucesc din mijloc şi îl trăznesc pe 
Tony sub falcă, punându-mi întreaga greutate în lovitură. Nu 
aştept să văd rezultatul şi mă întorc spre Victoraş. Încearcă să se 
ridice, dar îi zbor scurt scaunul de sub el. Are un reflex uluitor şi 
se redresează ca un resort; ridic genunchiul şi i-l reped între 
picioare. Scoate un muget şi se închide ca un briceag. Aud mişcare 
în spate şi mă întorc fulgerător. Tony, cu spumă roşie la gură, 
tocmai pune mâna pe pistolul de pe masă. Mă las puţin pe spate şi 
talpa mea i se înfige sub falcă. Arma zboară prin încăpere iar Tony 
decolează şi el spre peretele opus, chiar în clipa în care după 
ureche îmi explodează pumnul năpraznic al lui Victoraş. Îl las să 
treacă pe lângă mine, antrenat de elanul său şi, când se întoarce, 
calm, îl lichidez cu o dreaptă la bărbie care îmi amorțeşte brațul de 
la încheietura mâinii până la umăr. Se prăbuşeşte într-un zgomot 
infernal de veselă spartă. 

Victoraş nu mai dă semne de viață, în schimb Tony pare să 
aibă şapte vieți. Încercă îndărătnic să se ridice în mâini. Apuc 
sticla de Turţ şi i-o fac farâme pe țeastă. 

S-a ficut linişte. Mă resimt după groaznica lovitură încasată de 
la Victoraş. Am o teribilă senzație de greață şi mă retrag sughițând 
spre uşă. Mai arunc o ultimă privire în odaie şi recunosc că tabloul 
merită privit. La picioarele mele zăresc pistolul lui Tony. Îl ridic cu 
teamă ținându-l de țeavă. E o armă grea, cu surdină. les afară şi îi 
fac vânt în Dunăre. 

Suntem în luna lui Cuptor, dar apa mi se pare rece ca gheața. 
După ce mă las puţin purtat de curent, mă îndrept spre malul 
opus înotând indiană cu mişcări lente. Sunt încă amețţit, de mâna 
stângă aproape că nu mă pot folosi şi în general mă simt ca şi cum 
aş fi fost dat la darac. Izbutesc totuşi, cu chiu cu vai, să acostez 
dincolo, ținându-mă de zmârcul din marginea apei. Fundul este 

noroios iar cățăratul pe mal îmi pare un adevărat calvar. Mă întind 
tremurând pe pământ şi închid ochii. Numai de nu aş leşina. După 
un timp fac un efort şi mă ridic în coate apoi în picioare. Mă 
îndrept cu apa şiroind de pe mine spre căsuţa tainică dintre sălcii, 
dar la jumătatea drumului realizez că şi un copil ar scoate-o la 
capăt cu mine. Pot strica astfel tot ce am realizat până acum; 
trebuie să ajung cu orice preț la Ana, dar trebuie s-o şi eliberez. lar 
împotrivă îmi stau cel puţin doi adversari. Pe de altă parte îmi dau 
seama că nici Victoraş nici Tony nu vor întârzia să dea semne de 
viață, pornind pe urmele mele sau avertizându-i pe cei din colibă 
cu ajutorul radioului. Stau în cumpănă şi deodată am o idee 
nebunească. Singura posibilă. 

Mă îndrept, străbat cei câțiva paşi ce mă despart de colibă, îmi 
şterg palmele de pantaloni şi bat cu hotărâre la uşă; aceasta se 
deschide aproape imediat şi stau față în față cu un necunoscut. 
Desigur omul cu vocea nazală. E în maieu, are obrazul acoperit cu 
clăbuci de săpun, poartă un prosop aruncat pe după umăr şi ține 
o mână la spate. Mă priveşte ca pe o stafie. 

Întind mâna beteagă spre debarcader şi scot un fel de cârâit 
care poate însemna orice. Se uită cu interes în direcția canalului şi 
face un pas înainte. Cu ultima rămăşiţă de putere îi proptesc 
podul palmei pe scăfârlie troznindu-i tâmpla de canatul uşii. 
Pârâitul oaselor îmi produce o bucurie sinistră şi îi culeg din zbor 
pistolul care îi scapă din mână. Nu îmi pierd vremea cu 
condoleanţe şi dintr-un salt sunt înăuntru. 

Pe salteaua pneumatică aşternută într-un colț stă tolănit 
prietenul meu de aseară, cu aparatul de radio lângă el. Când dă cu 
ochii de mine se taie ca maioneza. Se face încet vânăt şi deschide 
gura fără a scoate un sunet; brazda de pe obraz are acum margini 
vineții. 

Brusc aparatul de radio se porneşte să bâzâie înebunit. 

Ana, în picioare în mijlocul încăperii, parcă mai frumoasă ca 
oricând, mă priveşte cu ochii mari, ducându-şi mâinile la piept. 

- Andrei! Oh, Andrei, ştiam că vei veni. 

CAPITOLUL XI În care arunc marfa pe geam în mod 
avantajos 


După ce m-am asigurat dintr-o privire că Ana este teafără, din 
doi paşi am fost în colțul camerei. A urmat o clipă de tăcere grea. 
Omul cu brazda pe față înghite în sec cu efort vizibil. 

-  Ridică-te! 

Se execută prompt, de parcă i-aş fi vorbit în limba maică-si. 

- Ia-o înainte! am arătat către uşă. 

Se pune în mişcare păşind țeapăn înaintea mea. La spate îi 
atârnă un pistol cât toate zilele trăgându-i cureaua în jos. După o 
clipă de tresărire, l-am uşurat din mers de povară. Degetul de la 
mâna stângă îmi zvâcneşte dureros. Afară, de-a latul pragului, 
clientul meu de adineauri pare şifonat serios. Piciorul drept i se 
ridică întruna lovind în neştire tocul uşii. În rest nici un semn de 
viață. Îl răsucesc cu fața în sus. Mă priveşte fără să mă vadă cu 
ochii goi; tâmpla stângă e mânjită de sânge iar în jurul ochiului i-a 
apărut un monoclu negru. 

- Trage-l înăuntru! mă adresez colegului, ajutându-mă 
elocvent cu țeava armei. 

De data asta animalul pricepe prea încet sau se face că nu 
înțelege. Cu brațul teafăr îi scap una peste ceafă. 

La spatele meu Ana scoate un țipăt. 

- Ce faci, Andrei, îl omori! 

Băiatu” îşi apucă precipitat tovarăşul de subțiori şi îl trage 
târâş până în mijlocul încăperii. După care se îndreaptă din şale 
ducându-şi reflex mâna la ceafă. Nici nu aşteptam altceva. 
Dreapta mea îl nimereşte exact în vârful bărbiei, se prăbuşeşte 
greoi, întâi în genunchi, apoi cu fața înainte, stârnind un nor de 
praf. 

În liniştea care s-a lăsat îmi aud deodată respiraţia 
şuierătoare. Ana s-a rezemat de perete şi mă priveşte înfricoşată. 
Ştiu că-i este frică de mine, dar nu am timp de chestii de astea. 

- Ai ceva, eşti rănită, ce ţi-au făcut ticăloşii? mă răstesc mult 
prea aspru la ea. 

Scutură din cap. 

- Nimic. Chiar nimic! 

Inspectez în grabă teritoriul cucerit. De un cui în perete 
spânzură o oglindă ciobită; dedesubt, pe un scaun scund, cu trei 
picioare, un cufăraş deschis plin cu o groază de tuburi şi sticluțe, 
piepțeni şi creme de diferite culori, precum şi un aparat de ras şi 
un pămătuf plin de săpun. Ce de mai cosmetice putea să care tipul 
cu el!. 

- Cred că e o trusă de machiaj, aud şoapta Anei lângă mine. 

Clar! Tocmai era pe cale să se facă frumos ori să se deghizeze 
în vreun fel oarecare, când am picat eu şi i-am stricat revelionul. 

Pun la repezeală stăpânire pe curelele celor doi şi leg cum mă 
pricep mai bine pe Scarface. Celălalt nu cred că va ridica 
probleme. Apoi cotrobăi peste tot prin încăpere şi în spatele uşii 
dau de un maldăr de cutii de carton stivuite una peste alta până 
aproape de tavan. Fiecare cutie este lipită cu bandă adezivă de 
culoare galbenă purtând o etichetă şi un număr. lau una din 
grămadă şi o cercetez curios. Mă întorc spre Ana şi îi arăt eticheta. 

-  Înţelegi ce scrie aici? 

Ana silabiseşte în timp ce îi urmăresc mişcarea buzelor. 
Scutură capul, încurcată. 

- După câte îmi pot da seama, e vorba de ţevi dintr-un oțel 
special. Numele firmei şi, cred, caracteristicile tehnice; bănuiesc că 
e scris în suedeză. 

Desfac la repezeală cutia şi dinăuntrul ei scot un ambalaj 
îngrijit din polistiren expandat, care conține patru țevi subțiri, 
introduse în câte un locaş pe măsură. Fiecare ţeavă este prevăzută 
la capete cu câte un filet şi este astupată cu dopuri din material 
plastic. După ce am scos şi dopurile privesc nătâng prin golul ţevii. 
În afară de calitatea lor deosebită, ţevile astea nu îmi spun nimic. 
Îmi pierd vremea de pomană; țeava zboară într-un colț. 

Aparatul de pe salteaua pneumatică bâzâie neîntrerupt dar 
până acum nu i-am dat atenţie. Îmi amintesc cum a procedat 
Tony; mă aplec şi trec pe recepție. Vocea groasă a lui Victoraş mă 
face să tresar fără voie. Mai nutreşte speranţe căci nu vorbeşte 
româneşte. E cazul să-l pun la curent cu noua stare de lucruri, 
aşa că apăs pe clapa pentru emisie. 

-  Încetează cu păsăreasca asta. Cu mine vorbeşti! 

- Andrei! Cum dracu’... 

Întrerup, mă gândesc o clipă apoi emit. 

- Cum o mai duci cu sănătatea? Complimente de la prietenii 
tăi de aici. 

- Ceecu ei? 

- Ce să fie, unul nu mai suflă iar celălalt e legat ca un salam. 
Ana e liberă. Am un arsenal întreg în jurul meu aşa încât cred că 
ai face bine să te porți frumos, că doar eşti băiat mare. Mă auzi? 

- Te aud, dar eşti inconştient. De jur împrejur ai mocirlă iar 
drumul spre debarcader e în bătaia carabinei mele cu lunetă. Pe 
deasupra mai pot să-i încerc eficacitatea şi prin pereţii de lut. Sunt 
sigur că gloanţele vor trece ca prin brânză... Eşti cumva curios să 
vezi cum arată Ana în chip de strecurătoare? 

Îl aud chicotind şi simt un nod în gât. Încerc totuşi să 
parlamentez. 

- Dar de ăştia doi nu îți pasă? Cum nu te porți cum trebuie, 
le zbor creierii, să ştii! zbier eu în microfon. 

- Pagubă-n ciuperci. Nu încerca să mă iei pe coarda 
sentimentală. Sfatul meu este să o iei pe Ana de mână şi să veniți 
amândoi frumuşel până dincoace. Când sosesc ceilalți să vă 
găsească aici, că altfel nu răspund de nimic. Chiar dacă nu mă 
crezi, să ştii că numai datorită mie Ana nu a pățit nimic. Şi ai 
cuvântul meu că dacă mă asculți, nici de acum încolo nu va păți. 
Ce zici? 

Îmi încerc ultima carte. 

- Zic că eşti o cizmă. Cu marfa cum rămâne? Nu-i păcat de 
ea? 

- Care marfă, ce vrei să spui? Nu înțeleg. 

Vocea din aparat încearcă să nu şovăie dar simt că sunt pe 
drumul cel bun. Îi dau înainte. 

- Ai uitat de țevi? Cui le laşi? 

- Ce ţevi, omule, ai înebunit! 

- Perfect. Asta înseamnă că nu ai nimic împotrivă să le arunc 
în Dunăre. Cum doreşti. Pa! 

Ridic de pe podeaua de pământ bătătorit țeava aruncată de 
mine, mă dau doi paşi înapoi şi zvârrr! cu ea prin fereastră. O 
urmăresc cum se duce învârtindu-se şi dispare apoi în valuri. 

Aparatul bâzâie în aceeaşi clipă. Asta şi vreau! 

CAPITOLUL XII În care din nou privesc pe fereastră dar 
nu-mi cred ochilor 


Cu Victoraş am ajuns până la urmă la un compromis: 
dumnealui renunță deocamdată, să facă tir prin pereții casei, iar 
eu la rândul meu nu mai dau de-azvârlita cu prețioasele şi 
enigmaticele țevi. 

Cei doi ostatici sunt la păstrare. Unul, legat fedeleş, stă 
cuminte într-un colț şi îmi urmăreşte posomorât toate mişcările. 
Celălalt nu şi-a revenit nici până acum. „Fractura arcadei 
zigomatice”, sună diagnosticul competent dat de Ana. Cu fârtațţii 
însă e curată nebunie să joci fair play. 

Am trecut la treburi mai practice. Ca tot omul gospodar, am 
întocmit inventarul rezervelor noastre constatând că stăm destul 
de bine cu apa, mâncarea şi țigările. Ne vor ajunge două-trei zile. 
Sunt fericitul posesor a trei pistoale de calibru mare, toate 
prevăzute cu surdină. Le-am descărcat şi am învățat să le 
mânuiesc. Apoi le-am încărcat la loc iar cele şase încărcătoare de 
rezervă sunt acum împrăştiate prin buzunarele mele. 

În cele din urmă Ana mi-a spălat rănile oblojindu-mă cum s-a 
priceput mai bine. Toate ar fi cum ar fi, doar degetul gros de la 
mâna stângă este vânăt şi umflat ca un debreţin. În general însă 
pot spune că am un moral nemaipomenit. 

După ce am isprăvit toate treburile am mai privit o dată în jur 
să văd dacă nu am uitat cumva ceva. Cutiile cu ţevi mă intrigă în 
continuare. În ce constă oare valoarea lor? E vorba de un metal 
prețios? Or fi din platină? Trebuie să aflu cu orice preț. Mă adresez 
Anei: 

- Vrei să mă ajuţi? 

- Desigur, ce să fac? 

- Hai să scoatem toate ţevile din ambalaj. Vreau să le 
cercetez mai de aproape. 

- Toate? Dar sunt sute! se miră Ana. 

- Da, pe toate. Avem ceva mai bun de făcut? 

Despachetăm în tăcere. Ana scoate țeavă după țeavă din cutii 
şi mi le trece mie. Eu le deşurubez dopurile şi, după ce mă asigur 
că înăuntru nu e nimic, le pun deoparte. Dar nu trece mult şi 

strădania noastră se dovedeşte a nu fi zadarnică. Din ţeava pe care 
tocmai o ţin în mână, imperceptibil mai grea, scot două plicuri 
lunguieţe din folie plastică de culoare neagră. Ana se opreşte şi le 
priveşte fascinată. 

- Fii atent, poate conţin vreun explozibil sau o substanță 
otrăvitoare. 

Plicurile sunt închise etanş. Ezit o clipă, apoi rup cu un gest 
hotărât unul dintre colțuri. În podul palmei mi se scurge un praf 
alb cristalin, cu aspect inofensiv. Rămân pe gânduri. Toate mă fac 
să cred că am în sfârşit în mână miza jocului ucigător care ne-a 
prins în mrejele lui fără voia noastră. Desigur că trebuie să fie un 
narcotic foarte scump. Deci trafic de stupefiante, asta era! Iar cei 
care se ocupă cu astfel de treburi nu pot fi decât profesionişti, care 
lucrează la scară mare pe plan internațional, oameni fără scrupule 
care ştiu că nici pentru ei nu există cruțare. 

- Ana, nu mi-ai spus cum ai nimerit în ghearele lor. Stiu doar 
că te-ai urcat ieri într-o maşină. Cum te-ai lăsat păcălită? 

Ana se aşeză pe un scaun în fața ferestrei şi, privind 
gânditoare unda galbenă şi molcomă, începu să-şi istorisească 
aventura. 

- Ieri pe la ora zece am fost la tine să văd dacă ţi-ai revenit... 
Cum nu te-am găsit, am ieşit pe verandă nehotărâtă ce să fac. Nu 
ştiam ce să mai cred. Chiar atunci a apărut Victoraş, care mi-a 
spus că a stat cu tine toată noaptea până la ziuă şi că ați organizat 
o plimbare cu barca; tu, el şi câțiva prieteni de-ai săi, foarte 
simpatici, după cum mă asigura. Mi-a spus că mă aşteaptă la 
debarcader o maşină şi să mă grăbesc; şi aşa pierduseră mult timp 
căutându-mă şi nu e politicos să-i facem pe oameni să aştepte. Am 
protestat spunându-i că trebuie să-l anunț şi pe tata, dar m-a 
liniştit asigurându-mă că se duce chiar în clipa aceea la tata, ba 
mai mult, va încerca, să-l convingă să vină şi el. Apoi ne va ajunge 
din urmă cu maşina lui. A mai adăugat că mi-ai pregătit o 
surpriză... M-a luat repede, ştii cum e el, iar eu n-aveam nici un 
motiv să nu-l cred. Ne-am despărțit râzând şi m-am îndreptat spre 
debarcader. Într-adevăr acolo era o maşină şi nişte tipi mi-au făcut 
semne. M-am urcat şi am plecat imediat. Nici unul dintre ei nu 
ştia româneşte, dar ne-am descurcat şi au fost foarte amabili; mi- 
au oferit bomboane şi sucuri. Totul părea în ordine şi bineînțeles 
că a început să mă frământe curiozitatea; ce surpriză îmi 
pregăteai? Dar surpriza am avut-o chiar la ieşirea din Constanţa. 
Tocmai treceam pe lângă o tarabă cu nimicuri, unde am zărit un 

şirag de scoici aşa cum îmi doream de mult. l-am rugat să 
oprească dar, spre mirarea şi nemulțumirea mea, au refuzat. M- 
am încăpățânat, am bătut din picior, dar fără nici un rezultat. N- 
au mai scos nici o vorbă şi au încetat şi cu amabilităţile. Eram 
furioasă. Maşina gonea nebuneşte şi nu puteam face nimic. Abia 
aşteptam să te văd şi să te felicit pentru asemenea mitocani de 
prieteni. Nu am înțeles adevărul decât după ce am ajuns la capătul 
drumului. Au ascuns maşina sub câţiva snopi de stuf şi m-au dus 
aici, unde ne aşteptau alți doi indivizi, cu pistoalele la brâu. Abia 
atunci am coborât pe pământ. Eram înspăimântată şi mai ales 
înebunită de frică pentru tine, căci i-am auzit pronunțându-ți 
numele. 

Ana se opri şi se întoarse către mine privindu-mă drept în 
ochi. 

- Andrei, nu mă interesează decât un singur lucru: în ce fel 
eşti tu amestecat în treaba asta murdară? De ce nu mi-ai spus 
nimic? Ce se întâmplă cu tine? 

Cu mâna pe umărul ei i-am spus şoptit: 

- E într-adevăr o treabă murdară, aşa cum spui tu. Eu însă 
sunt cât se poate de curat. 

Aş fi vrut să-i mai spun: mă crezi? Dar nu am izbutit. 
Cuvintele nu au fost niciodată partea mea forte. Ana însă veni 
repede şi se cuibări la pieptul meu. O ţineam strâns şi mă 
pregăteam să-i spun totul, când brusc am devenit stană de piatră. 

Pe deasupra umărului Anei privirea mea neîncrezătoare s-a 
oprit pe o barcă care apăruse pe neaşteptate în mijlocul canalului. 
Conturată de lumina roşietică a înserării am desluşit silueta de 
neconfundat a prietenului meu Marian. 

CAPITOLUL XIII În care fac duş şi forez pereţi 


Înainte de a putea face vreo mişcare aparatul de radio s-a 
pornit să bâzâie. Stăpânindu-mi pornirea de a-mi avertiza 
prietenul m-am desprins din îmbrățişare şi am deschis pe recepție. 
Glasul lui Victoraş, care parcă umple coliba, sună grăbit şi cu o 
undă de îngrijorare: 

- Avem un musafir. Nu ştiu cine este şi ce vrea. Voi însă nu 
trebuie să dați vreun semn de viață până la noi ordine. Nu umbli 
la aparat; de altfel îl şi deconectez. Te chem mai târziu. 

Aparatul amuţeşte. Dacă l-aş preveni pe Marian sunt sigur că 
abia atunci l-aş pune în pericol de moarte. Trec la fereastră şi 
urmăresc cum manevrează cu dibăcie lotca greoaie, trăgând la 
mal. Sare sprinten pe debarcader şi leagă parâma cu nod 
pescăresc de un par. Apoi se întoarce spre colibă şi strigă ceva. 
După o clipă uşa se deschide şi în prag apare Victoraş, cu o cizmă 
în mână, ca omul surprins pe neaşteptate. Face semne prietenești. 
Marian răspunde şi el şi se apropie agale tot gesticulând. Cei doi 
stau acum față în față şi îşi scutură mâinile. Namila de Victoraş se 
vede silit să privească în sus la Marian care îl depăşeşte cu un lat 
de palmă. Ca doi buni prieteni coboară împreună la debarcader şi 
încep să descarce. Victoraş pune mâna pe lansete, le încearcă 
elasticitatea şi cotrobăie peste tot. S-ar zice că se înțeleg de 
minune. Nu mai ştiu ce să cred. 

Se întunecase bine când cei doi au intrat în colibă şi au aprins 
lumina. Între timp Ana şi cu mine cinăm; am insistat să mănânce, 
cu toate că nu-i era foame. Dar nu puteam şti ce încercări ne mai 
aşteaptă şi trebuia să fim pregătiţi să le facem față. Înfiripăm apoi 
în pripă un plan de acţiune. Încep prin a rezuma situaţia. 

- Ana, este cert că suntern căutați; mai mult ca sigur că 
elicopterul de azi dimineață cerceta regiunea ca să ne dea de 
urmă. Mai devreme sau mai târziu vom primi ajutor. Frații de 
dincolo însă aşteaptă şi ei întăriri. Marian a picat aici colac peste 
pupăză şi treaba asta complică şi mai mult lucrurile. 

- Bietul de el, face Ana compătimitor. A plecat la pescuit şi 
uite în ce încurcătură a intrat fără să vrea. 

- În privinţa asta nu sunt chiar atât de sigur. Marian are de 
lucru la birou până peste cap şi mă îndoiesc că a lăsat totul baltă, 


67 


acum la început de săptămână, doar pentru a pescui. E foarte 
ciudat... 

- Doar nu crezi că... pufneşte Ana la mine, supărată de-a 
binelea. 

- Ce idee! Nu asta am vrut să spun. Trebuie însă să ştii că şi 
Marian este amestecat în afacerea asta, însă indirect. El nu a făcut 
decât să-mi descifreze mesajul. Dar cum de ne-a luat urma, numai 
Dumnezeu ştie... 

- Un mesaj cifrat, ai spus? se miră Ana. 

Îmi dau seama cât de misterios suna toate astea pentru biata 
fată; cred că e timpul să-i dau o explicaţie. Şi, în câteva cuvinte, o 
pun la curent cu toate câte mi se întâmplaseră în ultimele zile. O 
vreme stăm tăcuțţi în întuneric. Apoi Ana rupe tăcerea: 

- Ştii, Andrei, te-ai purtat grozav. Cred totuşi că ai făcut o 
greşeală. 

- Una, dar boacănă, confirm eu necăjit. E adevărat, în loc să 
plec la pescuit trebuia să-i fi spus totul lui Mihailă. Multe nu s-ar 
mai fi întâmplat. 

Ana îmi prinde mâinile şi le scutură energic. 

- Principalul este că n-ai nici un amestec cu banda asta de 
netrebnici. M-ai găsit aici in mijlocul deltei şi, tu singur, m-ai scos 
din mâinile lor. Ai fost minunat! 

Ana uită că nu am găsit-o ci am fost adus aici cu forța; dar nu 
o contrazic. Față de ieri am progresat simţitor. Suntem relativ 
liberi, avem doi ostatici şi pe deasupra suntem şi înarmați. 

Afară e noapte. Stau în cumpănă şi nu mă hotărăsc ce e mai 
bine de făcut. Cred că acum ar fi momentul cel mai potrivit s-o 
ştergem englezeşte. Dar nu pot pleca lăsându-mi prietenul în 
primejdie. Pe de altă parte din clipă în clipă lui Victoraş îi pot sosi 
întăriri, ceea ce ne-ar scădea simţitor şansele de scăpare. Îmi 
amintesc de un vechi principiu tactic: atunci când eşti condus la 
scor, defensiva nu e bună de nimic. Şi mă hotărăsc. 

- Ana, te las. Dacă vreunul din ăştia doi te supără, trage fără 
milă. Îţi las două arme. 

- Ceai de gând? Unde te duci? 

Ana e speriată şi o înțeleg foarte bine. Caut s-o liniştesc. 

- Mă reped până dincolo, să văd care mai e situația. Poate 
izbutesc sa-i fac un semn lui Marian că suntem şi noi aici. Şi după 
aceea, văzând şi făcând... 

- Să fii atent, Andrei, nu te expune fără rost. Chiar tu ai spus 
că vom primi ajutor. 

- Dar când? Trebuie să încercăm să ne ajutăm singuri. Fii cu 
ochii pe puşlamalele astea. Îți las o lumânare aprinsă şi mai ai şi 
lanterna. Şi nu răspunde pentru nimic în lume la radio. 

Îmi iau cu mine un pistol şi un briceag. Afară e beznă şi s-a 
pornit un vânt puternic care apleacă vârfurile trestiilor până 
aproape de suprafața apei. Vreme de furtună. Apa nu mi se mai 
pare acum atât de rece. Mă las purtat la vale ţinând arma ridicată 
deasupra apei. Malul celălalt nu este prea abrupt şi mă cațăr uşor 
în umbra sălciilor. În seara aceasta nici urmă de țânțari. Bezna 
este când şi când spintecată de fulgere îndepărtate iar peste 
întinderile de stuf se rostogoleşte cu prelungi ecouri bubuitul 
tunetului. 

Alergând aplecat am început să mă apropii de colibă. Înaintam 
încet, cu ochii în toate părțile când deodată stropi mari şi grei au 
început să cadă din bolta neagră. Dar cum sunt ud până la piele 
puțin îmi pasă de ploaie. Strâng arma în mână şi dau ocol colibei. 
Prin pereţii de lut se aude slab muzică; Marian, cu Victoraş şi Tony 
taifăsuiesc desigur la un păhărel, ascultând muzică la adăpost. 
Încerc să-mi amintesc aşezarea încăperii: în dreptul peretelui 
lângă care mă aflu trebuie să fie lavita pe care mi-am petrecut 
noaptea. Podeaua camerei era puţin înălțată față de nivelul curții. 
Măsor deci înălțimea potrivită, însemn o cruce pe perete, stropesc 
locul din belşug cu apă dintr-o băltoacă de la picioarele mele, apoi 
mă pun pe lucru. 

Lama  briceagului pătrunde lesne şi o răsucesc încet în 
scobitură. Apoi stropesc din nou cu apă. După un sfert de ceas am 
găurit în perete o pâlnie destul de adâncă, aproape cât lama 
briceagului. O mai lărgesc la gură astfel încât să-mi pot apropia 
ochiul să pot privi în colibă când voi termina de străpuns peretele. 
Cu mii de precauţii continui să scobesc şi să umezesc lutul. În cele 
din urmă o foarte subțire rază de lumină scapă pe lângă lama 
briceagului. Mă opresc din lucru şi simt că ceea ce ni se curge pe 
frunte nu mai e apă de ploaie. Lărgesc aproape imperceptibil gaura 
rotind briceagul şi îmi lipesc ochiul de vizorul obţinut cu atâta 
trudă. 

Mare lucru nu se vede. La o palmă în fața mea disting parcă 
ceva cenuşiu, păros; asta trebuie să fie pătura de pe laviţă. Apoi 
îmi dau seama deodată că, aproape lipit cu spatele de perete, stă 
lungit unul dintre cei din colibă; dar cine anume? Dacă este 
Victoraş desigur că nu a observat nimic, altfel ar fi dat alarma de 
mult; iar dacă e cumva Marian, acesta este mult prea isteț încât să 

reacționeze astfel încât să mă dea de gol, chiar dacă nu bănuieşte 
că de mine e vorba. Raționamentul îmi dă curaj dar nu pot rămâne 
aici toată noaptea, mai ales că am amorțit în poziția aceasta 
incomodă. Dacă las gaura neacoperită omul de pe laviță va simți 
curentul de aer, iar dacă e cumva Victoraş... 

Ca de obicei în buzunare nu am nici o batistă, doar câteva 
încărcătoare cu gloanţe care desigur s-au udat în apa canalului. 
Cu capul sprijinit în pâlnia din perete scot poalele cămăşii şi rup o 
fâşie dintr-o smucitură. O fac ghemotoc şi o înfund repede în 
gaură. Peste ea lipesc puțin pământ muiat în apă. 

Mă îndrept cu un oftat de uşurare şi îmi frec brațele amorțite. 
Sunt țeapăn ca un peşte congelat iar între timp s-a pornit să plouă 
cu băşici. Mă gândesc la şansele unei acțiuni fulger: intru brusc în 
colibă şi deschid balul. Dar practic nu mă pot folosi decât de o 
singură mână. Marian este probabil lungit pe laviță şi neînarmat. 
Cât despre Victoraş, acesta mi-a dat de curând o mostră de viteză 
de reacție. Tony cred că are şi el vreun pistol la îndemână, cu toate 
că i-am aruncat jucăria în Dunăre, care însă desigur nu era 
singura la părinți. Şi chiar de-aş intra cu pistolul în mână, ca într- 
o scenă de film, nu prea mă văd trăgând în carne vie. E greu să te 
hotărăşti sa tragi cu bună ştiinţă într-un om, fie el şi răufăcător; şi 
nici nu cred să fiu în stare să nimeresc ceva. Cei doi sunt cu 
atenția încordată şi cu siguranță că nu îl scapă din ochi pe 
Marian, cu toată primirea prietenească pe care i-au făcut-o. 

Ei stau la cald, eu însă sunt ud, înghețat, dezorientat şi pe 
deasupra încep să-mi fac gânduri din pricina Anei. Oare nu a fost 
o imprudenţă s-o las singură cu cei doi borfaşi? 

Prin răpăitul ploii se desluşeşte parcă un zgomot neobişnuit. 
Ascult cu atenţie şi, într-adevăr, aud în dreptul debarcaderului 
motorul unei şalupe care se opreşte tuşind. În aceeaşi clipă un 
plescăit la picioarele mele mă face literalmente să sar în sus. La 
lumina unui fulger recunosc ruptura cămăşii mele zăcând în 
noroi, iar din gaura din perete a apărut o mână uriaşă, cu palma 
întinsă. 

CAPITOLUL XIV În care îmi amintesc un basm (ţara arde 
şi baba se piaptănă) 


Treceam cu adevărat prin momente de groază. Dinspre canal 
se auzeau paşii unei cete de oameni care se apropiau orbecăind 
prin bezna adâncă, iar eu parcă mă făcusem stană de piatră cu 
ochii încă ațintiți spre locul în care văzusem palma aceea întinsă 
spre mine. 

M-am trezit scuturându-mă ca dintr-un coşmar. Cu stânga 
căutam înfrigurat pipăind suprafața aspră a peretelui. Am dat de o 
mână mare, fierbinte. După o scurtă ezitare, i-am pus pistolul în 
palmă. Mâna se retrase repede şi o scurtă rază de lumină m-a lovit 
în față. Am astupat iute gaura din perete şi m-am retras 
tremurând după colțul colibei. Nici o clipă prea devreme, căci 
imediat lumina orbitoare a unui fulger despică brusc întunericul, 
însoțită de pleznitura ca de bici a trăznetului. 

Vreau să cred că Marian e cel căruia i-am dat arma şi în felul 
acesta nădăjduiesc că am făcut un serios pas înainte. Ciudat că 
tocmai în asemenea momente îmi revine în minte un basm din 
copilărie... 


Fata de împărat era peţită, ca de obicei, de trei feciori, trei frați. 
Cum viitorul ginere urma să primească pe lângă mâna fetei şi 
sceptrul împărăției, trebuia să se dovedească vrednic de aceasta. Şi 
iată-i pe cei trei supuşi unei grozave încercări. Peţitorul avea de 
străbătut o câmpie întinsă la capătul căreia se zărea o căsuță; 
odată ajuns aici trebuia să intre şi să facă față unei ultime încercări. 

Bineînţeles, primul a pornit favoritul, adică feciorul cel mare. Dar 
nu a apucat să facă câțiva paşi că s-a şi pornit din senin o vijelie 
cumplită. Vântul smulgea copacii din rădăcină purtându-i prin 
văzduh precum spicele de grâu. Fratele cel mare a strâns din dinți şi 
a răbdat cât a răbdat, apoi s-a aruncat înfricoşat cu fața la pământ. 

Venise rândul celui mijlociu. Acesta a pornit, dar îndată s-a iscat 
o furtună şi mai pustiitoare, însoțită de grindină şi de cutremur. 
Mylociul s-a stăpânit însă şi a mers mai departe. După un timp a 
trecut de locul unde zăcea frate-su mai mare, cu fața îngropată în 

pământ. A mai mers o bucată de drum dar vijelia s-a întețit într- 
atâta, încât nici el nu a mai răbdat şi s-a prăbuşit cu fața în jos. 

Mezinul ardea de nerăbdare să-şi încerce puterile, însă toată 
curtea, în frunte cu împăratul, a râs de el; noroc că a intervenit 
pentru el domnița cea tânără. Aşa că a pornit voiniceşte, cu toate că 
ceea ce fusese înainte părea un joc de copii pe lângă 
înspăimântătoarea dezlănţuire a stihiilor care l-a întâmpinat. După 
o vreme a trecut şi el de fratele cel mare şi şi-a zis în gând: 

- Până acum încă e bine! 

Şi-a urmat neabătut calea şi a izbutit să treacă şi de fratele 
mijlociu. 

Şi iarăşi şi-a zis: 

- Până acum încă e bine! 

Şi a mers mai departe. A ajuns la capătul drumului, în dreptul 
căsuței. lar ca prin minune întreaga vijelie s-a potolit dintr-odată; s-a 
făcut senin, păsările au prins să cânte, iar pe cer se arcuia un 
minunat curcubeu. 

Iar Prâslea îşi spuse în sinea lui: 

- Până acum încă e bine! 

Din căsuţă se auzea însă un scrâşnet înfiorător; părea că un 
balaur fioros sălăşluieşte înăuntru şi stă gata să-l înghită. Dar 
băiatul cel viteaz a dat uşa de perete şi, ce să vezi! Un minunat 
armăsar alb rumega liniştit, iar alături erau rânduite hainele cusute 
în fir de aur ale învingătorului... 


Moarala care se desprinde e limpede; dar basmul pe care îl 
trăiesc încă nu a luat sfârşit iar fata de împărat mă aşteaptă 
dincolo de apă şi desigur că se întreabă pe unde naiba bântuie 
Făt-Frumos la ora asta? Totuşi, încă nu mă îndur să plec fără să 
ştiu cum se lămuresc lucrurile în privința lui Marian. Păşesc încet, 
cu mâinile întinse înainte, spre o latură a curții unde parcă 
zărisem un fel de şopron. E întuneric să-l tai cu cuțitul aşa că la 
fiecare pas mă împiedic de câte ceva. Dacă nu fulgera aş fi trecut 
la mai puțin de un metru de şopron fără să-l văd. Cotrobăind 
orbeşte am găsit până la urmă o armă care să înlocuiască pistolul: 
un fel de săpăligă pentru grădinărit, cu coada scurtă. Decât nimic, 
bună şi asta. Aici unde mă aflu am un excelent loc de observaţie şi 
pe deasupra nici nu mă plouă. Decid să mai rămân, în aşteptarea 
evenimentelor. 


72 


Cei care sosiseră cu şalupa au intrat în colibă în timpul în care 
eu eram în spatele ei, astfel încât nu mai ştiu cu câți tâlhari are 
acum de-a face Marian. 

După scurt timp lucrurile încep să prindă viață. Fereastra 
colibei se face deodată ţăndări şi înăuntru pot zări o învălmăşeală 
confuză. Mă ridic zbârlit cu săpăliga în mână. Dar nu-i nimic de 
făcut. Marian, cu fața la perete şi cu mâinile împreunate la ceafă, 
este la cheremul bandiţilor care îl înconjoară ca o haită de lupi. Nu 
mai e nici o clipă de pierdut. Vor recunoaşte pistolul şi îşi vor da 
seama că sunt pe undeva prin apropiere, iar Ana e singură şi 
neapărată. Pornesc ca o nălucă spre debarcader. Şalupa argintie 
sclipeşte mat cu tot întunericul, legănându-se violent la capătul 
odgonului. Alături umbra neagră a bărcii cu care a venit Marian. 
Cu o smucitură scurtă desfac nodul, şi mă arunc în lotcă; curentul 
mă prinde imediat purtându-mă cu repeziciune prin beznă. Cu 
toate că am bâjbâit peste tot, nu am găsit vâslele. Acostatul meu 
pe malul stâng a fost o minune a tehnicii marinăreşti care din 
păcate s-a pierdut neomologată. În înfrigurarea de care eram 
cuprins am scăpat parâma bărcii. Priveam năuc în urma ei când 
zgomote dinspre debarcaderul pe care tocmai îl părăsisem m-au 
scos din amorțeală. Am rupt-o la fugă pe un teren accidentat în 
direcția unde mai mult bănuiam că se află coliba. Căzând şi 
ridicându-mă am străbătut o bucată bună până când am început 
să recunosc locurile. Ploaia s-a mai rărit iar dintre nori se strecura 
o părere de lumină. Mugetul motorului şalupei parcă mi-a dat 
aripi la picioare. 

Dau năvală în colibă şi gâfâi în întuneric: 

- Ana! Repede, să fugim! 

Nici un răspuns. Simt limpede cum mi se zbârleşte părul pe 
cap. Cotrobăi înebunit în jurul meu şi găsesc întâmplător o cutie 
de chibrituri, după ce răstorn o groază de lucruri. Primul băț mi se 
frânge în mână, dar al doilea se aprinde şi luminează slab 
încăperea. Abia când flacăra începe să-mi frigă degetele, mă 
hotăresc să-i dau drumul. Înăuntru nu-i nimeni. 

CAPITOLUL XV În care primesc botezul focului 


Cartea aceasta am scris-o la îndemnul lui Marian, dar şi în 
urma unei observații făcute de Mihăilă; acesta a fost primul care 
şi-a dat seama de zbuciumul meu din acele câteva nesfârşite zile 
ale unei vacanțe de neuitat. „S-ar putea scrie un roman”, mi-a zis 
odată. Poate că punând totul pe hârtie îmi va fi mai clar că în mare 
parte îmi meritasem soarta, susținea el. Nu zic nu, dar dacă nu am 
fi trecut prin asemenea întâmplări Ana şi cu mine nu am fi avut 
poate niciodată prilejul de a ne cunoaşte cu adevărat. Doar în 
tensiunea acelor întâmplări ne-am dat seama ce sentimente 
puternice ne leagă. Iar acum nici unul dintre noi nu mai este 
dornic de senzaţii tari. 

În noaptea aceea furtunoasă, atunci când am găsit coliba 
pustie, mă simțeam însă ca o fiară încolțită. Ana dispăruse fără 
urmă, nu ştiam încotro s-o pornesc în căutarea ei, în timp ce de 
afară auzeam zgomote furişate, din ce în ce mai aproape. 
Amintirea acelor clipe este confuză în mintea mea. Cred că 
acționam ca un automat. M-am prelins ca o umbră afară din 
colibă, grăbindu-mă apoi pieziş către apă; la jumătatea drumului a 
trebuit să caut adăpost după o salcie, iar urmăritorii mei au trecut 
în trombă la mai puțin de un pas de mine. Ploaia care se mai 
rărise, aşa cum am mai spus, a reînceput cu furie însoțită acum 
de rafale puternice de vânt. Am plonjat orbeşte şi nu ştiu când am 
pus piciorul dincolo. Traversarea canalului a devenit o obişnuință 
plicticoasă, cu toate că nici un moment nu m-am plâns de 
monotonia acestei nopți. 

Întunericul este foarte animat în auzul meu încordat; în spate 
zgomote nedesluşite, glasuri dinspre debarcader şi chiar din 
mijlocul apei mi se pare ca aud mişcare. Marian! poate că l-au 
părăsit singur în colibă ori numai în paza unui ultim membru al 
grupului; ceilalți bântuie desigur pe afară în căutarea 
subsemnatului. Fără să stau prea mult pe gânduri am pornit-o 
hotărât spre colibă. Respirând adânc am deschis uşa aproape 
smulgând-o din țâțâni. 

Cu mâinile legate, Marian este așezat pe podea cu spatele 
sprijinit de perete. În picioare lângă el, Tony, cu un pistol greu în 
mână. Se răsuceşte spre mine şi, fără să ezite, deschide focul încă 

din mişcare. Primele două gloanțe se înfig cu zgomot surd în 
peretele de lut din spatele meu. Al treilea mi-a trecut sfârâind pe 
lângă tâmplă, i-am simțit fierbințeala ucigaşă. Apoi Tony se 
prăbuşeşte din senin. Mă arunc asupra lui răsucindu-i cu 
disperare mâna în care strânge pistolul; acesta mai tuşeşte o dată 
scurt şi dispare din scenă, înscriindu-se pe o orbită ciudată. Am 
fost aruncat deoparte în timp ce asupra lui Tony se prăbuşeşte o 
masă grea. Omul scoate un fel de guițat şi rămâne lat. 

Marian, călare pe trupul neînsuflețit, mă privea cu rânjetul 
său dintotdeauna. M-am adunat de pe jos şi i-am tăiat la repezeală 
legăturile de la mâini. Picioarele îi sunt libere; dacă nu i-ar fi 
aplicat foarfeca aceea lui Tony acum aş fi desigur îngeraş. 

Este uluitor cât de repede se poate mişca un bărbat de 
gabaritul lui Marian. Fără a pierde o secundă culege cu o mână 
carabina cu lunetă proptită lângă fereastră iar cu cealaltă îmi face 
vânt afară. Ne retragem în mare grabă topindu-ne în umbra 
protectoare a malului. Marian se întoarce către mine: 

- Cum stai, eşti cumva rănit? 

- Un deget scrântit, restul merge. Dar Ana a dispărut din 
nou. 

- Ai găsit-o? 

Rămân uimit. Marian pare că ştie multe şi mă întreb de unde. 

- Dartu de unde ştii... 

- Lasă asta. Unde era? 

- Dincolo, peste canal, într-o colibă. Am lăsat-o singură cu 
doi dintre nemernicii din bandă. Unul legat burduf, celălalt pare-se 
în comă. 

- Mda, am văzut şi pe aici urmele trecerii tale. Nu prea ştii să 
te porți cu turiştii străini... 

Buna dispoziție a lui Marian mă scoate din sărite. Îl înşfac de 
guler. 

- Tu n-ai auzit că Ana a dispărut? Trebuie să plec s-o caut! 

- Nu pleci nicăieri. Mai am o treabă aici, apoi mergem unde 
pofteşti. 

- Ce treabă? 

-  Mahării ăştia, face Marian neglijent, mai am să le spun o 
vorbă... 

- Ai înebunit?! 

- Tt! plescăie matahala în beznă. 

Vântul smuceşte uşa colibei încoace şi încolo luminând 
treptele umede. În grabă am uitat s-o închidem în urma noastră. 

Dinspre debarcader apar două umbre mergând încovoiate sub 
potopul care se scurge neîncetat din cer. Prima umbră urcă 
treptele şi aruncă o privire în colibă apoi dispare fulgerător din 
cadrul luminat al uşii. Dinspre canal vedem aprinzându-se o 
lumină puternică îndreptată asupra debarcaderului; este şalupa 
care face cale întoarsă. Marian înjură printre dinți şi 
îngenunchează cu arma la umăr. Trage o dată, de două ori. Auzim 
strigăte iar lumina se stinge brusc. Marian mă apucă de cămaşă şi 
mă trage după el în josul apei de-a lungul malului. Ne oprim după 
vreo cincizeci de metri şi ne chircim la pământ. 

De undeva din întuneric izbucnesc între timp flăcări scurte 
galben-roşcate. Cei din şalupă au deschis un foc susținut. Sunt 
sigur că trag chiar asupra locului în care ne aflam cu numai 
câteva secunde mai înainte. Reperaseră desigur flacăra carabinei. 
Lumina farului se aprinde din nou şi prin ploaia deasă întrezărim 
şalupa purtată uşor în derivă, la mijlocul apei. Fascicolul alb 
mătură debarcaderul, apoi se plimbă metodic pe linia malului 
apropiindu-se de noi. Carabina bufneşte chiar lângă urechea mea; 
de data asta Marian a nimerit în plin. 

Farul se face țăndări şi din întunericul care a cuprins din nou 
totul auzim strigăte şi înjurături. Ne aruncăm în apă în acelaşi 
timp, ca la comandă. Curentul puternic mă răsuceşte şi când ies 
la suprafață nu mai ştiu unde sunt; dar îmi dau repede seama 
după direcția în care sunt purtat şi aleg la întâmplare malul opus. 
Simt pământ sub picioare şi mă apuc cu mâinile de papura de 
lângă mal. Stau şi ascult. Nimic. Ploaia încetează tot atât de brusc 
cum a început, doar din depărtare, undeva spre miază-zi, se mai 
aude tunetul. Vântul face trestiile să foşnească iar printre picioare 
simt cum trece ceva unduindu-se. Nu-mi pot opri o tresărire de 
repulsie, cu toate că ştiu că nu de aici mă paşte primejdia. Mă 
hotărăsc totuşi să ies din apă. Înaintez precaut, cu apa încă până 
la brâu, când deasupra mea aud o voce groasă: 

- Ai de gând să stai acolo până la ziuă? 

Prind din nou aripi, prezența lui Marian îmi redă curajul. 

-  Maiai carabina? 

- Bineînțeles. Dar nu mai sunt decât două gloanţe în 
magazie. 

- Decât nimic, fac eu pe optimistul. Cred că sunt cu toții 
dincolo. E timpul să pornim în căutarea Anei. 

- In primul rând nu ţipa ca o babă isterică, că trezeşti vecinii. 
S-ar putea să fi lăsat totuşi pe cineva pe malul ăsta, în 

eventualitatea că te întorci. Dă-i drumul înainte, dar fară să calci 
ca din pod şi deschide ochii mari. 

Pornim încet, dar mă opresc imediat, plesnindu-mă cu palma 
peste frunte. 

- Nu ştii să dai. Mă laşi pe mine? 

- Maşina! Am uitat de maşină. Ştiu locul unde e ascunsă. 
Trebuie să mergem neapărat acolo. 

- Acuma spui, istețule. 

- Uite că numai la asta nu mi-a fost gândul. 

Marian stă în cumpănă. Mie au început să-mi clănțăne dinții 
de frig. 

- Bine, schimbăm tactica. Chiar dacă nu izbutim s-o ştergem 
cu maşina, cel puţin o vom face de nefolosit şi pentru ei. Rămân 
şalupa şi lotca mea. 

- Barca ta s-a dus. 

- Cum „s-a dus”? Ce vrei să spui? 

Marian ridică glasul de enervare. 

- Am trecut canalul cu ea după ce au pus mâna pe tine. 
Ştiam că vor recunoaşte pistolul şi am fugit la Ana s-o pun la 
adăpost. 

- Şi? 

- Am scăpat frânghia pe când acostam; a luat-o curentul la 
vale. 

Spre uimirea mea Marian pare zguduit de veste. Nu mai scoate 
o vorbă. Încerc să-l îmbunez. 

- Lasă, bătrâne, poate o găsim. Dacă scăpăm de aici 
cumpărăm alta... 

-  Dă-o încolo de barcă, am eu tot dichisul meu la Mila 23. 
Dar acum va fi mai greu să ne localizeze. 

E rândul meu să rămân cu gura căscată. Era o lotcă 
obişnuită, cu nimic care să o deosebească de atâtea altele care 
circulă prin deltă. 

- Ascultă, Mariane, de fapt cum se face că eşti aici? Doar n-ai 
venit la pescuit! 

Marian şi-a recăpătat glasul. 

- Când ai venit plocon la mine să-ți descifrez mesajul acela 
misterios mi-ai cerut să nu îți pun întrebări. Fă şi tu la fel! 

Am amuţit. 

După ce am inspectat locurile şi ne-am încredințat că nu ne 
pândeşte nimeni, am intrat în colibă. 

- Şi aici ce mai căutăm? Spuneai că trebuie să stricăm 
maşina... 

- Ce căutăm? Să-ţi găsim nişte haine uscate că tremuri ca 
varga de ţi se aud dinţii clănțănind de la o poştă. Apoi să mănânc 
şi eu ceva, că tocmai aşteptam să mi se servească cina când un 
nărod s-a găsit să găurească peretele şi să-mi vâre un pistol în 
palmă! 

- Am crezut că procedez bine, protestez slab. 

- Spune-mi, capul acela plin de cucuie îl păstrezi doar de 
frumuseţe? De-aş fi avut nevoie de un pistol, îmi luam unul cu 
mine. Aşa ai stricat totul. 

Pipăind prin haosul din colibă, răsturnând totul în jurul 
nostru, am reuşit să găsesc o cămaşă uscată şi o bluză de vânt. 
Marian s-a dus direct la resturile cinei noastre şi din trei 
înghițituri a devorat tot ce era comestibil. Între timp l-am pus la 
curent cu povestea cu ţevile. 

-  Bănuiam eu ceva asemănător, mi-a spus cu gura plină. E 
timpul s-o ştergem. 

Am luat salteaua pneumatică cu noi şi, punând-o în două, am 
trecut împreună înapoi — pentru a câta oară? — ajungând dincolo 
uzi doar de la brâu în jos. După ce i-am făcut saltelei vânt spre 
mijlocul canalului ne-am îndepărtat în grabă de apă. 

CAPITOLUL XVI În care beneficiez de efectele curative 
ale unei băi de nămol 


Am pierdut aproape o oră să ocolim coliba în care se aflau 
adversarii noştri. Marian înainta ca un tanc prin noroiul adânc 
deschizând pârtie în stuful des pe care trebuia să-l străbatem; eu 
veneam din urmă încercând să nu mă tai în trestiile ascuţite. Într- 
un târziu am dat de teren tare, un fel de grind, orientat, după cum 
bănuiam, aproape paralel cu canalul. Ne-am oprit să ne tragem 
puțin sufletul şi să ne sfătuim. 

- Cred că nu sunt atât de neghiobi încât să fi lăsat maşina 
nepăzită. Mai ales acum, după ce le-am scăpat printre degete. 
Presupun că între timp n-au spălat putina. Însă nu pot pleca cu 
toții în maşină. Socotela e simplă: în colibă Tony, mă rog, ce-a mai 
rămas din el. La debarcader încă doi pezevenghi, iar în şalupă trei- 
patru. Aşadar în total vreo şase gorile. Ce maşină au? 

- Un Alfa Romeo cu cinci locuri; la nevoie ar încăpea şi şase, 
dar drumul până la şosea e mizerabil. Mai ales acum după ploaie. 
S-ar putea să nici n-o poată urni din loc. 

- Cât crezi că mai avem până la maşină? 

- Nu-mi dau seama. E greu de apreciat, cât ne-a purtat 
curentul la vale, cât am ocolit prin stuf... În orice caz cred că nu 
suntem prea departe. 

- Darcel puţin direcția o ştii? 

- Asta da! Drept înainte pe grind. 

Pornim păşind cu grijă, profitând de faptul că aici pe grind 
noroiul nu este aşa de adânc. Mergem în umbra peretelui de stuf 
din dreapta; eu în frunte iar Marian la câțiva metri în urmă, cu 
carabina pregătită. Ne strecurăm o vreme ocolind băltoacele 
formate după ploaie când deodată aud paşii lui Marian grăbindu-şi 
ritmul; mă opresc şi îl aştept curios. Fără un cuvânt îmi arată ceva 
în fața noastră, puţin spre stânga. Nu deosebesc mare lucru, dar 
mă las jos şi acum văd mai bine: drumul! 

Cercetez panglica albicioasă care taie umbra întunecată a 
masivului de stuf şi zăresc într-adevăr o mogâldeaţă în marginea 
drumului. Trebuie să fie piramida de snopi care acoperă maşina. 

- Acolo e! şoptesc precipitat la urechea lui Marian. 

Tovarăşul meu se scarpină gânditor în barbă şi îmi pune cea 
mai neaşteptată întrebare: 

- Dacă ai fi în locul lor, unde te-ai aşeza? 

Inspectez rapid locurile. Drumul se vede acum destul de 
limpede, în lumina slabă ce se strecoară printre nori. În dreapta şi 
stânga mocirlă, din care se înalță imediat zidul de trestii; greu să 
te apropii fără să fii văzut încă de departe. 

- Sunt două locuri posibile: după salcia care se vede ceva 
mai jos, ori chiar lângă maşină, ascuns după snopi. 

Ca pentru a-mi confirma spusele, în aceaşi clipă zărim o 
scurtă licărire roşie aprinzându-se chiar în spatele maşinii. 

Inima îmi bate mai tare, de data asta noi suntem vânătorii. lar 
vânatul s-a demascat singur, dintr-o prostească imprudenţă. 
Omul nu a mai răbdat singurătatea şi a aprins o ţigară. Dar, aşa 
cum am spus, locul nu permite să ne apropiem. 

- Trebuie să-l ademenim afară, face Marian printre dinți. 

Perfect. Şi după aceea tragi în el ca la moşi? fac eu în 
batjocură. 

- Îl somez! 

- Poate îi ceri şi parola, nu-l slăbesc eu pe Marian. 

-  Aialtă idee mai bună? se rățoieşte la mine. 

Din pricina basului său profund, are dificultăți să vorbească în 
şoaptă. 

- Să mai aşteptăm, spun eu vag. 

- În tine zace un strateg; sau mai bine zis s-a născut mort. 

Tocmai mă pregăteam să-i dau o replică usturătoare când în 
liniştea nopții izbucneşte pe neaşteptate urletul strident al unei 
sirene. Dinspre canal troznesc sacadat rafale de automat. Pe 
deasupra trestiilor alunecă scurt raza albă a unui reflector. În 
lumina ei zărim două păsări bătând din aripi speriate, la rasul 
stufului. 

Fără să vrem am sărit amândoi în picioare. Sirena încetează 
după un ultim vaiet stins iar împuşcăturile se succed acum mai 
rar. 

- Înainte! 

Marian se avântă pe terenul descoperit. Într-o străfulgerare îi 
ghicesc intenţia şi îl urmez la rândul meu, cât pot de repede. De 
după maşină se desprinde o umbră care se apucă să arunce snopii 
cât colo, într-o grabă nebună. Ne strigă ceva pe limba lui. Marian îi 
răspunde din fugă scoțând un mormăit nedesluşit. Omul nostru 
încă nu bănuieşte nimic, Într-un timp uluitor de scurt a izbutit să 

îndepărteze toți snopii şi acum se pregăteşte să deschidă portiera. 
Ridică în sfârşit privirea spre Marian, dar e prea târziu. Primeşte în 
plin un dos de palmă care îl mătură la pământ. Recunosc vechea 
mea cunoştinţă, stârpitura. Băiatul este hotărât un mare 
ghinionist; de altfel nici nu mai mişcă. Sosesc şi eu ca la patinaj 
alunecând pe noroi. Îl buzunăresc febril pe cel căzut şi am bucuria 
să-i găsesc pistolul pe care îl purta într-un toc la subțioară. Îl 
smulg cu o singură mişcare şi mă îndrept. Între timp Marian a 
pornit motorul şi încearcă să scoată maşina din mocirla în care 
este înfundată. Roţile se învârt nebuneşte pe când eu legăn maşina 
încoace şi încolo. 

Aceste câteva momente de neatenţie ne-au costat scump. Într- 
o clipă au fost peste noi. Ne trezim în fața pistoalelor a doi dintre 
bandiți. Tony, care e stropit de sânge pe cămaşă, se aruncă fără o 
vorbă pe scaunul din față, lângă Marian, infigându-i pistolul în 
coaste. Victoraş, cu fața răvăşită, mă priveşte demonic. 

-  Împinge! urlă la mine şi mă loveşte sălbatic peste mâna în 
care încă mai strângeam pistolul. Arma cade plescăind în noroi. 
Nu o ţinusem nici un minut. Mă supun fără să crâcnesc. Mi-e 
viața în joc. 

Împingem amândoi icnind şi gâfâind şi deodată maşina o ia 
din loc, cu motorul în plin. Victoraş se aruncă înăuntru din mers 
în timp ce eu alunec şi mă lungesc cât sunt de lung într-o 
băltoacă. 

Mă ridic în genunchi şi privesc furios în urma maşinii care 
virează scurt şi se pierde după primul cot al drumului. 

- Nu credeam să te mai găsesc în viață, domnule profesor! 

Mă întorc speriat şi mă trezesc față în față cu căpitanul 
Mihăilă. 

CAPITOLUL XVII În care îl zăresc pe Ghenghis-Han în 
oglindă 


Gonim prin beznă pe brațul Sfânul Gheorghe, împotriva 
curentului. Sunt înfofolit într-o pătură cazonă şi ocup unul din 
locurile de pe bancheta din spate a unei şalupe cu aripi 
subacvatice care zboară peste apa neagră înfigându-se în neguri. 
Ambarcaţiunea este a Poliției Fluviale, farul a fost spart dar 
conducătorul pare că ar putea pilota şi cu ochii închişi căci nu are 
nici o ezitare. Alături de mine căpitanul Mihăilă stă crispat fără să 
scoată un cuvânt. Simt că nu e momentul să-l tulbur cu 
întrebările care mi se îngrămădesc în minte. 

Pe locul luptei a rămas echipajul celeilalte şalupe care a luat 
sub pază trei dintre bandiți, printre care şi pletosul meu cu vocea 
groasă. Când am plecat încă nu-şi revenise în simțiri, aşa că am 
pierdut prilejul să-i admir încă o dată repertoriul. 

Se luminează de ziuă când şalupa acostează la un mic 
debarcader din marginea portului Tulcea. Mai bate un vânt rece, 
dar sunt semne că se pregăteşte o zi frumoasă. Mă ridic țeapăn şi 
mă cațăr neîndemânatec pe platforma de lemn. Privesc în jur 
somnoros. 

Un mare vas fluvial, cu zbaturi, luceşte în soarele dimineții, 
tras la pontonul turistic. Pe provă citesc numele navei: Tudor 
Vladimirescu. De-a lungul cheiului genovez se înşiră dantelăria 
unei arhitecturi moderne, la capătul căreia recunosc, izolată, 
clădirea hotelului Delta. „De ce” îmi face semn să-l urmez şi după 
câţiva paşi urcăm treptele hotelului. Însoţitorul meu se legitimează 
şi după numai câteva minute mi se înmâneazâ cheia camerei mele. 

-  Urcă şi odihneşte-te. Şi nu-ți mai face nici un fel de griji. 
Dacă nu apar până la prânz, telefonez sau trimit pe cineva. Acum 
însă trebuie să te las. 

Mă bate prieteneşte pe umăr. 

- De Ana Ionescu ştii ceva? întreb timid. 

Mihăilă îşi consultă ceasul. 

- Cred că la ora asta doarme. E la Sfântul Gheorghe. 

- Unde? Cum a ajuns acolo? fac eu mirat. 

- E în mâini bune. Nu i se mai poate întâmpla nimic. Am pus 
pe cineva să-l anunțe şi pe tatăl ei. Aşa că dormi liniştit. 

- Şi Marian? 

Chipul negricios al căpitanului parcă se întunecă şi mai mult. 

- De domnul Stanciu nu ştiu încă nimic. 

Parcă ar mai vrea să adauge ceva, dar se răzgândeşte. Îmi face 
un semn amical şi îmi întoarce spatele. 

Camera este la etajul doi şi mă strecor jenat pe scări 
încrucişându-mă cu un grup de turişti matinali care mă privesc 
ciudat ferindu-se din calea mea. 

Descui repede şi mă duc direct la baie. Este o încăpere mică, 
placată în întregime cu plăci de ceramică în culori vii exceptând un 
perete alcătuit dintr-o singură oglindă uriaşă, care lasă impresia 
că baia ar fi de două ori mai mare. 

Când dau cu ochii de mine, cel din oglindă, rămân trăznit. Mă 
apropii neîncrezător şi mă privesc cu interes; aproape că nu mă 
recunosc. Sunt plin de sânge, de noroi, hainele îmi atârnă în 
zdrențe şi am un aer deosebit de periculos. Cred şi eu că mi s-a 
făcut loc pe scări... 

În baie am stat vreo două ceasuri şi m-am făcut splendid, cu 
excepția ţepilor din barbă pe care nu am avut cu ce să-i dau jos. 
Îmi făgăduiesc să cobor mai târziu la frizeria din colț pe care o 
zărisem în trecere. M-am înfăşurat într-un enorm prosop în dungi 
şi păşesc înviorat în cameră hotărât să mă azvârl în cârpe şi să nu 
mai ştiu de nimeni şi de nimic, până la noi ordine. 

Lumina soarelui pătrunde voios prin fereastra larg deschisă. 
Nu am decât să las perdelele, să fac întuneric şi să dorm ca un 
prunc. Dar pe neaşteptate am început să strănut. O dată, de două 
ori... Ei drăcie! Cu nenumăratele băi şi duşuri reci de azi noapte, 
nici nu e de mirare. Alerg să închid fereastra. 

Portul Tulcea sub soarele strălucitor al dimineții îmi reține 
totuşi privirea. Pe chei, furnicar de oameni. Dintr-un şir de 
autocare se revarsă în monom zeci de turişti care se îndreaptă 
alene spre marele vas Tudor Vladimirescu; sunt cu toții agitaţi, se 
cheamă, cântă, îşi duc unii sacoşele, alții trusele de pescuit. Urcă 
gălăgioşi pontonul care leagă vasul de debarcaderul de acostare, 
trecând prin dreptul a doi mateloți îmbrăcaţi într-un alb imaculat, 
care îi îndrumă fie pe punte fie înspre cabine. 

Cel care păşeşte acum pe ponton, o namilă de om într-o bluză 
marinărească zebrată, poartă un aparat fotografic cu un 

teleobiectiv neobişnuit de lung; se întoarce spre cei doi însoțitori ai 
săi şi le spune ceva râzând. 

Strănutând şi înjurând mă arunc asupra hainelor mele 
murdare care zac trântite într-un colț. Ca un făcut, în aceeaşi clipă 
cineva bate la uşă. Mă reped să deschid. 

Un ospătar zâmbitor, cu părul pana corbului, cu trăsături 
accentuat mongoloide, îmi prezintă o tavă pe care se înşiră tot felul 
de bunătăți. Desigur o ultimă atenţie a lui Mihăilă. 

Bietul om e consternat de ceea ce urmează. Închipuiţi-vă un 
nebun furios, aproape gol, care te înşfacă de guler şi te trage fără 
menajamente în cameră închizând uşa scurt în urma ta. 

-  Dezbracă-te! 

Omul clipeşte iute, se uită îngrozit la mine şi depune uşurel 
tava pe măsuţă. 

- Mai repede! şuier răguşit. 

Pun mâna şi îl ajut. În timp ce mă îmbrac febril cu hainele 
bietului om, arunc o privire pe fereastră. Au urcat toți turiştii, cei 
doi mateloți au dispărut, iar pe chei nu a mai rămas decât un grup 
care mai întârzie lângă autocare, probabil ghizii. les din cameră ca 
o furtună. La colțul coridorului o oglindă mare îmi oferă o secvență 
tare: un ospătar în fuga mare, încheindu-și din mers catarama de 
la pantaloni, cu mânecile hainei prea scurte cu o palmă, strângând 
cravata neagră între dinți, iar în urma lui, privind năuc din pragul 
camerei, doar în izmene şi maieu, urmaşul lui Genghis-Han (aşa 
cum arăta el probabil când încă se numea Temucin). 

În hol sar ca un cangur peste un şir de valize, lovesc cu 
umărul un munte de carne care tocmai îşi găsise să şoptească 
vorbe dulci recepţionerei şi, din recul, mă trezesc în stradă. Până 
la chei mai e doar o aruncătură de băț. 

CAPITOLUL XVIII În care obraznicul mănâncă praznicul 


Tudor Vladimirescu este într-adevăr un mare vas fluvial, totuşi 
nu-i un transatlantic pe care să te poți pierde ori trece neobservat. 
Îmbarcarea mea precipitată, în ultimul moment, nu a trezit însă 
atenția nimănui. Aşa cum sunt deghizat, oricine mă poate lua 
drept un ospătar oarecare de pe vas. Cu excepţia echipajului poate 
şi, bineînţeles, a ospătarilor autentici, care desigur că se cunosc 
între ei, başca faciesul meu năpădit de buruieni... 

Stau rezemat cu coatele de bordaj şi urmăresc manevra 
desprinderii de chei. Puntea vibrează sub picioarele mele în bătaia 
ritmică a pistoanelor acționate cu abur. La dreapta mea două 
franțuzoaice tinere rulează r-uri  împărtăşindu-şi desigur 
impresiile, dar mult prea rapid pentru ca urechea mea nedeprinsă 
să poată înțelege ceva. Una dintre ele poartă o enormă pălărie de 
pai de care mă folosesc pentru a cerceta puntea, ascuns după 
borurile ei. Cei pe care îi caut însă nu-i zăresc nicăieri. Majoritatea 
turiştilor sunt înşirați de-a lungul parapetului punţii şi cu toții par 
cuprinşi de febra plecării. Toate culorile, toate rasele, toate limbile 
sunt reprezentate pe puntea vasului. De altfel şi acesta este 
împodobit cu nenumărate stegulețe, pavoazul mare, cum spun 
marinarii, care fâlfâie vesel în vânt, contribuind la atmosfera de 
sărbătoare. 

Oraşul celor şapte coline, cum le place să-şi numească urbea 
natală celor din Tulcea, răsare ca un fundal strălucitor deasupra 
primului front, modern, al cheiului. Zăresc un minaret exotic 
țâşnind lumânare dintre căsuțele înecate în verdeață iar ceva mai 
spre dreapta atrage atenţia o veche biserică lipovenească vopsită în 
albastru. 

Între timp vasul s-a răsucit cu nouăzeci de grade şi deodată 
ieşim din umbră în plin soare. Căldura binefăcătoare mă cuprinde 
plăcut iar oboseala grea de adineaori începe să se risipească; am 
trecut de „punctul mort”, cum spun alergătorii de cursă lungă. Mă 
gândesc fără voie la platoul cu bunătăţi pe care l-am lăsat în urma 
mea, neatins, la hotel. Organismul îşi cere drepturile şi am o 
foame de lup. 

Mă desprind de parapet şi pornesc încet în recunoaştere. 
Păşesc agale, evitând de departe orice uniformă. O grăsană 

revărsată într-un şezlong îşi hrăneşte cățelul cu biscuiţi. Întorc 
capul înghițind în sec. Fericitul! De mine nu are nimeni grijă. 

Circulaţia este mai animată pe o scăriță ce coboară sub punte. 
Cei care urcă ţin cu grijă cartonaşe cu crenvurşti fierbinţi şi sticle 
cu bere sub braț. Ca în transă o iau pe firul apei adulmecând ca 
un copoi. Ajung astfel într-adevăr la barul sau bufetul vasului, 
unde toți se îmbulzesc să-şi potolească foamea şi setea. Stau 
deoparte şi deschid bine ochii. Turiştii se îngrămădesc şi cer în 
toate limbile să fie serviţi, cu banii ridicați sus în mână şi 
folosindu-se din plin de limbajul semnelor. Fata de la bufet pare 
întruchiparea vie a unei zeități indiene cu câteva perechi de brațe. 
Alături servesc băuturile. Aici e mai puţină lume, totuşi nici 
barmanul nu stă cu mâinile în sân. 

Cineva mă împinge fără menajamente din calea sa. 

- Pardon! Pardon! 

Mă dau speriat la o parte şi îi fac loc unui „coleg” care trece 
zorit pe lângă mine, cu brațele încărcate, fără a-mi acorda atenție. 
Chiar în spatele meu descopăr un fel de ghişeu de la care vin să-şi 
ia comenzile cei care servesc sus pe punte. Bufetiera tocmai este 
întoarsă cu spatele trebăluind în frigiderul deschis. Fără să ezit 
înşfac o tavă, un şervet şi astfel înarmat îmi iau zborul spre alte 
zări mai calde claxonând la rândul meu: 

- Pardon! Pardon! 

Cuvântul fermecat îmi deschide cale liberă şi mă retrag într-un 
colț liniştit în care devorez pe nerăsuflate micul dejun pe care 
socot că l-am meritat din plin. 

După ce închei cu un pahar de suc de roşii îmi scot haina 
albă, compromițătoare acum, mă strecor în prima toaletă întâlnită, 
îmi aranjez ținuta într-o oglindă astfel încât să nu bat la ochi şi îmi 
scot cravata neagra, sumec mânecile cămăşii şi mă descotorosesc 
de haină. Cu moralul simțitor mai ridicat pornesc cu hotărâre în 
căutarea lui Victoraş and his boys. 

Socoteala pe care şi-au făcut-o nemernicii nu e rea deloc. În 
timp ce sunt căutați peste tot, ei pleacă liniştiți într-o excursie în 
deltă, în chip de paşnici turişti. Unde mai pui că se întorc într-o 
regiune de unde tocmai au plecat şi unde sunt puține şanse să 
mai fie căutați. E drept că vasul pluteşte acum pe brațul Sulina şi 
nu pe Sfântul Gheorghe. Dar cu excursia aceasta banda reuşeşte 
să prindă două muşte dintr-o dată: scapă de urmărirea 
autorităților şi în acelaşi timp încearcă să revină la „baza” lor din 

deltă, desigur pentru a-şi recupera marfa. Aceasta a doua parte a 
planului lor este mai greu de realizat, dar poate că nu imposibil. 

La rândul meu trebuie să-i împiedic şi să aflu cu orice preț ce 
s-a întâmplat cu Marian. 

Trioul deochiat îl descopăr în cele din urmă pe puntea a doua, 
în dreptul uneia din cabinele care dau direct pe pasarela de la 
pupa. Şi-au scos şi ei hainele din cauza căldurii iar Victoraş pare 
enorm în tricoul său marinăresc. Tony îşi ține palma stângă înfiptă 
în cureaua pantalonilor şi păşeşte ceva mai ţeapăn - îmi amintesc 
că ultima oară avea cămaşa plină de sânge. Omul este fără 
îndoială rănit şi nu îşi poate mişca o mână. Cei trei trântesc 
neglijent uşa cabinei în urma lor fără să-şi dea osteneala s-o 
închidă cu cheia. Înregistrez acest amănunt şi, ascuns după un 
grup de tineri, îi urmăresc cu privirea până când dispar pe rând 
după colțul pasarelei, mai mult ca sigur în drum spre bar. Nu mai 
şovăi şi pornesc şi eu pe scăriță urcând treptele din trei în trei; mă 
strecor grăbit de-a lungul şirului de cabine până în dreptul celei cu 
pricina, deschid uşa şi pătrund înăuntru. 

Miroase a proaspăt vopsit iar totul pare nou nouț. Mă întreb o 
clipă ce caut eu aici. Am acționat ca de obicei dintr-un simplu 
imbold, fără un scop precis. Inspectez rapid cabina şi atenția îmi 
este atrasă de o valiză ce zace pe jumătate deschisă pe cuşeta de 
jos. Mă apropii curios şi o deschid. Chiar deasupra dau de 
aparatul fotografic cu teleobiectiv imens pe care îl zărisem de la 
fereastra camerei mele. Tocmai mă miram în sinea mea de 
asemenea neglijență când aud în spate o şoaptă: 

- Nu mişca! 

Rămân paralizat de spaimă, apoi întorc încet capul. După 
perdeaua din latura cabinei, care masca o uşă pe care nu o 
bănuisem, mă privesc întunecat vechile mele cunoştinţe. Două 
pistoale cu surdină sunt îndreptate spre pieptul meu. 

CAPITOLUL XIX În care scot panglici pe nas 


La drept vorbind, cred că abia atunci mi-a fost cu adevărat 
frică. Aveam gâtul uscat şi palmele umede. Instinctul îmi spunea 
ca viața mea nu mai valora nici cât o ceapă degerată. 

Îmi legaseră mâinile şi picioarele de barele patului metalic, 
închiseseră uşa cu zăvorul şi îşi apropiaseră scaunele de pat. 
Victoraş, care pare-se nu se mai bucura de încrederea deplină a, 
celor doi străini, era silit să traducă imediat cuvânt cu cuvânt tot 
ce vorbea cu mine. 

- În primul rând ne datorezi nişte explicaţii, începu Victoraş 
sumbru. 

- În primul rând aş fuma o ţigară, i-am replicat regăsindu-mi 
dintr-o dată vechiul tupeu. 

- Asta sună a ultimă dorinţă. Ei bine, nu primeşti nimic! Şi 
să nu te aştepţi la milă din partea noastră. Nu încerca să câştigi 
timp. 

- Dacă nu am nimic de câştigat, de ce ţi-aş răspunde la 
întrebări? Că mă puteți lichida e limpede ca bună ziua. Dar atât. 
De chinuit nu aveţi condiţii, dragule. E timpul să vă decideți: ori 
mă lichidaţi fără vorbă multă, lucru care, între noi fie spus, va fi 
un argument în plus care să vă ducă la ştreang când va sosi ora 
socotelilor, ori tratăm. Până atunci, aştept ţigara! 

Îl priveam senin dar aveam inima cât un purice. După ce 
Victoraş traduse, cel teafăr se scotoci prin buzunare şi aprinse o 
țigară pe care mi-o puse în colțul gurii. Prima rundă era a mea, 
orice s-ar spune. După ce am pufăit liniştit de câteva ori am 
mormăit: 

- Şi, mă rog, ce-ai vrea să ştii? 

Victoraş numără pe degete: 

- Ce s-a întâmplat cu cei doi camarazi ai noştri care erau cu 
Ana în colibă; unde este Ana; ce s-a ales de şoferul nostru; cine 
era tipul care făcea pe pescarul şi căruia i-ai pasat pistolul prin 
perete; cine şi cum a anunţat Poliţia şi, în sfârşit, cum ne-ai luat 
urma aici pe vas. După ce vei răspunde mulțumitor la aceste 
întrebări, făcu Victoraş apăsând pe cuvântul mulțumitor, vom 
reveni la alte chestii mai vechi, rămase nelămurite. Dă-i drumul! 

Din capul locului nu mi-a plăcut că vorbea de Marian la 
trecut. Am riscat o întrebare. 

- Ce s-a întâmplat cu omul cu undițele? 

Victoraş mă plezni cu dosul palmei peste gură. Dar am avut 
impresia că m-a lovit cu un lemn. Simţeam gust de sânge în gură. 
O furie surdă creştea în mine. Îmi trecui limba peste buzele 
umflate şi repetai cu încăpățânare: 

- Nu mi-ai răspuns; ce ştii de el? 

Victoraş ridică din nou mâna dar interveni Tony care îi adresă 
câteva cuvinte pe un ton aspru. 

- A decedat, făcu Victoraş în silă. 

Un fior rece m-a străbătut. Marian mort! Nu, nu puteam să 
cred una ca asta pentru nimic în lume. 

- Cine l-a ucis, tu? 

- Este rezultatul strădaniei întregului nostru colectiv. Omul 
era la fel de catâr ca tine. 

Victoraş mă privea cu o satisfacție plină de răutate. 

- Asta o veți plăti scump, am spus încet, aproape în şoaptă. 
Să nu credeţi că tot ce ați făcut va rămâne nepedepsit. lar tu, 
fereşte-te să-mi cazi vreodată în mână! 

Victoraş tuşi neplăcut impresionat, dar rânji imediat apoi cu 
vechea lui nepăsare. 

- Nu intră în discuție. Eu sunt cel care ţi-am rămas dator. 
Aşadar răspunsurile! 

Oftai adânc cu gândul la Marian şi începui să vorbesc, fără 
grabă, căutând în acelaşi timp o cale de scăpare. 

- Celor doi din colibă le poți pune cruce. 

- Ce vrei să spui? 

- Vreau să zic că pe unul l-a umflat Poliția iar celălalt face 
plajă la lumânare. Ba chiar am deosebita plăcere să-ți aduc la 
cunoştinţă diagnosticul: fractura arcadei zigomatice. 

Victoraş mă privea neîncrezător. 

- Unde este Ana nu vă interesează. Ea a ieşit din joc. Omul 
cu undițele, am spus eu cu un nod în gât, a fost un bun prieten 
de-al meu. A picat acolo întâmplător şi era plecat într-adevăr la 
pescuit. E vina mea că l-am amestecat şi pe el; am crezut că mă va 
putea ajuta să scap de voi. 

Sirena vasului răsună de două ori deasupra noastră. De când 
aflasem de sfârşitul lui Marian toate îmi deveniseră parcă 
indiferente. Am întors capul spre perete ca să nu mi se vadă ochii 
umezi de lacrimi şi am urmat. 

- Nu ştiu cum se face că a apărut Poliţia fluvială. Știți foarte 
bine că nu aveam cum să-i anunț. Poate că a fost o întâmplare 
sau, cine ştie, poate au recepționat şi localizat transmisiile prin 
radio. 

Victoraş clatină din cap. 

- Asta nu se poate; aparatele noastre sunt prevăzute pentru 
o rază de acțiune foarte mică. Dar să lăsăm asta. Fă bine şi explică 
prezenţa ta aici. 

Nu aveam de ce să-i ascund adevărul şi mă pregăteam să-i 
satisfac curiozitatea când mi-a trăznit deodată o idee mai bună. 

- Totul a pornit de la o convorbire telefonică pe care am 
auzit-o la recepţia hotelului Delta. 

- Cine vorbea cu cine? vru să ştie Victoraş. 

- Un maior de Poliţie. A început cu „să trăiţi, domnule 
colonel”, apoi a raportat că au fost luate toate măsurile şi că „vasul 
e supravegheat”. 

Victoraş rămase împietrit. 

- Care vas? 

- Nu a specificat şi nici eu nu am dat importanţă, dar era 
limpede că era vorba de urmarea acțiunii de azi noapte. Restul 
convorbirii de altfel nici nu l-am auzit, a trebuit să urc în cameră. 

Mă bucuram drăceşte de agitația lui Victoraş. Aruncă fără voie 
o privire spre uşă şi cobori glasul. 

- Tot nu ai spus cum ai picat aici? 

- Păi, să vezi, am lungit-o eu intenţionat. Sunt obişnuit să 
mă scol devreme, mă înţelegi, oricât de târziu m-aş fi culcat... 

- Mai pe scurt, mai pe scurt! 

Ce mai, primul om pe care l-am văzut când m-am trezit, de la 
fereastra hotelului Delta, a fost maiorul. De data asta era in civil şi 
supraveghea de după o grămadă de butoaie îmbarcarea turiştilor 
pe Tudor Vladimirescu - şi aşa v-am văzut şi pe voi tocmai când 
urcați toți trei pe ponton, cu aparatul acela fotografic... 

Victoraş începuse să gâfâie. Spaima îi paralizase gândirea, aşa 
încât nici nu m-a mai lăsat să-mi înşir gogoşile. Cei trei s-au 
ridicat în picioare, sfătuindu-se în şoaptă şi gesticulând. Mi-au 
înfăşurat strâns o pătură în jurul capului, iar după câteva minute 
eram singur în cabină. 

Cu toată starea în care mă aflam, un timp viața mi-a apărut în 
culori ceva mai vesele. Izbutisem neaşteptat de uşor să-mi scap 
pielea şi să-i pun pe fugă pe ticăloşi. Dar, gândindu-mă mai bine, 
mi-am dat seama ca iar făcusem o boacănă. În loc să mă reped 

orbeşte în această urmărire fără sorți de izbândă, ar fi fost mult 
mai cuminte să fi pus mâna frumos pe telefon şi să anunț că cei 
urmăriți se află la bordul lui Tudor Vladimirescu. După aceasta nu 
aş fi avut nimic altceva de făcut decât să trag un binemeritat pui 
de somn în aşteptarea evenimentelor care desigur ar fi culminat cu 
prinderea întregii bande de răufăcători. 

Acționasem însă după vechea mea meteahnă, cea a primului 
impuls şi, ca de obicei, pusesem picioarele în farfurie stricând 
totul. Îmi venea sa-mi muşc mâinile de ciudă; noroc că le aveam 
legate de ţevile patului. 

Câtva timp am încercat să-mi desfac legăturile, zvârcolindu- 
mă ca un peşte pe uscat. Într-un târziu am renunțat. Mă legaseră 
fără cusur. Tot ce-am izbutit a fost să-mi trag şi mai mult pătura 
peste cap, astfel că pe lângă faptul că abia mai puteam respira îmi 
era şi îngrozitor de cald. 

O uşoară zdruncinătură mi-a dat de veste că vasul acostase la 
Maliuc; cel mai nimerit prilej pentru bandiți să coboare şi să se 
facă nevăzuți. Dar tot atât de bine îşi puteau da seama că îi 
trăsesem pe sfoară şi că nimeni nu-i urmăreşte. Iar în cazul acesta 
fireşte că se vor întoarce şi mă vor găsi aşa cum m-au lăsat. 
Treaba asta trebuie s-o evit cu orice preț. 

Am încercat o nouă tactică. Legăturile de la picioare fiind ceva 
mai largi, am proptit tălpile de pat şi m-am împins cu tot trupul 
înapoi. Mâinile le aveam legate strâns, dar nodurile alunecau de-a 
lungul ţevilor metalice. M-am prins din ce în ce mai de sus, până 
când am izbutit să mă eliberez de pătură. 

Am urlat apoi până am răguşit. 

După o vreme ce mi s-a părut nesfârşită, am auzit cu spaimă 
paşi apropiindu-se pe pasarelă. Dar nu erau cei de care mă 
temeam. Au intrat râzând şi vorbind tare în cabina de alături. 

Am făcut atâta gălăgie, am ţipat şi am izbit cu genunchii în 
perete, încât până la urmă n-au mai rezistat şi au venit să vadă ce 
se întâmplă. Erau câţiva băieți tineri, care au crezut că e vorba de 
o glumă şi s-au apucat râzând să mă dezlege. Iar explicaţiile pe 
care le-am dat socotesc că nu au ce căuta în volumul de față; sunt 
de domeniul basmului... 

CAPITOLUL XX În care capitol XX ajung la mila XXIII cu 
toate că sunt în mare întârziere 


După rondoul majestuos al bătrânei nave, însoțit de şuieratul 
amintind de locomotivele cu aburi de altă dată, după clinchetul 
din comandă şi zarva mateloţilor care lansează parâmele precum 
autentici cowboys, iată-mă din nou cu picioarele pe pământ. 

O pajişte verde, pe care un ospătar în bluză de marinar coseşte 
impasibil, şi clădirea albă a hotelului Lebăda din Crişan, acoperită 
cu stuf, aşa cum o cunosc din ilustrate. Pasagerii coboară în şir 
îndreptându-se încet către intrarea hotelului unde îi aşteaptă un 
taraf de lăutari ce-i întâmpină în iureşul Ciocârliei şi cu smile-ul 
ospitalităţii afişat la vedere. 

Pe mine însă nu mă aşteaptă nimeni şi trebuie să mă 
mulțumesc cu primirea spontană a unui dulău lățos, negru spicat 
cu alb, care vine direct la mine gudurându-se. Îl scarpin măgulit şi 
distrat între urechi şi sub bărbie, ceea ce are darul să mă 
reconforteze. Câţiva turişti dornici de afecțiune gratuită ne 
întrerup dialogul mângâind neîndemânatic câinele în răspăr. Mă 
retrag lăsându-i pe străini să-i dea dulciuri, cine dă, primeşte... 

Dau ocol hotelului şi descopăr în spatele clădirii un al doilea 
debarcader, pe Dunărea Veche. O mică armada de lotci aşteaptă 
aici turiştii pentru a-i plimba după prânz prin cotloanele liniştite 
din împrejurimi, până la apusul soarelui; barcagiii din Crişan 
sporovăiesc lipoveneşte, cu aerul că au toată viața înaintea lor. În 
cotrast cu ei mă simt ca pe ace şi ard de nerăbdare să părăsesc 
acest colț idilic. Norocul îmi surăde căci în chiar clipa aceasta la 
debarcader trage o şalupă pe care ciorchini de tineri râd şi fac 
gălăgie în mijlocul unui haos de saci de dormit, ranițe, canistre, 
ceaune, corturi, undițe şi multe alte bagaje. Cineva pronunță 
numele satului Mila 23. Dintr-un salt sunt lângă grup. E limpede 
că sunt studenți, e limpede că sunt ardeleni şi nu au nimic 
împotrivă să-i însoțesc până la Milă. O fetişcană bronzată se ridică 
să-mi facă loc cuibărindu-se în brațele unui uriaş bărbos - 
ospitalitatea cere şi sacrificii, evident, totuşi îmi spun în gând că 
băieţii buni n-au noroc... Dar nu-i bai. Micul motor Diesel păcăne 
silitor şi urcăm curentul slab al străvechiului braț într-o bună 


92 


dispoziție generală. Fata din brațele bărbosului mimează interes 
pentru soarta mea: de unde sunt, încotro merg, de ce sunt singur. 
Între timp îşi tot retrage buclele pe care vântul i le suflă prin faţa 
ochilor, foindu-se în fotoliul ei. Bărbosul admiră foarte concentrat 
peisajul şi tace mâlc. Improvizez la repezeală un basm plauzibil şi-l 
servesc cald. După ce refuz şi un gât de palincă din clondirul ce 
trece din mână în mână sunt lăsat în pace. 

Da, întrebarea a fost bună: încotro Andrei, băiatule? Din 
poveştile de undițar înrăit ale lui Marian reținusem că are 
cunoştinţe în sat, unde este şi cartierul său general de mulți ani 
încoace. Îmi vorbise mai ales de un anume moş Isaia. Cu un pic de 
şansă poate voi izbuti să-l găsesc. Apoi, văzând şi facând. 

Aşezarea îmi apare deosebit de pitorească, cu casele până în 
buza apei. Printre podețele de lemn arcuite deasupra canalelor 
forfotă de copii scăldându-se, pescari bătrâni descurcând grav 
plase, matroane voinice cărând găleți, verdeață multă şi două turle 
de biserică, înălțate din lemn, din care una - văd eu oare bine? — 
înclinată. 

Şalupa încetineşte şi ne apropiem de debarcader unde, după 
câte înțeleg, tocmai are loc un concurs de canotaj. Probabil este 
vorba de o selecție a marilor campioni de mâine, pe care celebra 
aşezare îi va da negreşit şi pe viitor țării. Până una alta, 
performerii sunt de-o şchioapă, blonzi, pistruiați, mânuie cu 
îndârjire babaice mult prea grele pentru ei şi nu prea izbutesc să 
se alinieze la start, spre disperarea unui grăsun care se agită pe 
pontonul de acostare cu o pâlnie portavoce în mână. Printre bărci 
un cârd de rațe se lasă purtat de curent în urma unui splendid 
răţoi în parură verde-metalizat, arborând un zâmbet ironic: a mai 
văzut el de-astea! 

Ne strecurăm printre aceşti mini-Paţaichin şi botul şalupei se 
propteşte între doi bolovani de nădejde de pe mal. După un 
„mulțam fain” de rigoare rămân din nou singur. Singur, doar în 
cămaşă, fără o leţcaie în buzunar, toropit de oboseală şi de căldura 
acestei zile toride, într-un sat uitat de Dumnezeu în inima deltei, 
animat doar de nădejdea de a găsi un oarecare moş, care habar nu 
are de existența mea, de traficul cu stupefiante, de urmărirea unor 
bandiți şi care, după toate probabilitățile, se pregăteşte a se 
desprinde cuviincios de cele lumeşti. 

Mă îndrept agale spre terasa cârciumii din apropiere şi, la 
prima masă, întreb de prietenul lui Marian. 

- Moş Isaia? Păi un’ să fie, la el acasă! 

- Şi unde locuieşte? 

- Chiar a treia casă de lângă debarcader. Acolo unde se 
pălăcesc gâştele alea leşeşti în fața porții... 

Am nimerit-o bine, numai să fie vorba de acelaşi Isaia. De fapt 
nici nu sunt prea sigur că am reținut bine numele din istorisirile 
lui Marian. Am bătut la poartă şi, dintre florile în toate culorile 
care îneacă grădina răsare chipul ca de profet al unui bătrân cu 
barba albă ce mă priveşte blând din tradiționalii ochi albaştri 
apoşi. Se apropie fără grabă şi îmi răspunde la bineţe. 

- Da, eu sunt Isaia. Ce poftiți? 

- Sunt Andrei Alexandru, un bun prieten al domnului Marian 
Stanciu. Îl cunoaşteţi? 

- Domnu” Marian? Cum nu; poftim înăuntru. 

Moşul ştie să se mişte şi repede. Cât ai zice peşte sunt în casă, 
o fată desculță, cu cosițe ca de cânepă roşie o zbugheşte speriată 
pe lângă mine iar baba moşului îmi aduce apă să mă spăl. Apoi 
sunt omenit ca un vechi prieten de-al casei. După ce rămânem 
doar între noi, bărbaţii, cu două păhăruţe de rachiu între noi pe 
măsuțţă, moş Isaia îmi dă în sfârşit cuvântul: 

- Şi aşa... Cu ce treburi pe la noi? La peşte? Că şalupa lui 
dom’ Marian a venit Artimov mecanicu” ş-a reparat-o, că avea 
motorul fărâmat. Da’ acu-i bun. 

- Ascultă, moş Isaia, dumneata cunoşti bine locurile pe aici, 
prin deltă? 

Gazda mea lasă ochii în jos, stă o clipă în cumpănă, apoi 
întinde o mână mare, crăpată şi zvâcneşte rachiul în barbă. 

-  D-apăi cum, face posomorât. 

E limpede că se simte jignit. Mă grăbesc s-o dreg. 

- Eram sigur. Marian mi-a povestit multe despre dumneata. 
Spunea că nimeni nu cunoaşte mai bine toate cotloanele, gârlele şi 
drumurile. 

Moşul se mai înseninează. Mă aşteaptă cu sticla în mână să- 
mi golesc şi eu păhăruțul. Nu am încotro şi-l dau bărbăteşte peste 
cap. 

- Trebuie să-ți spun că am nimerit aici dintr-o greşeală. Şi 
trebuie să ajung neapărat încă în seara asta pe un canal ce dă în 
brațul Sfântul Gheorghe. Dar nu am timp să aştept întoarcerea lui 
Tudor Vladimirescu, asta ar însemna să mă întorc la Tulcea iar de- 
acolo iar în jos, pe Sfântu' Gheorghe. Dacă de aici cobor pe 
Perivolovca ajung prea jos, tocmai la kilometrul 52. Trebuie să fie 
pe undeva mai sus o scurtătură. Vrei să mă ajuţi s-o găsesc? Îţi 


94 


plătesc, dar nenorocirea e că nu pot acum, ci la întoarcere, la 
Tulcea. Acum n-am nici de țigări. 

Patriarhul rumegă o vreme neaşteptata propunere, timp în 
care îl aştept cu sufletul la gură. 

- Da’ dom” Marian unde e? 

- Asta aş vrea să ştiu şi eu; ultima oară l-am lăsat tocmai 
acolo unde vreau să ajung. A plecat într-o maşină cu nişte străini. 
Dar poate dăm de el. 

Moş Isaia priveşte absent în pahar şi clatină încet din barbă. 

-  Necazuri? mă sfredelesc ochii, dintr-o dată limpezi, de sub 
sprâncenele stufoase şi zbârlite. 

Încuviinţez tăcut. Repede mai pricepe mogul! 

Bătrânul se ridică şi dă glas tăios. Bătrânica se înfăţişează şi 
ascultă ca la armată poruncile date în graiul ei. Se şterge iute pe 
poala şorțului şi se pune pe treabă, după ce mi-a aruncat o privire 
scurtă, cercetătoare. Stăpânul casei îşi trage cizmele şi îmi face 
semn să-l urmez. În spatele casei o potecă acoperită cu viță 
coboară la gardul de trestie chiar în malul apei. Ridicată pe bârne 
transversale o barcă lungă, proaspăt vopsită în verde, se odihneşte 
alături de o lotcă veche, care se vede că şi-a împlinit sorocul. 
Recunosc imediat tehnica inovatoare a lui Marian în ciudata 
alcătuire de fiare, ţevi şi table unsuroase, în chip de motor, de la 
pupa ambarcaţiunii. Icnind coborâm împreună barca la apă. 
Depunem înăuntru merindele adunate de bătrânică într-un coş, o 
damigeană cu apă şi, cu mare pompă, o canistră cu benzină de o 
formă cu totul neobişnuită, cârpăcită din câteva bidoane. Apoi ne 
tragem sufletul în aşteptarea nepoatei cea cu cozile de foc, trimisă 
nu ştiu unde cu poruncă. Fata se întoarce într-un suflet şi îmi 
întinde sfios două pachete de Mărăşeşti. Mă uit mişcat la moş 
Isaia dar mă grăbesc sa sar în şalupă căci îl văd gata de plecare. 
Înfăşoară de câteva ori o sfoară mai groasă pe volantul motorului 
şi trage din răsputeri. Prora se înalță brusc şi sunt aruncat pe 
bancă. Am pornit. Timonierul meu se aşează comod cu brațul 
rezemat de cârmă iar eu îmi aprind prima ţigara din pachetele 
primite în dar. 

- Spune, moş Isaia, avem mult de mers? 

- Cu motorul ăsta? bate cu încredere şi mândrie pe rezervor. 
Câteva ceasuri numa’. Dar trebuie să trecem de două ori grindu’. 
Pe uscat! 

- Cum pe uscat, nu mă dumiresc eu. Doar noi doi să ridicăm 
hărăbaia asta grea? 

- Ai să vezi, face moşul zâmbind mulțumit de uimirea mea. 
Ca pe sanie trecem! 

Nici nu ştiu când m-a furat somnul. Cred că am dormit două 
ore bune. lar când m-am trezit, pluteam într-o lume de basm. Ne 
aflam în inima deltei, în adevărata deltă. Barca noastră se strecura 
mânuită dibaci cu ghionderul pe un canal îngust şi şerpuit care se 
vede bine că nu-i tăiat de mâna omului ci este opera naturii. Pe 
apa nemişcată şi acoperită de o pânză verzuie plutea un covor de 
frunze mari, lătărețe; ici şi colo răsărea albeaţa strălucitoare a 
nuferilor, uriaşii ghiocei ai acestor locuri. Stufărişul clocotea de 
viață, auzeam zburătăcind sumedenie de vietăţi înaripate. Şi, când 
nu ne aşteptam, chiar de lângă noi se ridica bătând rar din aripi 
câte un bâtlan pe care până cu o clipă înainte îl luasem drept un 
ciot uscat de lemn... 

Atâta pace era un adevărat balsam pentru mine, după 
zbuciumul din ultimul timp. Dar gândul că Marian nu mai este nu 
mă părăsea şi îmi învenina sufletul tot mai adânc trezindu-mi o 
ură înverşunată împotriva celor care mă făcuseră să pătimesc 
atâtea. Fără să vreau am strâns pumnii. 

- Ce cauţi pe canalu' cela de pe Sfântu? a rupt moşul 
tăcerea într-un târziu. 

Am tresărit din gânduri şi l-am privit nehotărât. 

- Nu vreau să te mint, moş Isaia. Adevărul e că nici eu nu 
ştiu prea bine ce caut. E acolo, pe canal, o colibă. De fapt sunt 
două. Poate întâlnim pe cineva. 

- Pe dom” Marian? 

Moşul priveşte îngândurat înainte. 

- Poate. Tare aş vrea să dau de el. Dar nu prea cred, oftez eu. 

Moşul nu mă priveşte în continuare, dar îl frământă ceva. 

- Ați avut necazuri pe acolo? 

- Da. Cu nişte străini. 

- Şi ce fel de oameni erau aceia? 

-  Bandiţi, moşule, criminali! izbucnesc eu cu năduf. Oameni 
fără milă. Nu ştiu ce s-a ales de bietul Marian. 

Moşul tace o vreme, foindu-se nemulțumit pe scândura lui de 
la pupă. Apoi se uită în sfârşit la mine, cu reproş, în ochii albaştri. 

- Trebuia să fi anunţat Poliția. Să fi ştiut de acasă, mormăie 
în barbă. 

Iar după o clipă, dând din cap a pagubă: 

- Şi n-am luat decât toporu' ăl scurt şi atât! 

Dau din umeri. 

- Om vedea... 

Ne-am continuat drumul în tăcere, fiecare cu gândurile lui. 
După o vreme apa a scăzut atât de mult încât a trebuit să ridicăm 
şi pintenul elicei. Moşul a trecut pe mal şi trage la edec, cu funia 
petrecută peste piept. Îl ajut stând în picioare şi împingând cu 
toată puterea o prăjină lungă în nămolul de pe fundul apei. Apoi 
am ajuns la uscat iar moşul m-a învăţat cum se trece barca peste 
grindul scund, pe un strat de crengi şi stuf culcat la pământ. Nu a 
fost uşor, dar am trecut. Fără experiența moşului însă şi acum aş 
fi acolo... 

În brațul Sfântul Gbeorghe am ieşit pe neaşteptate, pe înserat. 
La firul apei săgetau stoluri de rațe mici. 

După ce am legat barca de mal, bătrânul arătă în susul şi în 
josul apei: 

-  Încolo e Tulcea, încoace e Sfântu”. Încotro o luăm? 

Cum nu izbuteam să-mi dau seama care e drumul nostru i-am 
zis la întimplare: 

- Eu zic s-o luăm la vale, fără motor; mai facem economie de 
benzină. Dacă într-o jumătate de oră nu nimerim, pornim înapoi, 
cu motor. N-avem de ales. 

Am dezlegat barca şi am început să lunecăm în tăcere pe apele 
gălbui, eu scrutând cu atenţie locurile, bătrânul nanevrând 
nepăsător cârma. Nu am mers mult şi deodată am zărit pe dreapta 
gura binecunoscută a canalului. 

- Aici e, moş Isaia. 

Fără voie vorbisem în şoaptă. 

- Canalul se scurge aici, gura lui e mult mai sus. Nu putem 
urca fără motor. Şalupa e grea şi curentul tare... 

- Nici vorbă, tragem la mal şi mă aştepţi aici. 

Moşul se învoieşte şi, cu mişcări sigure, duce şalupa printre 
trestiile de pe mal. Stârnim roiuri de țânțari iar reîntâlnirea cu ei 
nu mă încântă deloc. Îmi ridic în grabă gulerul cămăşii. Sunt 
nerăbdător să simt iar pământ sub picioare. Am amorțit de atâta 
nemişcare şi sunt dornic de acțiune. Moş Isaia cotrobăie în lada 
pentru scule şi îmi întinde o sticlă. Nu-l refuz şi trag o duşcă 
zdravănă care îmi taie răsuflarea. După ce bea la rândul său, dar 
încet, cu socoteală, de parcă ar fi apă, bătrânul pune sticla la loc şi 
scoate la iveală o toporişcă ruiginită, cu coada scurtă. 

- Merg şi eu, face cu hotărâre. 

- Bine, tataie, dar nu vorbi şi calcă uşor. 

Pornim cu paşi furişați pe grindul care încă nu s-a zvântat 
după ploaia de azi noapte. Cizmele bătrânului clefăie zgomtos şi 
nici eu nu sunt mai breaz, cu toate că încerc să calc cât mai uşor. 
Întâi zărim coliba de pe malul opus şi, după alți câţiva paşi, ne 
apare în față şi cea de pe partea noastră. Îi fac semn lui moş Isaia 
să stea pe loc iar eu înaintez precaut adăpostindu-mă după o 
piramidă din snopi de stuf. Debarcaderul e pustiu. Nicăieri nici un 
semn de viață. Un singur lucru pare ciudat: uşa colibei e larg 
deschisă. Mă apropii încet, având grijă să nu trec prin dreptul 
ferestrei sparte. Ascult încordat. Zumzetul monoton al unui convoi 
de şlepuri răzbate de undeva din depărtare dar nimic altceva nu 
întrerupe liniştea. 

Mă strecor ca o umbră, pătrund în colibă şi mă opresc brusc, 
cu picioarele retezate. Pe lavița din fund zace trupul uriaş al lui 
Marian. Un braț îi atârnă la podea; părul îi este năclăit de noroi şi 
de sânge închegat. Când mă apropii se ridică un nor de muşte. 

- Marian! hohotesc în şoaptă. 

CAPITOLUL XXI În care e vorba de ciclopi şi Decebal 


Moş Isaia a lăsat toporul jos şi s-a descoperit în fața trupului 
fără viaţă al prietenului nostru. Plângeam amândoi, el ştergându- 
şi lacrimile în tăcere, eu cu sughițuri. 

Apoi s-a întâmplat ce s-a întâmplat: un strănut straşnic a 
zguduit coliba din temelii. Moşul şi cu mine ne-am privit năuci: 
trăieşte! 

Ne-am repezit înainte dar nici nu l-am atins bine că Marian a 
tipat de durere. Are o rană urâtă după ureche şi ochiul drept îi 
este complet tumefiat. Geme întruna şi abia suportă să fie atins. 

- Apă! fac peste umăr şi, în timp ce moşul scapără din cizme, 
încerc să-mi aşez camaradul într-o poziție mai comodă. 

l-am dat de băut, i-am spălat rana şi am aşezat cu grijă o 
compresă peste ochiul bolnav. Încet, încet Marian şi-a regăsit 
glasul. 

- De unde vii? 

- Dela Mila 23. 

Răspunsul meu îi dă dureri; duce mâna la cap strâmbându-se. 

- Cu ce-ai sosit, cu elicopterul? 

- Cu şalupa ta; m-a condus moş Isaia, pe-o scurtătură. 

Deschide ochiul sănătos şi abia acum îmi zăreşte tovarăşul de 
drum, care nu scosese o vorbă. 

- Parcă ziceai că nu-i drum, moşule! face gros. 

Moşul îşi mută greutatea de pe o cizmă pe alta. 

-  Dac-a trebuit! S-a găsit şi drum... 

Marian închide ochiul la loc şi mă roagă să-i istorisesc ce s-a 
întâmplat. După ce îi spun tot ce ştiu, e rândul meu să-l descos. 

- Dar tu cum te-ai mai distrat în ultimul timp? Victoraș m-a 
asigurat că întreaga echipă a contribuit la lichidarea ta. 

- Precum vezi, n-am murit, dai nici mult n-a lipsit. Pe scurt, 
după ce le-am scos maşina la şosea m-au dat jos cu intenția să mă 
lase acolo. Bineînţeles am încercat să le fac talente, respectiv să 
arunc cheia de contact în baltă, dar Victoraş m-a pocnit pe la 
spate cu patul pistolului în ceafă. Am căzut trăznit şi în cădere m- 
am lovit şi la ochi. Cred că a dat cam tărişor, că se lumina de ziuă 
când m-am trezit. Dupa ce mi-am revenit m-am târât încoace, să 
nu mă mănânce țânțarii de viu. Pe drum mi-am făcut de câteva ori 

plinul din băltoacele pe care le-am întâlnit. Patru kilometri în 
patru ore, înţelegi? Și asta în secolul vitezei. Ruşinos, dar adevărat. 
Faci cinste cu o cană de apă? 

Ascultindu-l pe Marian m-am înfiorat dar mă bucura faptul că 
şi-a regăsit umorul. Tot el însă m-a readus cu picioarele pe 
pământ. 

- Şi acum, după câte mi-ai spus, înțeleg că s-ar putea să ne 
pice musafiri. Ce ai de gând să le oferi oaspeţilor noştri? Din 
păcate eu nu sunt prea pregătit pentru o primire cum se cuvine. 

Îmi clipeşte dintr-un ochi. 

- Faptul că trăiesc nu este destul. Întrebarea e, până când? 
lar pentru voi la fel se pune problema. Totuşi, dacă eşti băiat 
cuminte, am o surpriză pentru tine. Să nu te mai văd cu mutra 
asta de înmormântare. 

Îl privesc bănuitor. 

-  Bagă mâna după saltea, aici la perete. 

Mă execut şi, spre marea mea bucurie, scot la iveeaiă un pistol 
mare, cu surdină. Îl cântăresc în palmă. 

- Cum a ajuns aici? 

- Când cu discuţia dintre tine şi Tony. Arma i-a sărit din 
mână, îți aminteşti, iar eu i-am urmărit din ochi traiectoria care s- 
a încheiat aici, după saltea. Dar eram mult prea grăbiţi să 
evacuăm sala, aşa că l-am lăsat unde era. Lipsesc cele trei gloanțe 
pe care le-a tras în tine de la un metru. 

- Nici acum nu înțeleg cum de nu m-a nimerit. 

- Graba strică treaba, tăticu”! Şi apoi gândeşte-te, ai apărut 
din senin precum Attila, biciul lui Dumnezeu; păreai hotărât să-l 
faci să-şi înghită pistolul. Cum să nu-i tremure mâna bietului 
om... 

- Mariane, cu toate că nu e rău că avem o armă, cred că cel 
mai bun lucru pe care l-am putea face ar fi să ne urcăm în şalupă 
şi să ne grăbim să anunțăm autorităţile că ticăloşii, au fost azi de 
dimineață pe vasul Tudor Vladimirescu, că au debarcat şi că e 
foarte posibil să se întoarcă aici. 

-  Dă-i, Doamne, românului mintea cea de pe urmă, face 
Marian cu ochii închişi. Asta trebuia s-o faci matale încă mai 
demult. Mai dă-mi un gât de apă; şi lasă naibii clondiru' lângă 
mine, că mi se usucă buzele! 

După ce trage câteva înghițituri Marian deschide ochiul teafăr 
şi, privind în tavan, începe să enumere. 

- Ideea ta nu-i de lepădat, dar... Poate e prea târziu. Poate ne 
întâlnim pe drum nas în nas cu băieţii şi atunci chiar că am 
încurcat-o. De ce să-l primejduim şi pe moş Isaia, care nu-i 
vinovat cu nimic, şi-l aşteaptă baba acasă? 

Ridică o mână şi curmă dintr-o dată protestele moşului. 

- Lasă, moş Isaia, ştiu eu mai bine ce-i de făcut. Eu rămân 
aici cu domnişoara infirmieră. Punem lucrurile astfel la cale încât 
prietenii noştri, dacă vin, să nu mai poată pleca înainte de a ne 
sosi întăriri. Asta se poate face. Moş Isaia se urcă în şalupă şi roiu’ 
la vale până la Sfântu”, unde dă alarma. Ştii ce să spui şi cui să 
spui, moş Isaia? 

Dar bătrânul şi-a înfundat căciula peste plete şi e pe picior de 
plecare. Dă doar din cap. 

- Atunci poți pleca. Dacă te întâlneşti cumva cu ei, ceea ce n- 
aş crede, că de aceea te şi trimit la vale, de unde n-au cum să 
vină, nu te teme. Cu matale n-au nimic. Îţi vezi de treabă! N-ai 
văzut, n-ai auzit! 

Am rămas numai noi doi. Afară se întunecă văzând cu ochii. 
Aşteptăm în tăcere până auzim păcănitul motorului şalupei 
îndepărtându-se încet. Scot două Mărăşeşti, le aprind şi îi dau una 
lui Marian. Pufăie gânditor după care începe să dea instrucțiuni. 

- Nu trebuie sâ ne lăsăm surprinşi de venirea lor. Să nu 
bănuiască prezența noastră aici. Ar fi o prostie să riscăm inutil. 
Cred că voi veni pe calea apei, dar nu-i exclus să fi făcut rost de o 
maşină. Deci trebuie să ne despărțim. Unul va supraveghea 
debarcaderul şi coliba de peste drum unde zace marfa, celălalt se 
va ascunde în preajma grindului, în aşteptarea maşinii. Unde vrei 
să stai, fotoliu de orchestră sau la balcon? 

- Cred că ar fi mai bine ca tu să rămâi aici, mă duc eu pe 
grind, e mult de mers şi tu eşti slăbit... 

- Mă faci să plâng! Bine, fie cum vrei tu. 

Uriaşul se îndreaptă deodată şi se ridică în picioare. Se 
apleacă apoi şi ridică de pe podea toporişca uitată de moş Isaia. 

- Ca pe vremea lui Decebal! rânjeşte ciclopul. 

- Îți dau ţie pistolul, mă ofer eu. 

- Îmi dai şi un ochi? Ţine-ţi puşcociul că tot nu bate până pe 
malul celălalt. Şi vezi să nu te împuşti singur. 

După ce am şters urmele trecerii noastre am părăsit coliba. 
Marian şi-a ales drept punct de observaţie tufişurile din spatele 
şopronului, s-a aşezat pe o grămadă de lemne şi îmi dă ultimele 
sfaturi. 

- Să nu care cumva să fumezi. Te dai de gol de la un 
kilometru. Cască bine ochii şi stai liniştit. Caută un loc în care să 
nu poți fi văzut, dar de unde poți vedea și... 

Îl întrerup enervat. 

- Să aibă apă caldă şi vedere la mare. Spune-mi mai bine 
cum ne anunțăm unul pe celălalt; dăm un anunț la mica 
publicitate? Domn serios, nefumător, pistol cu surdină, caut asociat, 
adresați căsuţa... 

-  Şterge-o şi descurcă-te singur cum ştii. 

Când am urcat pe grind s-a făcut noapte. Dar o noapte 
frumoasă de august, cu cerul spuzit de stele; o uşoară adiere 
călduţă face să foşnească tainic trestiile. Ici şi colo câte o broască 
încearcă vocalize în aşteptarea apropiatului concert care are loc 
negreşit odată cu răsăritul lunii. Până şi țânțarii parcă nu mai 
sunt atât de feroci în noaptea asta. Stau în umbra unei sălcii şi mă 
gândesc la Marian. Parcă ar avea şapte vieți în el. Nici nu te-ai 
aştepta să descoperi un astfel de om de acţiune într-un şoarece de 
bibliotecă, veşnic îngropat sub maldăre de dicționare. Dar cu el 
alături privesc cu multă încredere viitorul. 

Deasupra întinderii de stuf răsare fantomatic luna. 

CAPITOLUL XXII În care dau din coate sub clar de lună 


Pe Marian l-am auzit venind încă de departe. Am ieşit din 
umbra salciei aşteptându-l pe creasta grindului. Cămaşa mea albă 
de ospătar cred că poate fi văzută de la o poştă la lumina lunii. 
Marian se opreşte în umbra grindului, la picioarele mele. 

- Bună ţintă, n-am ce zice! Până şi eu, cu un singur ochi, te- 
aş nimeri. 

-  Amieşit la lumină să nu mă cauti, îl lămuresc răbdător. 

- Şi cine ţi-a spus că cel care se apropie eram eu şi nu 
altcineva? Victoraş, de pildă. 

- Nu puteai fi decât tu, fac eu încăpățânat. Nici ţipenie cât 
vezi cu ochii. 

- Adevărat, dar nici nu vezi prea departe. Te-ai mira dacă ai 
şti câți viermuiesc în jurul colibei. 

- Au sosit? murmur neîncrezător. 

- Ba bine că nu. Au picat acum vreao zece minute, într-o 
lotcă. Cu lanterne şi pistoale în mâini au controlat amândouă 
colibele. Lotca e legată de debarcader, păzită de unul mai 
subțiratic. Cel mai prăpădit dintre ei. Dar omul se roteşte tot 
timpul în jurul lui, de parcă ar fi pe rulmenţi. Sunt cam speriați de 
bombe. 

- Şi ceilalți? 

- Sunt dincolo, să-şi facă bagajul. Nu cred că vor întârzia 
prea mult. Ce zici, încercăm să punem mâna pe lotcă? Măcar s-o 
scăpăm la vale. Ştiu că te pricepi la treaba asta. 

Sunt pentru. Aproape alergăm  îndreptându-ne spre 
debarcader. Este lună plină şi se vede ca-n palmă. Lângă şopron 
ne oprim să ne tragem sufletul. Marian îmi arată o umbră în 
picioare lângă debarcader. Într-adevăr omul este foarte atent şi se 
întoarce mereu când într-o direcție când în alta. La coliba de pe 
celălalt mal se zăreşte fereastra slab luminată. 

- Aş putea să-l împuşc, propun cu jumătate de gură. 

- Ai putea să-l împuşti! mă maimuțăreşte Marian în bătaie de 
joc. Personal nu am nimic împotrivă, dacă garantezi că îl lichidezi 
din primul foc. Dar dacă trimiţi glonțul la primărie? Tipul îşi va 
goli întreg încărcătorul spre noi şi cred că e mai calificat decât tine 
la proba asta. După care, chiar dacă scăpăm nevătămaţi, ne 

pomenim şi cu ceilalți pe urmele noastre. Îți surâde perspectiva? 
Aici trebuie lucrat cu cap, aşa că lasă totul pe seama mea. 

- Dacă ai atâta minte, atunci de ce te-ai mai ostenit să mă 
inviți şi pe mine la spectacol? 

Marian dă să-mi răspundă, când auzim deodată zgomotul 
caracteristic al unui motor de automobil urmat apoi de cel al unei 
portiere trântite. Regret că mi-am părăsit postul de pe grind. Aş fi 
ştiut cu o clipă mai devreme la ce ne putem aştepta. 

- Nu cred să fie întăririle noastre, şopteşte Marian. E încă 
prea devreme. Mai degrabă lor le sosesc întăriri. Drace! 

Exclamațţia era adresată celui de la debarcader, care între timp 
a dispărut fără urmă. Din spatele colibei, dinspre grind, se apropie 
o lumină tremurătoare. Probabil o lanternă de buzunar. Curând 
am putut desluşi două umbre care s-au îndreptat grăbite spre apă, 
întâmpinate de cel lăsat de pază, reapărut ca din pământ. 

Marian îşi lasă mâna grea pe umărul meu şi îmi şopteşte. 

- Cocoş, dă fuga şi aranjează-le maşina. Dacă poţi, fă în aşa 
fel încât la prima vedere să nu se cunoască că a umblat cineva la 
ea. Nu cred să mai fie cineva pe acolo, totuşi fii atent. Valea! 

Noaptea asta luminoasă nu prea îmi este pe plac şi am pierdut 
mult timp să mă pot furişa până la maşină. Prin împrejurimi e 
pustiu; doar un ghemotoc întunecat trece iute drumul, 
înfundându-se în întuneric: un arici plecat la vânătoare. 

Constat că portierele nu sunt încuiate şi că aproape nici nu 
mai e nevoie să scot turismul din funcțiune: roțile din spate sunt 
înfundate până la butuc într-o groapă de noroi. Este o maşină 
puternică, un Alfa Romeo de tip sport, dar nu cred să poată fi 
scoasă aşa de uşor din noroiul adânc. Bănuiesc că s-au apropiat 
prin întuneric, fără a folosi farurile şi au nimerit în groapă. 

Deschid capota motorului şi, încordându-mă puţin, deşurubez 
la repezeală bujiile. Apoi înhăţ şi cheia de contact, în nădejdea că 
nu au şi alta de rezervă. Îmi sfârşesc opera înfigând un cocoloş de 
noroi pe gura ţevii de eşapament. Cred că vor avea cu ce să se 
distreze! Sunt mulțumit de mine şi mă grăbesc să mă întorc la 
Marian. În prima clipă nu îl găsesc şi intru în panică: apoi aud 
chiar lângă mine binecunoscutul bas: 

- Ei? 

- S-a făcut. Dar maşina e înțepenită fără speranţă în mocirlă. 
Pe aici ce s-a mai întâmplat? 

- Au trecut cu toții dincolo. Aşa că şomăm. 

- Chiar nu putem face nimic? 

- Am putea face o groază de lucruri; aşa, să mai treacă 
timpul. Dar dacă iese prost, nu uita că ne pot folosi drept ostatici 
atunci când vor pica şalupele Poliţiei. 

Marian are dreptate; ca de obicei. Într-adevăr, e cazul să fim 
prudenti. 

- Decât să prindem rădăcini aici, ceva tot mai putem face. E 
clar că nu se pot retrage pe calea apei; cu o barcă greu încărcată, 
trăgând la rame împotriva curentului, până la Tulcea, greu de 
imaginat. Unde mai pui că lotca e de furat, pun mâna în foc. Au de 
gând să părăsească scena pe scara de incendiu. 

- Adică? 

- Cu maşina. Până unde, asta nu mai ştiu. 

-  TŢi-am spus că e în noroi până la butuci. Sunt mulți şi, dacă 
mai pui la socoteală şi marfa... 

- Tocmai pentru că sunt mulți, împreună vor izbuti într-un 
fel sau altul să despotmolească rabla. 

- Nu judeca toate mașinile după a ta. 

- A mea e cea mai maşină. Celelalte... o apă şi-un pământ! 

- E un Alfa Romeo, tip sport, încep să mă enervez. 

- Pog’ să fie. Tot rablă e! Şi, revenind la oile noastre: eu zic că 
n-ar fi rău să fim şi noi în preajma lui Romeo ăsta al lor. Trebuie 
să le împiedicăm cu orice preț plecarea, până la ivirea Poliţiei. În 
acelaş timp insă, vom încerca să ne păzim şi pielea. Ce zici? 

- Deci mizăm pe un singur număr? fac eu nehotărât. 

- Da. Numărul câştigător. Pe cai, domnilor! 

Marian mai are obrăznicia să intre în colibă să ia sticla cu apă. 
După ce o goleşte, mi se adresează amenințător: 

- Ascultă, dascăle: dacă cumva ne încăierăm cu ei, nu uita 
că Victoraş e al meu! 

- Ti-l cedez cu dragă inimă. Din partea mea poți să ţi-l şi 
împăiezi. 

- Nu-i rea deloc ideea. Îl voi dona Muzeului Deltei din Tulcea: 
„Animal feroce, exemplar unic: se hrăneşte de preferință cu profesori 
de sport care se hazardează neînsoțiți...” 

Marian tot bate câmpii dar abia îl ascult: suntem amândoi de o 
bună dispoziție deplasată față de momentul pe care îl trăim. Mă 
gândesc cu mulțumire că Ana e în siguranță. Ce o fi gândind 
despre mine? Dar căpitanul Mihăilă? lar în ceea ce îl priveşte pe 
moş Isaia, desigur că la ora asta doarme liniştit, după ce a pus pe 
jăratec toată rețeaua Poliţiei. 

Refacem pe întuneric drumul până la grind şi de data asta 
izbutesc să-mi înfig un ciot ascuţit de stuf în gleznă: dar plec 
şchiopătând mai departe. Aş da nu ştiu cât să pot fuma o ţigară. 
Scot una de la buzunarul de la piept şi mi-o înfig în gură, măcar 
să simt gustul tutunului. Marian întinde mâna şi cu un bobârnac 
mi-o zboară cât colo, fără un cuvânt. Duc mâna la tâmplă şi o 
flutur semnificativ. Dialogul nostru mut continuă până ajungem la 
maşină. Bine că nu ne vede nimeni... 

Căutăm cu grijă un post de observaţie şi ne instalăm în umbra 
unei sălcii bătrâne, la vreo douăzeci de metri de automobilul 
abandonat în mocirlă. În jurul meu bâzâie şi ţiuie roiuri de țânțari. 

După câtva timp mi se pare că bâzâitul lor monoton este 
acoperit de un altul, mai puternic, ce se apropie din depărtare. Mă 
răsucesc către prietenul meu, care ridică un deget impunând 
tăcere. Ascultăm încordaţi. Într-adevăr, se aude motorul unui 
elicopter care zboară în noapte undeva deasupra bălții. Marian îmi 
trage un cot. 

- Presimt că în noaptea asta dorm la mine în pat. Pista de 
aterizare e chiar în spatele casei mele, băiețaş! 

Bucuria noastră e însă de scurtă durată. În loc să se apropie 
motorul a hururit o vreme în depărtare, apoi a amuţit pe 
neaşteptate. Ne privim consternați. Crezusem că vor pica asupra 
bandiţilor cu farurile aprinse şi cu focuri de armă din cer... Să fi 
greşit locul? 

Tăcerea parcă nefirească care se lăsase fu întreruptă de 
măcăitul revoltat şi răguşit al unui rățoi, izbucnit chiar din stuful 
din apropierea noastră. Miile de zgomote ale vieții nocturne din 
împărăția apelor a umplut văzduhul sub clarul de lună. Deodată, 
ca la comandă, ne-am încordat amândoi: dinspre colibă se apropia 
o ceată de oameni călcând apăsat. 


106 


CAPITOLUL XXIII În care nu stau în banca mea 


Cele patru umbre s-au oprit în dreptul maşinii, depun pe 
pământ un morman de pachete şi se întorc grăbiţi în direcția de 
unde veniseră, dispărând pe rând în întuneric. 

- Asta-i marfa? întreabă Marian în şoaptă. 

- Probabil, dar se trudesc degeaba. N-au rămas decât ţevile 
goale. Pungile cu narcotic le-am scos împreună cu Ana şi le-am 
stivuit frumos în godinul din colibă. Nu cred că le-a trăznit prin 
minte să caute acolo. 

- De unde ştii că mai sunt acolo? Crezi că frații nu şi-au dat 
seama că marfa s-a evaporat? Doar au avut lumină destulă. Poate 
însă că, pur şi simplu, sunt prea grăbiţi şi nu au timp să desfacă 
ţevile bucată cu bucată, aşa cum ai făcut tu. Sunt siguri că marfa 
este la locul ei şi vor burduşi maşina cu toate feroteniile astea... 
Iar pungile sunt de mult la Poliție, să fii matale sănătos! 

Ceea ce spune Marian este cât se poate de logic dar vreau să 
mă conving cu ochii mei. Aşa că mă ridic din spatele sălciei şi mă 
îndrept hotărât către grămada de pachete abandonată în mijlocul 
drumului. 

Primele două pachete nu conțin decât ţevile goale şi tocmai 
întind mâna spre al treilea când Marian mă anunţă scurt: 

- Atenție, vine un măciucar! 

Ridic ochii şi într-adevăr văd o umbră apropiindu-se grăbită. 
Abia am timp să mă furişez în spatele automobilului. Îmi blestem 
în gând curiozitatea neghioabă. Paşii se apropie şi aud cum omul 
aruncă la pământ un vraf de pachete după care se îndreaptă cu un 
oftat. Stau ghemuit în spatele portbagajului şi nu ştiu ce să fac. 
Dar sunt scutit de pacostea unor asemenea frământări. Individul 
ocoleşte maşina şi se opreşte trăznit la vederea mea. O clipă ne 
privim drept în ochi. După care începem să ne mişcăm. Eu doar cu 
o fracțiune de secundă înaintea lui. Stânga mea cu degetele întinse 
îl nimereşte exact sub centură înfundându-se în dreptul ficatului; 
de durere tipul se frânge de mijloc; dar în mână i-a şi apărut o 
armă cu țeava scurtă. Cu genunchiul îi prind încheietura mâinii şi 
i-o blochez de marginea portbagajului în timp ce cu dreapta îl 
fulger cu sete peste ceafă; băiatul se înfige ca un berbec în tabla 

care desigur că a răsunat ca un gong, dar din păcate nu mă pot 
bucura de acest sunet căci mai apucă să slobozească un foc. 

Detunătura mă asurzeşte şi de surprindere scap trupul 
adversarului meu care se prăbuşeşte în noroi. Marian e lângă mine 
şi mă înhaţă de guler. 

- Ai pățit ceva? 

-  N-nu, izbutesc să bâlbâi. 

Ne retragem în fugă în spatele sălciei noastre cărându-l pe cel 
leşinat ca pe un sac de cartofi. Mă întorc alergând la maşină şi 
revin cu un revolver cu butoi, fără surdină. Prizonierul nostru 
geme şi încearcă să se ridice dar Marian se apleacă şi meştereşte 
ceva pe întuneric, după care se face tăcere. 

Strângem nervoşi armele şi privim cu încordare pe grind în jos. 
Am palmele umede iar pulsul a luat-o razna. 

Sosesc răsfirați pe amândouă marginile drumului folosind 
umbra peretelui de stuf. Număr cinci siluete. 

- Nu tragi până nu-ți spun eu, şopteşte răguşit Marian, fără 
să-i piardă din ochi. 

Încuviinţez din cap înghițind în sec. Nici salivă nu mai am. 

Adversarii noştri se apropie păstrând distanță între ei şi 
folosindu-se de orice acoperire, dar înaintează repede şi fără 
ezitare. Înconjoară maşina şi cercetează rapid locul. Unul dintre ei 
deschide portiera şi se apleacă înăuntru cu arma în mână. Privesc 
înebuniți în toate părțile. 

Fără să vreau mi-am reținut răsuflarea; îmi dau seama că 
strâng prea tare trăgaciul şi slăbesc pe loc încordarea arătătorului 
de frică să nu scap cumva un foc. 

Bandiţii se sfătuiesc scurt şi par a fi luat o hotărâre. Unul 
dintre ei, în care cred că îl cunosc pe Tony, deschide portiera din 
spate şi scoate o valiză diplomat, după care pornesc toţi cu braţele 
încărcate de pachete pe grind în sus, abandonând maşina şi pe cel 
dispărut. 

Ne ridicăm încet. Nu mai ştiu ce să cred. Mă pregătesc să ies 
de după salcie dar simt cum sunt tras înapoi. 

- Stai pe loc! S-ar putea să fie o capcană. 

Aşteptăm în tăcere câteva minute. Apoi zgomotul unui motor 
puternic ne surprinde auzul. 

Pornim ca la start. 

- Ne-au dus, urlă Marian aruncându-se la volan. 

Înşurubez cu înfrigurare bujiile şi îi arunc cheile prietenului 
meu. Motorul porneşte aproape instantaneu. Figura cu cocoloşul 
de noroi este deci un basm de adormit copii. 

Maşina tremură din toate încheieturile, roțile se învârt 
nebuneşte în noroi, dar nu ne clintim din loc. Pun umărul şi 
împing din răsputeri. Am senzația unor scene trăite parcă într-o 
altă viață şi mă revăd întins în mocirlă în timp ce bandiții se pierd 
în noapte. 

Marian se pregăteşte să coboare şi îmi face semn să-i iau locul 
la volan. Mă execut supus. Bag într-a doua şi accelerez în delir. 
Maşina are tracțiunea pe față şi roțile care se rotesc cu furie îl 
împroaşcă pe bietul Marian cu noroi. Mâna lui enormă s-a albit pe 
rama geamului din stânga mea. Deodată o zmucitură puternică şi 
mâna dispare. Nu văd nimic în față, cu toate acestea nu 
îndrăznesc să aprind farurile. Simt cum derapez lateral, totuşi 
înaintez pieziş. Redresez uşor, trec peste o groapă adâncă ascunsă 
sub apă care îmi zguduie întreg universul; maşina se roteşte acum 
spre dreapta amenințând să intre în baltă. O clipă iau mâinile de 
pe volan, apoi accelerez uşor. Izbutesc astfel să redresez bolidul şi 
imediat trec într-a treia. Simt în sfârşit pământ tare sub roți, 
făgaşurile sunt încă adânci, mă zgâlțâie serios. Nu e momentul să 
încetinesc şi nici să-l aştept pe Marian. De altfel aproape că l-am 
uitat. 

Cu stânga ţin strâns volanul iar cu dreapta caut pe sub bord 
şi într-adevăr găsesc caseta pregătită. O împing în locaşul ei şi pe 
loc cele două difuzoare stereofonice inundă cu muzică spațiul 
interior al vehiculului. 

Între timp derapez; redresez din nou; ritmul muzicii parcă mă 
îmbată. Totul devine ireal. Gonesc în noapte fără urmă de lumini, 
mai mult pe ghicite; mi-am părăsit prietenul în mijlocul drumului, 
cu noroiul până la genunchi. Dar ceva mai puternic decât mine mă 
face să trec fără şovăire într-a patra, să mă simt uşor ca un fulg şi 
detaşat de toate. Încordarea, oboseala, muzica, sentimentul de a 
nu mai fi cel vânat, greu de spus. 

Virez din instinct şi într-adevăr digul apare deodată, uriaş şi 
alb, drept în față. Cu motorul urlând urc ca pe zidul morții şi 
zmucesc din răsputeri volanul spre stânga. Cauciucurile aproape 
că ies de pe jenți şi muşcă din malul abrupt, dar printr-o minune 
mă mențin pe dig. 

La mai puțin de o sută de metri înaintea mea saltă stopurile 
roşii ale maşinii urmărite. 

CAPITOLUL XXIV În care ascult muzică şi nu numai atât 


În noaptea aceea puternicul Alfa Romeo a dat tot ce putea da, 
ba poate chiar mai mult decât atât. A fost însă ultimul său drum. 
Pe platforma Poliţiei din Tulcea, unde am revăzut automobilul la 
lumina zilei, arăta ca o uriaşă cutie de conserve, strivită şi 
ciuruită. E adevărat că zărisem parcă de câteva ori flăcări galben- 
roşcate izbucnind din maşina pe care o urmăream, dar eram prea 
ocupat cu manevrele pentru a le da importanţă sau a-mi închipui 
că se trage asupra mea. 

Examenul de conducere îl luasem cu vreo doi ani în urmă, la 
insistențele Bătrânului, iar de atunci rar avusesem prilejul să 
conduc. Dar o maşină puternică, sport, era cu totul altceva decât 
vechitura care îmi suportase cu stoicism greşelile de începător. 

lar acum rulam cu viteză nebună, cu farurile stinse; muzica 
acoperea zgomotul motorului şi al împuşcăturilor, iar în fața mea o 
altă maşină, ticsită cu bandiți, gonea ca o nălucă: fugeau de mine! 
Trebuie să recunoaşteți că asemenea lucru ţi se poate urca la cap. 
Ceea ce de altfel s-a şi întâmplat; în noaptea asta mă simțeam 
invulnerabil. 

Simţeam o durere ascuţită în piciorul rănit, motiv pentru care 
nici nu l-am prea folosit, ținând pedala accelerației strivită la 
podea. 

După un timp ieşim din drumul secundar în şoseaua pe care 
asfaltul străluceşte înşelător în lumina lunii. Parcă încep să 
recunosc locurile. 

La a doua curbă i-am ajuns din urmă. Gonim acum bară lângă 
bară; aruncându-mi neglijent privirea pe kilometraj văd acul 
indicator oscilând între 110 şi 120. Trebuie să mărturisesc că 
faptul nu mă impresionează în mod deosebit. Mă întreb pasiv dacă 
e vorba de kilometri ori mile... 

Şoseaua se întinde acum palidă, în linie dreaptă. Cam îngustă, 
din cauza vitezei. Țâşnesc totuşi pe lângă limuzina duşmanilor 
mei, încercând să le tai calea. În timp ce trompetele urcă spre cer 
într-un vaiet nebun, geamul din dreapta-spate se face mii de 
cioburi. 

Cei de alături nu sunt însă începători: un şoc puternic primit 
lateral mă face să mă îndepărtez, aproape pe două roți, către viile 

ce mărginesc în stânga şoseaua. Fără a ridica piciorul de pe 
acceleraţie revin pe dreapta cu o infimă rotație a volanului, 
ajungând paralel cu bolidul urmărit. 

Operația se repetă, sunt lovit din nou dintr-o parte, aud tabla 
cedând, dar de data asta am învăţat lecţia; strâng bine volanul şi 
am plăcerea să-i văd deviind periculos către şanţ stârnind jerbe de 
praf. 

Glasul catifelat de ştiucă al solistului se stinge într-un ultim 
acord care îmi sugerează ceva fără întoarcere, ireversibil, s-a 
terminat, ce mai! 

Şi aşa a şi fost... 

Un timp gonim alături. Ţin pedala strivită la refuz şi cu mâna 
liberă întorc caseta. Aceeaşi orchestră, acelaşi ritm. Răsuflu 
uşurat, ca un planorist care simte din nou tăria aerului sub aripi... 

Ştiu că în curând vom intra într-o curbă strânsă. Dar oricât aş 
apăsa pe accelerație înaintăm aripă lângă aripă. Fie ce-o fi! Calc 
hotărât ambreiajul. Scos din sarcină motorul urlă mărindu-şi 
turaţia peste orice limită. Îmi dau seama că în fiecare clipă cutia 
de viteze se poate face fărâme, totuşi mai întârzii un pic în timp ce 
pierd vizibil teren, după care mă hotărăsc, parcă cu regret şi 
ambreiez ridicând brusc piciorul. 

Demarajul mă înfundă cu umerii în spătar. Am trecut în 
depăşire ca o cometă şi, virând fulgerător, am ocupat culoarul din 
dreapta. Cu dinţii încleştați am frânat pe neaşteptate. 

Cei din spate au reuşit să treacă la mai puţin de o palmă, 
evitând ciocnirea. Am aprins, în sfârşit, farurile. Curba apare 
halucinantă, ca într-un vis rău, drept în fața limuzinei. O văd 
clătinându-se din efortul de a frâna. Dar e prea târziu. În timp ce 
Alfa Romeo se opreşte rotindu-se violent, ocupând toată lățimea 
şoselei, celălalt vehicul, mânat de inerție, trece prin parapet 
pulverizându-l şi se răstoarnă. O dată, de două ori, de fiecare dată 
desprinzându-se bucăţi din el. 

Sting farurile, scot caseta şi îmi aprind o ţigară. 

Abia acum observ cât de tare îmi tremură genunchii. 

CAPITOLUL XXV În care pușca nu ia foc, păsărică cu 
noroc 


Nu aveam cum bănui că putea fi ultima mea țigară. 
Consideram ca pe ceva firesc faptul că scăpasem nevătămat şi că 
tâlharii zăceau printre sfărâmăturile limuzinei; acum singura mea 
grijă era de a mă hotări încotro s-o pornesc: înainte spre Tulcea, 
ori înapoi să-mi recuperez prietenul. 

Ţeava rece a pistolului mi se înfige pe neaşteptate după 
ureche. O arătare cumplită a răsărit lângă mine şi în lumina lunii 
îl recunosc pe Tony, omul cu şapte vieți. Ne privim în ochi şi nu 
citesc decât moarte. O frică animalică, aproape consistentă, mă 
năpădeşte şi simt cum amorțesc ca o broscuță sub privirea 
şarpelui. 

Dar Tony se vede nevoit să amâne executarea sentinței pe care 
i-o citisem în ochi. E limpede că nu e în stare să conducă. Doar o 
voință ieşită din comun mai poate menține în picioare ruina 
aceasta însângerată. Sub amenințarea pistolului îi deschid 
portiera din spate. Durează o veşnicie până când Tony izbuteşte 
să-şi introducă rămăşiţele în maşină. Îi simt respiraţia şuierătoare 
în ceafă. Aştept cu mâinile aşezate sus, la vedere, pe volan. 

- Go! 

Contact. Semnalizare stânga. Maşina se urneşte încet şi începe 
să ruleze pe şosea în timp ce transpir ca la examenul de 
conducere. Când acul kilometrajului ajunge în dreptul cifrei 50 
Tony mă bate pe umăr. Cu pistolul. Înţeleg că asta este viteza de 
croazieră pe care o doreşte clientul meu de pe bancheta din spate 
şi îi fac imediat pe plac. 

O vreme ne târâm ca după mort, în deplină tăcere. Geamurile 
sunt sparte şi înăuntru pătrunde aer rece, dar simt un miros 
greţos de sânge şi sudoare. Încet încet inima îmi coboară din gât şi 
becurile din spatele frunţii încep să pâlpâie anemic. Ce o fi având 
de gând arătarea? Ce mai speră? În curând se luminează şi la 
viteza cu care înaintăm vom ajunge la Tulcea în plină zi. Nu ştiu ce 
să cred. Dealtfel nu izbutesc să raționez decât foarte puţin, încet, 
cu noduri. Frica prin care am trecut m-a paralizat. Şi nici nu 

îndrăznesc să-i fac lui Tony vreo figură luându-l pe neaşteptate, 
individul este mult prea periculos. 

Deodată mă încordez: pe şosea un grup de oameni se agită 
facându-mi semne să opresc. Prin spătarul scaunului simt 
apăsarea pistolului iar vocea spartă a lui Tony răsună poruncitor. 
Clar, nu trebuie să opresc. Dar dacă e vorba de un baraj al 
Poliţiei? Parcă de pe acum simt gustul glonțului în coaste. Zăresc 
un triunghi reflectorizant aşezat reglementar iar în spatele 
oamenilor un Aro tras la marginea drumului. Şi mă hotărăsc. 

În timp ce accelerez aprind faza mare şi claxonez neîncetat. 
Bieţii oameni sar în lături ca potârnichile şi trecem precum o vijelie 
pe lângă ei urmăriți de un cor de blesteme şi înjurături. 

Până la Tulcea alte întâmplări demne de a fi consemnate în 
jurnalul de bord nu au mai fost. Îmi amintesc doar că spre 
dimineață am dârdâit serios de frig. 

Eram obosit şi înfrigurat, spaima îmi trecuse şi singurul lucru 
care mă mai ţinea treaz, era o vagă curiozitate. Şi nu mă pot 
plânge, am fost servit. 

- Stop! 

Ne aflăm în apropierea unei intersecții şi Tony îmi arată un 
panou indicator din marginea drumului, cu un H mare albastru pe 
fond alb. Îmi pică fisa urgent şi mă întorc amabil către clientul 
meu. 

- Vrei să te duc la spital? 

Ţip la el ca la un surd, cu reflexul omului care nu ştie limbi 
străine. Dar mă fac înțeles. Tony clipeşte afirmativ. Scot capul pe 
geam şi opresc un trecător matinal. După ce aruncă o privire 
neîncrezătoare asupra automobilului, omul se răsuceşte cu fața 
spre intersecție şi îmi dă lămuriri fiuturându-şi brațele în timp ce 
spătarul scaunului face un absces chiar în spinarea mea. 
Mulţumesc politicos şi pornim mai departe. 

În dreptul grilajului de la intrarea spitalului am oprit încet, 
pentru a menaja pe marele rănit pe care îl transportasem până 
aici. Mă cuprinsese sentimentul acela de mulțumire pe care îl ai 
după ce ai făcut o faptă bună. 

Am coborât din maşină şi am deschis portiera din spate 
pregătindu-mă să-l ajut pe bietul om să coboare. Din penumbră 
doi ochi reci mă privesc inexpresiv. Pistolul greu se ridică încet şi 
se opreşte la înălțimea pieptului meu: 

Clic! 

CAPITOLUL XXVI În care descâlcesc ghemul 


Nu încape îndoială că îngerul meu păzitor trebuie că a prestat 
ore suplimentare în zilele acelea, altfel nu se explică faptul că 
pistolul cu care fusesem ţinut la respect nu era bun decât pentru 
impresionarea adversarului, Tony uitând cu desăvârşire, în toiul 
evenimentelor, că trăsese toate gloanțele în timpul urmăririi 
infernale... 

În faţa evidenţei am izbucnit într-un justificat hohot de râs 
nervos, criminalul a început însă să se smiorcăie de ciudă, mai- 
mai că-mi venea să-l consolez. În mintea lui apăream desigur drept 
principalul vinovat al nereuşitei sale şi nici măcar nu se putea 
mângâia cu gândui de a mă fi lichidat. O crimă în plus nu mai 
conta în palmaresul său, şi aşa destul de bogat, când ştia desigur 
că la noi pedeapsa capitală fusese abolită... 

Cei de la camera de gardă a spitalului s-au călcat în picioare 
să-l întâmpine pe Tony cu brațele deschise, când au aflat că este 
cetățean străin; imediat o injecție anti-tetanos, câteva radiografii, 
unde trebuia şi unde nu trebuia, electro-cardiogramă, pansamente 
sterile şi, minune, o rezervă cochetă, numai pentru el singur, după 
ce observasem prin saloane şi câte doi într-un pat... N-am avut 
inima să le stric de la început plăcerea, însă dulcea euforie a 
încetat brusc când le-am dezvăluit adevărata situație a 
pacientului. Drept, urmare, la uşa rezervei a fost adus un scaun, 
pe acesta a luat loc polițistul venit în mare grabă după anunţul 
meu telefonic, iar eu mi-am luat un călduros rămas bun de la 
medicul de gardă, a cărui grimasă putea fi interpretată oricum. 
Ufff! Bine că am scăpat de mirosul de spital... 

La sediul Poliției județene am moțăit un timp nedefinit într-un 
birou până când am fost trezit, ați ghicit desigur, de căpitanul 
Mihăilă în carne şi oase. Dar un Mihăilă sumbru, de 
nerecunoscut. Şi-a notat declaraţiile mele vrând să ştie absolut 
totul. Apoi, cu o evidentă satisfacție răutăcioasă, s-a apucat să-mi 
facă un duş rece. 

- Domnule Alexandru, să recapitulăm pe scurt: ați călătorit 
clandestin pe un vas turistic, v-aţi acordat o copioasă gustare de 
dimineață fără s-o achitaţi, cu toate că la hotel vă aştepta micul 
dejun, plătit de mine! Aţi bruscat un ospătar nevinovat luându-i şi 

hainele; ați condus fără a avea permisul asupra dumneavoastră; 
exces de viteză... producerea unui accident fatal... Aveţi permis de 
port-armă? 

Înghit în sec, în loc de răspuns. 

- Atât la Crişan cât şi la Mila 23 există telefon, telegraf, post 
de Poliţie. De ce nu le-aţi folosit? 

(Chiar, ce a fost oare în capul meu?) 

- Ați comis o seamă de nelegalități, care nu se justifică 
nicicum. Unde am ajunge dacă fiecare ar face dreptate pe cont 
propriu?! 

- Domnule căpitan, să ştiţi că... încep eu să mă bâlbâi. 

- Mihăilă mă priveşte ţintă şi izbucneşte brusc în râs. 

- Hai, las-o baltă! Bine că eşti teafăr. 

Sesizez că mă tutuieşte din nou şi îmi vine inima la loc. Îmi 
oferă în sfârşit ţigara după care jinduisem şi mi se adresează, cu 
un cu totul alt ton: 

- Ai avut noroc cu carul. Pentru noi însă este o pierdere 
ireparabilă. Moartea lui Victor Lungulescu şi a celorlalți, vreau să 
spun, adaugă malițios. 

- Pot să întreb de ce? 

- Pentru că nu cred ca Tony să fie dispus să facă mărturisiri 
complete, iar Lungulescu duce cu el în mormânt o serie de 
amănunte pe care nu ne rămâne decât să încercăm a le reconstitui 
logic. 

-  Cerola jucat în definitiv Victoraş? 

- Nu bănuieşti? El este asasinul lui Julius Balotă, alias 
Julică, aşa cum l-ai cunoscut. Acesta era un bişnițar din 
Constanţa, racolat de un reprezentant al traficanţilor. Nu ştiu 
când şi cum a intrat Lungulescu în afacere, presupun că Balotă, 
care nu rezista la băutură, l-a pus la curent într-un elan de beţiv... 
l-a spus cum a ridicat din port, cu acte false, un lot de țevi 
destinat unui combinat chimic, cum a depozitat ţevile într-o 
ascunzătoare ideală, descoperită de el, în deltă. Mai departe însă 
discutăm pe drum, trebuie să plecăm la Constanţa, de unde tu vei 
fi transportat mai departe, la Neptun. Să nu pierdem vremea, 
urmează-mă. 

Nici nu ştiu când am ajuns la Constanţa ascultându-l pe 
Mihăilă pe măsură ce  descâlcea pentru mine ghemul 
evenimentelor din urmă. 

Mi-a vorbit de asaltul pe care îl aveam de suportat în ultima 
vreme la porțile țării din partea unei categorii de răufăcători cu 

care nu eram obişnuiţi, traficanţii de stupefiante. Diletanţii în 
materie, susținea el, sunt de cele mai multe ori prinşi cu mâţa în 
sac chiar la punctele vamale, pe când rechinii cei mari, filierele 
organizate, născocesc mereu noi şi ingenioase metode de a-şi 
tranzita marfa lor aducătoare de nenorociri până pe piețele vestice. 
Tocmai cu o asemenea organizație avusesem de-a face. Transferul 
fusese plănuit în două etape distincte: în prima fază narcoticele 
urmau a fi introduse în cadrul unei livrări industriale curente, 
vămuirea fiind superficială în asemenea cazuri, urma cea de a 
doua fază, marfa fiind preluată de o altă grupă având sarcina să o 
transporte mai departe. Înainte de a pleca, cel care îl racolase pe 
Balotă însemnase pe o carte a acestuia, cifrat, un reper de 
recunoaştere: era vorba tocmai de volumul luat de mine fără ştirea 
lui Julică... 

- Dece le trebuia aşa ceva? am vrut să ştiu. 

- Ca o dublă măsură de prevedere; poate se temeau de 
imixtiunea unei filiere concurente, şi pentru a fi siguri că Balotă şi 
nu altcineva îi va întâmpina. Dar au avut ghinion, de două ori 
ghinion. 

- Adică? 

- Din cauze nouă necunoscute, singurul om al echipei care 
era în stare să decodifice însemnarea nu l-a mai putut însoți pe 
Tony, conducătorul lor. Apoi şi faptul că a intervenit Victor 
Lungulescu care, după ce l-a lichidat pe Balotă, s-a impus bandei 
ca singurul în stare să-i conducă la ascunzătoare. Cu siguranță că 
mirosise despre ce era vorba şi ridica deci pretenţii. Pus în fața 
faptului împlinit, Tony a fost nevoit să-l accepte dar, ca adevărat 
profesionist ce era, îl iritau cercetările ce se făceau în jurul morții 
lui Balotă, pe care Lungulescu le-o prezentase bineînțeles ca pe o 
crimă pasională. 

Un timp am reflectat în tăcere la cele auzite, apoi l-am rugat pe 
căpitan să-mi explice cum aflase atât de repede despre asasinarea 
lui Balotă. 

- Foarte simplu: Balotă avea o prietenă, Erji Nemeth, care 
vine în fiecare vară să lucreze pe litoral. În noaptea cu pricina, în 
drum spre casă, fata a trecut să-şi viziteze iubitul. Ea a fost prima 
care a constatat crima. În spaima ei a lăsat pe masă o sticlă pe 
care o adusese şi a fugit îngrozită. Dar şi-a revenit şi, de la o 
cabină publică, ne-a anunţat, fără a-şi dezvălui totuşi identitatea. 

-  Şicine a întrerupt curentul? Îţi aminteşti că... 

- Sigur. Asta a fost opera lui Lungulescu. Pentru a amâna pe 
cât posibil descoperirea faptei; el avusese inspirația să pornească 
magnetofonul înainte de a părăsi locul faptei, văzând că totul pare 
liniştit, a îndrăznit să revină, bănuiesc pentru a căuta încă o dată 
cartea. Observă însă sticla lăsată de Erji şi îşi dă imediat seama că 
între timp mai fusese cineva acolo. Provoacă un scurt-circuit şi se 
salvează în întuneric. 

- Totul mi se pare limpede acum. Aş mai avea totuşi o 
singură întrebare. 

- Dacă-i ultima, dă-i drumul, am ajuns la Constanţa şi 
curând va trebui sa ne despărțim. 

- Aş vrea să ştiu cum s-a întâmplat că tocmai Marian ne-a 
descoperit. Nu pot crede că plecase într-adevăr la pescuit. 

- Nu ţi-a spus? Bineînţeles că numai de pescuit nu-i ardea. 
Dar nu uita că, în calitatea sa de director al stațiunii, era la curent 
cu crima comisă în satul de vacanță. Şi te mai anunț că am aflat 
descifrarea textului încă înaintea ta! După ce ați fost răpiți a 
insistat să participe la căutări, sub masca unui inofensiv pescar 
amator... În schimb i-am echipat lotca cu un minuscul emițător 
permanent, care ne-a permis localizarea. Mulțumit? 

Eu ca eu, dar lui îi râdea mustața observându-mi uluirea. 

CAPITOLUL XXVII În care mă pricopsesc cu un nou înger 
păzitor 


Cu toate că am trecut prin atâtea întâmplări, din care unele pe 
muchie de cuţit, am rămas totuşi un emotiv devreme ce acum, 
când stau în fața uşii cu mâna ridicată să ciocănesc, trebuie să 
aştept să mi se potolească bătăile inimii. 

În prag apare Bătrânul, cu un pahar de lapte în mână. Mă 
fixează ca pe o stafie, paharul se sparge cu un zgomot înfundat pe 
mochetă (e prima boacănă pe care o face de când îl cunosc) şi, 
ținându-mă strâns de braţ se întoarce şi strigă: 

- Ana! Ana! A venit Andrei! 

Din baie năvăleşte Ana, cu apa şiroindu-i din păr. Aproape că 
mă răstoarnă şi o strâng cu disperare la piept, sunt şi eu ud pe 
obraji, nici nu mai ştiu dacă e apă sau lacrimile ei, ori ale mele. 

După ce a adunat grijuliu cioburile, Bătrânul vine şi el la rând. 

-  Haimana, face scuturându-mi mâna, haimana! 

Vorbim cu toţii deodată, Ana râde fără rost şi îşi şterge întruna 
lacrimile, uşa a rămas deschisă... 

Este exact momentul ales de Marian, care pică în toiul emoției 
generale; din cadrul uşii ne consideră de la altitudine arborând o 
superioritate olimpică. Are şi de ce, dom’ director pare scos din 
cutie: costum de fresco bej care-i vine turnat, pantofi crem şi 
cravată asortată. Totul pus în valoare de monoclul pe care îl are în 
jurul ochiului, din care nu mai lipseşte nici o nuanță a 
curcubeului... 

Se proțăpeşte, gigantic, în fața mea zbârlindu-se la mine. 

- Va să zică aşa! S-au adunat cam multe, băiete! 

Unda de şoc mă obligă să bat în retragere dar namila vine 
după mine. Începe să numere pe degete, fluturându-mi-le pe la 
nas: 

- Cine ţi-a dezlegat şarada care te frământa? Cine nu te-a 
sâcâit cu întrebări? Cine şi-a lăsat baltă treburile şi a pornit de 
nebun să caute acul în carul cu fân şi te-a găsit la fix în mijlocul 
stufului? Şi cine ţi-a despotmolit rabla din noroiul până la osie, ai? 
Şi recunoştinţa ta?! Mă laşi mască în băltoacă şi porneşti de unul 


118 


singur într-un raliu nocturn, tu, care n-ai habar să conduci şi nici 
nu bănuieşti măcar cam pe unde s-ar afla frâna... 

- Nu mă pricep la hodoroaga ta, care are toate comenzile 
anapoda, dar o maşină clasică... 

- Silentium! Ai prea multe pe răboj şi am de gând să te fac să 
plăteşti oalele sparte, pe cinstea mea! 

- În ce fel, mă rog? încerc eu să opresc şuvoiul. 

Mă abandonează plictisit şi salută în sfârşit, foarte 
ceremonios, pe Ana şi pe tatăl ei. Apoi lansează: 

- M-a anunţat căpitanul Mihăilă că vine acasă pezevenghiul, 
aşa că am trimis-o la plimbare pe secretară, să putem spăla rufele 
în familie. Haideţi la mine, la sediu, mă aşteaptă maşina jos. 

- Vrei să ne compromiți să fim văzuți, ziua în amiaza mare, 
în hodoroaga ta? îl ia Ana peste picior. 

- Asta-i şcoala dumitale, îmi aruncă peste umăr. Îi zâmbeşte 
Anei schimonosindu-se cumplit: 

- Nu stric eu stilul limuzinei mele pe asfaltul de aici! Sunt în 
timpul serviciului, deci folosesc rabla oficială. 

Ana e gata în timp record şi mi se agaţă de braţ. În holul 
hotelului oamenii se uită după noi, cred că arăt destul de mototolit 
şi nu mi se potriveşte o asemenea mândreţe de fată. Marian se 
lăbărțează în față, lângă şofer iar noi trei ne înghesuim pe 
bancheta din spate. 

Ana, care nu are ochi decât pentru mine, îmi atinge cu 
degetele cucuiul din creştet şi mă întreabă şoptit: 

- Te mai doare? 

- Hm, puţin, mormăi jenat, privind prin oglinda retrovizoare 
drept în ochiul încercănat ce-mi clipeşte cu grosolănie. 

Ana se apleacă şi mă sărută uşor, din vârful buzelor, pe 
scăfârlie. Îmi vine să intru sub podea de ruşine şi trag cu colțul 
ochiului la Bătrân, dar acesta tocmai priveşte extaziat clădirea 
maternității porcine pe lângă care trecem... În chip de scuză îmi 
las o mână pe genunchiul său şi pe loc mă simt din nou în largul 
meu. 

Probabil că secretara lui Marian a fost crescută la o casă mare, 
judecând după „nimicurile”, cum le spune gazda noastră, ce ne 
aşteaptă pe masă. Toate poartă fără îndoială semnătura 
bucătarului-şef al stațiunii, care s-a întrecut pe sine pentru a-l 
satisface pe dom” director. 

Ne înfruptăm cu poftă din bunătăți şi toate ar fi frumoase şi la 
locul lor, dacă nu ne-ar sâcâi o mulțime de gâze, apărute ca din 

senin, care ni se bagă în suflet. Au ce au mai ales cu Ana, 
obligând-o să le alunge scuturându-şi pletele. Marian se repede să 
închidă fereastra oprind năvala. 

- Şi acum, la primul punct de pe ordinea de zi, mărturisirile 
complete ale inculpatului! 

Înţeleg că Marian îmi dă astfel cuvântul şi, în timp ce pufăim 
şi sorbim din ceşti, îmi deapăn povestea completând-o cu cele 
aflate de la Mihăilă. Toţi par consternați când le dezvălui faptele şi 
soarta lui Victoraş. Bătrânul în special e zguduit. 

- Aşadar Victoraş nu mai e, şopteşte impresionat. Când mă 
gândesc că îl ştiu de mic copil... Niciodată nu aş fi crezut că va 
ajunge aici. Păcat de el, mare păcat! 

- Ceilalți erau străini, fac eu cu înverşunare, pe când el... 

-  Aşa-i, totuşi păcat de el, a crescut, cum se zice, sub ochii 
mei... 

Îmi pare rău că nu e aici şi căpitanul Mihăilă, să-i mulțumesc, 
schimbă vorba Ana. 

- Da, a făcut exact ce trebuia, atunci când te-a scos din zona 
primejdioasă expediindu-te la Sfântul Gheorghe, dar să-l fi văzut 
pe Andrei cum arăta când a constatat că-i goală colivia! Eu am 
ştiut din capul locului ce se întâmplase, condimentează răutăcios 
amicul. 

Se ridică de la birou, îşi drege glasul dând a înțelege că a sosit 
un moment important. Ce mai pune la cale mizerabilul? 

- Punctul doi! Cu multă părere de rău trebuie să vă anunț că 
prietenul nostru comun, aici de față, s-a făcut vinovat de o groază 
de fapte prevăzute în diverse articole de lege. Mihăilă mi-a spus 
clar că nu poate scăpa basma curată... 

Lângă mine Ana a inghețat; îmi strânge tare mâna şi se uită la 
Marian cu ochii mari. Individul prelungeşte cu bună ştiinţă 
suspensul, apucat din senin de felurite ticuri, îşi caută batista, îşi 
aprinde în toată tihna o ţigară şi, după ce ne-a fiert destul, 
continuă: 

- Pe de altă parte, nu se poate nega că băiatul a arătat o 
oarecare bună voință şi a plătit o parte din oalele sparte. Totuşi, 
fiind declarat un pericol social, nu poate fi lăsat în continuare de 
capul său. Aşa că ne-am gândit, Mihăilă şi cu mine, să-i dăm un 
însoțitor permanent... Ce zici, Ana, putem conta pe tine? 

Luată prin surprindere, Ana roşeşte uşor dar glasul nu-i 
tremură: 

- Sigur că da! 

S-a spart gheața, efuziune generală, ochelarii Bătrânului s-au 
aburit. Marian îmi pârâie oasele la pieptul său şi-mi zice apăsat: 

- Asta-i singura ta scăpare, să te văd la casa ta, intrat în 
rândul oamenilor, să ai şi tu un băiat, să-l învăţ la peşte, că de 
ta'su nu s-a lipit. 

Apoi, către Ana: 

- Ce mai doreşti? Naş aveţi, pe băiat tot eu îl botez... 

- Foarte mulțumesc, dar te rog nu ne face nouă program! 
râde viitoarea doamnă Alexandru, roşie la față. 

Marian ne conduce până afară în stradă, unde ne năpădesc 
roiuri mari de gâze. În chip de rămas bun ne face cu ochiul şi se 
mai strâmbă o dată pedalând convingător: 

-  Scăpăm noi şi de asteal!... 

POSTFAȚĂ (Care este de fapt prefața) 


Dacă aş fi un tipicar, cartea aceasta s-ar intitula „Invazia 
buburuzelor”, fiind vorba de simpaticele gâze pe care ştiinţa le 
numeşte conccinella septempunctata, cum însă noi le-am spus 
atunci gărgărițe, în amintirea noastră aşa au rămas... 

lar cele cuprinse în paginile ei s-au petrecut cu adevărat, în 
vara aceea când litoralul a fost martorul unei spectaculoase 
invazii. Asemenea explozie biologică nu reprezintă un fenomen fără 
precedent, pentru mine însă va rămâne pe veci legată de altă 
invazie, cu mult mai puțin inofensivă. 

„S-ar putea scrie o carte” mi-a spus o dată Marian şi, la 
insistențele sale, am încercat să aştern pe hârtie coşmarul care a 
intervenit pe neaşteptate în viața unui tânăr profesor de sport, 
animat de idealurile vârstei şi profesiei; pătrunderea brutală în 
universul său a unor elemente desprinse parcă dintr-o altă lume, 
oameni duri şi lipsiți de scrupule, adevărați profesionişti ai crimei 
organizate, a generat nu numai o tragică aventură, ci a prilejuit 
unui om obişnuit, surprins de vârtejul unor întâmplări 
neobişnuite, să-şi verifice caracterul şi sentimentele. 

Şi, în ciuda greşelilor comise, experiența trăită rămâne de 
neuitat şi e plină de învățăminte. 

Mărturisesc că, din motive lesne de înțeles, numele unor 
persoane precum şi anumite amănunte le-am schimbat „pe ici, pe 
colo”, fie-mi iertat... Cu toate acestea moş Isaia trăieşte şi poate că 
într-o buna zi îl veți întâlni şi atunci negreşit va istorisi cum a 
pornit pe urma „bagabeilor” înarmat cu o toporişcă ruginită... 

Blândul Marian, care între timp a trecut la categoria foarte 
grea, descifrează şi astăzi complicate labirinte enigmistice şi 
rămâne de neclintit din regiunea pe care o îndrăgeşte. 

Primul nostru băiat se numeşte Victoraş. Nu pot susține că am 
sărit în sus de bucurie la propunerea soţiei mele, dar am înțeles că 
Ana a făcut alegerea în amintirea prietenului din copilărie. Iar în 
privința celuilalt, cel care şi-a lasat oasele pe şoseaua dinspre 
Tulcea, fie-i țţărâna uşoară! 

A. A. 

